天台宗電子圖書館 製作

**妙法蓮華經**

**（帶科）**

科文採用湛然大師之《法華文句科》

禮賢法師會合經文

注意：

1. 本圖書館所收錄典籍，主要是從網絡上面搜得的好版本，但是只有部份是校對過，難免還會有錯處。故此我們會不時修訂、更新，所以欲打印的話，請在打印之前到網站上下載，以確保是最新的版本。下載地址：http://ttlib.buddhism.org.hk/
2. 打印的話，建議使用pdf檔，因word檔容易隨設備不同而導致頁碼可能會有錯亂。而裝釘邊距使用了奇偶頁設置，宜雙面打印，單面打印的話會出現內文左右移動。打印A4或32開皆可，若有眼力不佳、需要更大字體，可以印成A3閱讀。
3. 使用平板設備閱讀，建議使用pdf“切白邊版” ，以使內文顯示最大化。若無“切白邊版”，可以自行使用Adobe軟件裁邊，全部奇數頁面裁剪分別為：3.75cm（上、下）、2.45（左）、1.95（右）；然後偶數頁面為：3.75cm（上、下）、1.95（左）、2.45（右）。還原的話，把上面設置為0cm，選全部頁數並確定執行。

目錄

[序品第一 3](#_Toc43217626)

[方便品第二 25](#_Toc43217627)

[譬喻品第三 51](#_Toc43217628)

[信解品第四 86](#_Toc43217629)

[藥草喻品第五 105](#_Toc43217630)

[授記品第六 115](#_Toc43217631)

[化城喻品第七 124](#_Toc43217632)

[五百弟子受記品第八 150](#_Toc43217633)

[授學無學人記品第九 161](#_Toc43217634)

[法師品第十 165](#_Toc43217635)

[見寶塔品第十一 175](#_Toc43217636)

[提婆達多品第十二 185](#_Toc43217637)

[持品第十三 193](#_Toc43217638)

[安樂行品第十四 198](#_Toc43217639)

[從地涌出品第十五 215](#_Toc43217640)

[如來壽量品第十六 227](#_Toc43217641)

[分別功德品第十七 238](#_Toc43217642)

[隨喜功德品第十八 247](#_Toc43217643)

[法師功德品第十九 252](#_Toc43217644)

[常不輕菩薩品第二十 261](#_Toc43217645)

[如來神力品第二十一 267](#_Toc43217646)

[囑累品第二十二 272](#_Toc43217647)

[藥王菩薩本事品第二十三 274](#_Toc43217648)

[妙音菩薩品第二十四 284](#_Toc43217649)

[觀世音菩薩普門品第二十五 291](#_Toc43217650)

[陀羅尼品第二十六 301](#_Toc43217651)

[妙莊嚴王本事品第二十七 307](#_Toc43217652)

[普賢菩薩勸發品第二十八 313](#_Toc43217653)

# 序品第一

○全經分二，初迹門三，初迹門序分二，初通序五，初所聞法體

如是。

○二能持之人

我聞。

○三聞持和合

一時。

○四教主聞持之所

佛住王舍城耆闍崛山中。

○五聞持之伴二，初列眾三，初聲聞二，初比丘二，初列多知識六，初舉類

與大比丘眾。

○二明數

萬二千人俱。

○三明位

皆是阿羅漢。

○四歎德

諸漏已盡，無復煩惱；逮得己利；盡諸有結，心得自在。

○五列名

其名曰：阿若憍陳如、摩訶迦葉、優樓頻螺迦葉，伽耶迦葉，那提迦葉、舍利弗、大目犍連、摩訶迦旃延、阿**㝹**樓馱、劫賓那、憍梵波提、離婆多、畢陵伽婆蹉、薄拘羅、摩訶拘絺羅、難陀、孫陀羅難陀、富樓那彌多羅尼子、須菩提、阿難、羅睺羅。

○六結

如是眾所知識，大阿羅漢等。

○二列少知識

復有學無學二千人。

○二比丘尼

摩訶波闍波提比丘尼，與眷屬六千人俱。羅睺羅母耶輸陀羅比丘尼，亦與眷屬俱。

○二菩薩六，初氣類

菩薩摩訶薩。

○二大數

八萬人。

○三階位

皆於阿耨多羅三藐三菩提不退轉。

○四歎德

皆得陀羅尼，樂說辯才，轉不退轉法輪，供養無量百千諸佛，於諸佛所植眾德本，常為諸佛之所稱歎，以慈修身，善入佛慧，通達大智，到於彼岸，名稱普聞無量世界，能度無數百千眾生。

○五列名

其名曰：文殊師利菩薩、觀世音菩薩、得大勢菩薩、常精進菩薩、不休息菩薩、寶掌菩薩、藥王菩薩、勇施菩薩、寶月菩薩、月光菩薩、滿月菩薩、大力菩薩、無量力菩薩、越三界菩薩、跋陀婆羅菩薩、彌勒菩薩、寶積菩薩、導師菩薩。

○六結句

如是等菩薩摩訶薩八萬人俱。

○三雜眾八，初欲界天

爾時釋提桓因，與其眷屬二萬天子俱。復有名月天子、普香天子、寶光天子、四大天王，與其眷屬萬天子俱。自在天子、大自在天子，與其眷屬三萬天子俱。

○二色界天

娑婆世界主，梵天王尸棄大梵，光明大梵等，與其眷屬萬二千天子俱。

○三八龍王

有八龍王，難陀龍王、跋難陀龍王、娑伽羅龍王、和修吉龍王、德叉迦龍王、阿那婆達多龍王、摩那斯龍王、優鉢羅龍王等，各與若干百千眷屬俱。

○四緊那羅

有四緊那羅王，法緊那羅王、妙法緊那羅王、大法緊那羅王、持法緊那羅王，各與若干百千眷屬俱。

○五乾闥婆

有四乾闥婆王，樂乾闥婆王、樂音乾闥婆王、美乾闥婆王、美音乾闥婆王，各與若干百千眷屬俱。

○六阿修羅

有四阿修羅王，婆稚阿修羅王、佉羅騫馱阿修羅王、毘摩質多羅阿修羅王、羅睺阿修羅王，各與若干百千眷屬俱。

○七迦樓羅

有四迦樓羅王，大威德迦樓羅王、大身迦樓羅王、大滿迦樓羅王、如意迦樓羅王，各與若干百千眷屬俱。

○八阿闍世

韋提希子阿闍世王，與若干百千眷屬俱。

○二結

各禮佛足，退坐一面。

○二別序五，初眾集二，初眾集威儀

爾時世尊，四眾圍遶。

○二眾集供養

供養恭敬，尊重贊歎。

○二現瑞二，初此土六瑞六，初說法四，初列所說法體

為諸菩薩說大乘經。

○二列體上之名

名無量義。

○三明菩薩所依

教菩薩法。

○四明佛之所護

佛所護念。

○二入定

佛說此經已，結加趺坐，入於無量義處三昧，身心不動。

○三雨華

是時天雨曼陀羅華、摩訶曼陀羅華、曼殊沙華、摩訶曼殊沙華，而散佛上及諸大眾。

○四地動

普佛世界，六種震動。

○五眾喜

爾時會中比丘、比丘尼、優婆塞、優婆夷；天、龍、夜叉、乾闥婆、阿修羅、迦樓羅、緊那羅、摩睺羅伽，人非人；及諸小王、轉輪聖王，是諸大眾，得未曾有，歡喜合掌一心觀佛。

○六放光

爾時佛放眉間白毫相光，照東方萬八千世界，靡不周遍。

○二他土六瑞六，初見六趣

下至阿鼻地獄，上至阿迦尼吒天，於此世界，盡見彼土六趣眾生。

○二見諸佛

又見彼土現在諸佛。

○三聞佛說法

及聞諸佛所說經法。

○四見四眾得道

并見彼諸比丘、比丘尼、優婆塞、優婆夷，諸修行得道者。

○五見菩薩行行

復見諸菩薩摩訶薩，種種因緣，種種信解，種種相貌，行菩薩道。

○六見佛涅槃

復見諸佛般涅槃者，復見諸佛般涅槃後，以佛舍利起七寶塔。

○三疑念二，初彌勒疑念三，初正念六瑞

爾時彌勒菩薩作是念：今者世尊現神變相，以何因緣而有此瑞？

○二念問誰

今佛世尊入於三昧，是不可思議現希有事，當以問誰？誰能答者？

○三念文殊

復作此念：是文殊師利法王之子，已曾親近供養過去無量諸佛，必應見此希有之相，我今當問。

○二大眾疑念二，初正念六瑞

爾時比丘、比丘尼、優婆塞、優婆夷，及諸天龍鬼神等，咸作此念：是佛光明神通之相。

○二念問誰

今當問誰？

○四發問二，初長行二，初經家述二，初述自疑

爾時彌勒菩薩欲自決疑。

○二述他疑

又觀四眾比丘、比丘尼、優婆塞、優婆夷，及諸天龍鬼神等眾會之心。

○二發問二，初問此土

而問文殊師利言：以何因緣，而有此瑞，神通之相，放大光明？

○二問他土

照於東方萬八千土，悉見彼佛國界莊嚴？

○二偈頌二，初頌上問二，初頌此土六瑞五，初問說法入定

於是彌勒菩薩，欲重宣此義，以偈問曰：

文殊師利 導師何故

○二問放光

眉間白毫 大光普照

○三問雨華

雨曼陀羅 曼殊沙華 栴檀香風 悅可眾心

以是因緣 地皆嚴淨

○四問地動

而此世界 六種震動

○五問眾喜

時四部眾 咸皆歡喜 身意快然 得未曾有

○二頌他土六瑞六，初問六趣眾生

眉間光明 照於東方 萬八千土 皆如金色

從阿鼻獄 上至有頂 諸世界中 六道眾生

生死所趣 善惡業緣 受報好醜 於此悉見

○二問見佛說法

又覩諸佛 聖主師子 演說經典 微妙第一

其聲清淨 出柔軟音 教諸菩薩 無數億萬

梵音深妙 令人樂聞 各於世界 講說正法

種種因緣 以無量喻 照明佛法 開悟眾生

○三問他土四眾三，初問小乘

若人遭苦 厭老病死 為說涅槃 盡諸苦際

○二問中乘

若人有福 曾供養佛 志求勝法 為說緣覺

○三問大乘

若有佛子 修種種行 求無上慧 為說淨道

○四結前開後

文殊師利 我住於此 見聞若斯 及千億事

如是眾多 今當略說

○五問菩薩修行三，初總問

我見彼土 恒沙菩薩 種種因緣 而求佛道

○二次第問六，初問檀三，初問捨財

或有行施 金銀珊瑚 真珠摩尼 硨磲瑪瑙

金剛諸珍 奴婢車乘 寶飾輦輿 歡喜布施

迴向佛道 願得是乘 三界第一 諸佛所歎

或有菩薩 駟馬寶車 欄楯華蓋 軒飾布施

○二問捨身

復見菩薩 身肉手足 及妻子施 求無上道

○三問捨命

又見菩薩 頭目身體 欣樂施與 求佛智慧

○二問戒

文殊師利 我見諸王 往詣佛所 問無上道

便捨樂土 宮殿臣妾 剃除鬚髮 而被法服

○三問忍

或見菩薩 而作比丘 獨處閑靜 樂誦經典

○四問進

又見菩薩 勇猛精進 入於深山 思惟佛道

○五問禪二，初問修根本禪

又見離欲 常處空閑 深修禪定 得五神通

○二問修出世上上禪

又見菩薩 安禪合掌 以千萬偈 贊諸法王

○六問智二，初問自行

復見菩薩 智深志固 能問諸佛 聞悉受持

○二問化他

又見佛子 定慧具足 以無量喻 為眾講法

欣樂說法 化諸菩薩 破魔兵眾 而擊法鼓

○三不次第問七，初問禪二，初問捨禪

又見菩薩 寂然宴默 天龍恭敬 不以為喜

○二問悲禪

又見菩薩 處林放光 濟地獄苦 令入佛道

○二問進

又見佛子 未嘗睡眠 經行林中 勤求佛道

○三問戒

又見具戒 威儀無缺 淨如寶珠 以求佛道

○四問忍

又見佛子 住忍辱力 增上慢人 惡罵捶打

皆悉能忍 以求佛道

○五更問禪

又見菩薩 離諸戲笑 及癡眷屬 親近智者

一心除亂 攝念山林 億千萬歲 以求佛道

○六問檀二，初明四事施

或見菩薩 殽膳飲食 百種湯藥 施佛及僧

名衣上服 價直千萬 或無價衣 施佛及僧

千萬億種 栴檀寶舍 眾妙臥具 施佛及僧

清淨園林 華果茂盛 流泉浴池 施佛及僧

○二結成

如是等施 種種微妙 歡喜無厭 求無上道

○七問智

或有菩薩 說寂滅法 種種教詔 無數眾生

或見菩薩 觀諸法性 無有二相 猶如虛空

又見佛子 心無所著 以此妙慧 求無上道

○六問佛涅槃六，初總標起塔

文殊師利 又有菩薩 佛滅度後 供養舍利

○二明塔數

又見佛子 造諸塔廟 無數恒沙 嚴飾國界

○三明塔量

寶塔高妙 五千由旬 縱廣正等 二千由旬

○四明塔相

一一塔廟 各千幢幡 珠交露幔 寶鈴和鳴

○五明供養

諸天龍神 人及非人 香華伎樂 常以供養

○六總結

文殊師利 諸佛子等 為供舍利 嚴飾塔廟

國界自然 殊特妙好 如天樹王 其華開敷

○二請答二，初舉疑事述請三，初舉見此土事

佛放一光 我及眾會 見此國界 種種殊妙

○二舉見他土事

諸佛神力 智慧希有 放一淨光 照無量國

○三請答

我等見此 得未曾有 佛子文殊 願決眾疑

○二釋伏難二，初正釋伏難四，初初伏難經釋第一難

四眾欣仰 瞻仁及我 世尊何故 放斯光明

○二二伏難經釋第二難

佛子時答 決疑令喜 何所饒益 演斯光明

○三三伏難經釋第三難

佛坐道場 所得妙法 為欲說此 為當授記

○四四伏難經釋第四難

示諸佛土 眾寶嚴淨 及見諸佛 此非小緣

○二結請

文殊當知 四眾龍神 瞻察仁者 為說何等

○五答問二，初長行四，初惟忖答二，初標章

爾時文殊師利語彌勒菩薩摩訶薩及諸大士：善男子等，如我惟忖，今佛世尊。

○二正惟忖

欲說大法，雨大法雨，吹大法螺，擊大法鼓，演大法義。

○二略曾見答

諸善男子，我於過去諸佛，曾見此瑞，放斯光已，即說大法。是故當知，今佛現光，亦復如是。欲令眾生咸得聞知一切世間難信之法，故現斯瑞。

○三廣曾見答三，初引一佛同三，初明時節

諸善男子，如過去無量無邊不可思議阿僧祇劫。

○二標名同

爾時有佛，號日月燈明如來、應供、正遍知、明行足、善逝、世間解、無上士、調御丈夫、天人師、佛、世尊。

○三說法同三，初明開頓同

演說正法，初善、中善、後善，其義深遠，其語巧妙，純一無雜，具足清白梵行之相。

○二明開漸同

為求聲聞者，說應四諦法，度生老病死，究竟涅槃；為求辟支佛者，說應十二因緣法；為諸菩薩，說應六波羅蜜。

○三明顯實同

令得阿耨多羅三藐三菩提，成一切種智。

○二引二萬佛同

次復有佛，亦名日月燈明。次復有佛，亦名日月燈明。如是二萬佛，皆同一字，號日月燈明。又同一姓，姓頗羅墮。彌勒當知，初佛後佛，皆同一字，名日月燈明。十號具足，所可說法，初中後善。

○三引最後一佛同三，初曾見事與今已同

其最後佛未出家時，有八王子，一名有意，二名善意，三名無量意，四名寶意，五名增意，六名除疑意，七名響意，八名法意。是八王子，威德自在，各領四天下。是諸王子，聞父出家，得阿耨多羅三藐三菩提，悉捨王位，亦隨出家。發大乘意，常修梵行，皆為法師。已於千萬佛所，植諸善本。

○二曾見事與今今同二，初現相同二，初明此土六瑞同

是時日月燈明佛，說大乘經，名無量義，教菩薩法，佛所護念。說是經已，即於大眾中結加趺坐，入於無量義處三昧，身心不動。是時天雨曼陀羅華、摩訶曼陀羅華、曼殊沙華、摩訶曼殊沙華，而散佛上及諸大眾，普佛世界六種震動。爾時會中比丘、比丘尼、優婆塞、優婆夷、天、龍、夜叉、乾闥婆、阿修羅、迦樓羅、緊那羅、摩睺羅伽，人非人，及諸小王、轉輪聖王等，是諸大眾得未曾有，歡喜合掌一心觀佛。爾時如來，放眉間白毫相光。

○二明他土六瑞同

照東方萬八千佛土，靡不周遍，如今所見是諸佛土。

○二懷疑同

彌勒當知，爾時會中有二十億菩薩，樂欲聽法。是諸菩薩見此光明普照佛土，得未曾有，欲知此光所為因緣。

○三曾見事與今當同六，初因人同

時有菩薩，名曰妙光，有八百弟子。

○二說法名同

是時日月燈明佛從三昧起，因妙光菩薩說大乘經，名妙法蓮華，教菩薩法，佛所護念。

○三時節同

六十小劫，不起於座。時會聽者，亦坐一處，六十小劫，身心不動，聽佛所說，謂如食頃。是時眾中，無有一人若身若心而生懈倦。

○四唱滅同

日月燈明佛於六十小劫說是經已，即於梵、魔、沙門、婆羅門及天、人、阿修羅眾中，而宣此言：如來於今日中夜，當入無餘涅槃。

○五授記同

時有菩薩，名曰德藏，日月燈明佛即授其記，告諸比丘：是德藏菩薩，次當作佛，號曰淨身多陀阿伽度、阿羅訶、三藐三佛陀。

○六滅後通經同五，初時節

佛授記已，便於中夜入無餘涅槃。

○二出其人

佛滅度後，妙光菩薩持妙法蓮華經。

○三久近

滿八十小劫，為人演說。

○四所化眾三，初正釋經二，初已成弟子

日月燈明佛八子，皆師妙光，妙光教化，令其堅固阿耨多羅三藐三菩提。是諸王子，供養無量百千萬億佛已，皆成佛道。其最後成佛者，名曰然燈。

○二當成弟子

八百弟子中有一人，號曰求名。貪著利養，雖復讀誦眾經，而不通利，多所忘失，故號求名。是人亦以種諸善根因緣故，得值無量百千萬億諸佛，供養恭敬，尊重贊歎。

○五結會古今

彌勒當知，爾時妙光菩薩，豈異人乎？我身是也。求名菩薩，汝身是也。

○四分明判答

今見此瑞，與本無異，是故惟忖，今日如來當說大乘經，名妙法蓮華，教菩薩法，佛所護念。

○二偈頌二，初頌廣見答二，初頌初一佛同

爾時文殊師利於大眾中，欲重宣此義，而說偈言：

我念過去世 無量無數劫 有佛人中尊 號日月燈明

世尊演說法 度無量眾生 無數億菩薩 令入佛智慧

○二頌最後一佛三同三，初頌曾與已同

佛未出家時 所生八王子 見大聖出家 亦隨修梵行

○二頌曾與今同二，初頌現相同二，初頌此土六瑞

時佛說大乘 經名無量義 於諸大眾中 而為廣分別

佛說此經已 即於法座上 加趺坐三昧 名無量義處

天雨曼陀華 天鼓自然鳴 諸天龍鬼神 供養人中尊

一切諸佛土 即時大震動 佛放眉間光 現諸希有事

○二頌他土六瑞五，初頌見六趣眾生同

此光照東方 萬八千佛土 示一切眾生 生死業報處

有見諸佛土 以眾寶莊嚴 琉璃頗梨色 斯由佛光照

及見諸天人 龍神夜叉眾 乾闥緊那羅 各供養其佛

○二頌見佛同

又見諸如來 自然成佛道 身色如金山 端嚴甚微妙

如淨琉璃中 內現真金像

○三頌說頓同

世尊在大眾 敷演深法義

○四頌說漸三乘同

一一諸佛土 聲聞眾無數 因佛光所照 悉見彼大眾

或有諸比丘 在於山林中 精進持淨戒 猶如護明珠

又見諸菩薩 行施忍辱等 其數如恒沙 斯由佛光照

○五頌菩薩修行

又見諸菩薩 深入諸禪定 身心寂不動 以求無上道

又見諸菩薩 知法寂滅相 各於其國土 說法求佛道

○二頌昔懷疑同

爾時四部眾 見日月燈佛 現大神通力 其心皆歡喜

各各自相問 是事何因緣

○三頌曾與當同六，初頌因人同

天人所奉尊 適從三昧起 贊妙光菩薩 汝為世間眼

一切所歸信 能奉持法藏 如我所說法 唯汝能證知

世尊既贊歎 令妙光歡喜

○二頌說法同

說是法華經

○三頌時節同

滿六十小劫 不起於此座 所說上妙法 是妙光法師

悉皆能受持

○四頌唱滅同四，初唱滅

佛說是法華 令眾歡喜已 尋即於是日 告於天人眾

諸法實相義 已為汝等說 我今於中夜 當入於涅槃

○二囑累

汝一心精進 當離於放逸 諸佛甚難值 億劫時一遇

○三悲泣

世尊諸子等 聞佛入涅槃 各各懷悲惱 佛滅一何速

○四安慰

聖主法之王 安慰無量眾 我若滅度時 汝等勿憂怖

○五頌授記同

是德藏菩薩 於無漏實相 心已得通達 其次當作佛

號曰為淨身 亦度無量眾

○六頌滅度後通經同五，初頌時節

佛此夜滅度 如薪盡火滅 分布諸舍利 而起無量塔

比丘比丘尼 其數如恒沙 倍復加精進 以求無上道

○二頌出其人

是妙光法師 奉持佛法藏

○三頌久近

八十小劫中 廣宣法華經

○四頌所化眾二，初頌已成弟子

是諸八王子 妙光所開化 堅固無上道 當見無數佛

供養諸佛已 隨順行大道 相繼得成佛 轉次而授記

最後天中天 號曰然燈佛 諸仙之導師 度脫無量眾

○二頌當成弟子

是妙光法師 時有一弟子 心常懷懈怠 貪著於名利

求名利無厭 多遊族姓家 棄捨所習誦 廢忘不通利

以是因緣故 號之為求名 亦行眾善業 得見無數佛

供養於諸佛 隨順行大道 具六波羅蜜 今見釋師子

其後當作佛 號名曰彌勒 廣度諸眾生 其數無有量

○五頌上結會古今

彼佛滅度後 懈怠者汝是 妙光法師者 今則我身是

○二頌分明判答二，初正頌長行三，初頌說大乘經

我見燈明佛 本光瑞如此 以是知今佛 欲說法華經

○二頌教菩薩法

今相如本瑞 是諸佛方便 今佛放光明 助發實相義

諸人今當知 合掌一心待 佛當雨法雨 充足求道者

○三頌佛所護念

諸求三乘人 若有疑悔者 佛當為除斷 令盡無有餘

（序品第一終）

# 方便品第二

○二迹門正宗二，初略開三顯一二，初略開顯二，初長行二，初寄言歎二智二，初歎諸佛權實三，初雙歎二，初經家提起

爾時世尊從三昧安詳而起，告舍利弗。

○二正歎二智二，初歎實智

諸佛智慧，甚深無量。

○二歎權智

其智慧門，難解難入，一切聲聞、辟支佛所不能知。

○二雙釋二，初釋實智

所以者何？佛曾親近百千萬億無數諸佛，盡行諸佛無量道法。

○二釋權智

勇猛精進，名稱普聞。

○三雙結二，初結實智

成就甚深未曾有法。

○二結權智

隨宜所說，意趣難解。

○二歎釋迦權實三，初雙歎二，初歎實智

舍利弗，吾從成佛已來。

○二歎權智

種種因緣，種種譬喻，廣演言教，無數方便，引導眾生，令離諸著。

○二雙釋二智

所以者何？如來方便，知見波羅蜜，皆已具足。

○三雙結二，初結實智

舍利弗，如來知見，廣大深遠。

○二結權智

無量無礙，力無所畏，禪定解脫三昧，深入無際，成就一切未曾有法。

○二絕言歎二智二，初舉絕言歎之由二，初舉絕歎之由

舍利弗，如來能種種分別，巧說諸法；言辭柔軟，悅可眾心。

○二指絕言之境

舍利弗，取要言之，無量無邊未曾有法，佛悉成就。

○二正絕言歎二，初絕言歎

止，舍利弗，不須復說。

○二釋歎意二，初佛是最上人成就修得最上法故不可說二，初上人權實橫滿不可說

所以者何？佛所成就、第一、希有、難解之法。

○二人權實豎深不可說

唯佛與佛，乃能究盡。

○二明甚深境界不可思議故不可說二，初略標權實章

諸法實相。

○二廣釋權實相

所謂諸法如是相、如是性、如是體、如是力、如是作、如是因、如是緣、如是果、如是報、如是本末究竟等。

○二偈頌二，初頌長行二，初頌寄言歎二智二，初合頌歎二佛二智二，初頌歎諸佛二智

爾時世尊，欲重宣此義，而說偈言：

世雄不可量 諸天及世人 一切眾生類 無能知佛者

○二頌歎釋迦二智

佛力無所畏 解脫諸三昧 及佛諸餘法 無能測量者

○二合頌二佛釋歎結歎二，初頌諸佛釋歎結歎二，初頌釋歎實智

本從無數佛 具足行諸道

○二頌結歎二智二，初頌結歎實智

甚深微妙法

○二頌結歎權智

難見難可了

○二頌釋迦釋歎結歎二，初頌釋歎二智

於無量億劫 行此諸道已 道場得成果

○二頌結歎二智

我已悉知見

○二頌絕言歎二智五，初頌不議境

如是大果報 種種性相義

○二追頌絕言之境

我及十方佛 乃能知是事

○三追頌正絕言歎

是法不可示 言辭相寂滅

○四頌簡不知之人八，初總簡不入

諸餘眾生類 無有能得解

○二簡能入

除諸菩薩眾 信力堅固者

○三簡二乘不知

諸佛弟子眾 曾供養諸佛 一切漏已盡 住是最後身

如是諸人等 其力所不堪

○四舉身子不知

假使滿世間 皆如舍利弗 盡思共度量 不能測佛智

○五舉諸大弟子不知

正使滿十方 皆如舍利弗 及餘諸弟子 亦滿十方剎

盡思共度量 亦復不能知

○六舉支佛不知

辟支佛利智 無漏最後身 亦滿十方界 其數如竹林

斯等共一心 於億無量劫 欲思佛實智 莫能知少分

○七舉發心菩薩不知

新發意菩薩 供養無數佛 了達諸義趣 又能善說法

如稻麻竹葦 充滿十方剎 一心以妙智 於恒河沙劫

咸皆共思量 不能知佛智

○八舉不退菩薩不知

不退諸菩薩 其數如恒沙 一心共思求 亦復不能知

○五頌釋絕歎意

又告舍利弗 無漏不思議 甚深微妙法 我今已具得

唯我知是相 十方佛亦然

○二略開三顯一動執生疑二，初明諸佛顯實三，初明諸佛道同

舍利弗當知 諸佛語無異

○二勸信

於佛所說法 當生大信力

○三正顯實

世尊法久後 要當說真實

○二明釋迦開三三，初正明開三

告諸聲聞眾 及求緣覺乘 我令脫苦縛 逮得涅槃者

○二正斥三乘

佛以方便力 示以三乘教

○三出立三意

眾生處處著 引之令得出

○二動執生疑騰疑致請二，初敘疑二，初經家敘二，初敘千二百疑

爾時大眾中有諸聲聞，漏盡阿羅漢，阿若憍陳如等千二百人。

○二敘四眾疑

及發聲聞、辟支佛心比丘、比丘尼、優婆塞、優婆夷。

○二正生疑二，初疑佛二智二，初總疑二智

各作是念：今者世尊，何故殷勤稱歎方便？

○二別疑二智二，初疑實智

而作是言：佛所得法，甚深難解。

○二疑權智

有所言說，意趣難知，一切聲聞、辟支佛所不能及。

○二疑己所得

佛說一解脫義，我等亦得此法，到於涅槃，而今不知是義所趣。

○二正請決三，初第一請二，初請二，初長行二，初陳疑

爾時舍利弗知四眾心疑，自亦未了，而白佛言：世尊，何因何緣，殷勤稱歎諸佛第一方便，甚深微妙難解之法？我自昔來，未曾從佛聞如是說。今者四眾，咸皆有疑。

○二陳請

唯願世尊，敷演斯事，世尊何故殷勤稱歎甚深微妙難解之法？

○二偈頌六，初頌疑實智

爾時舍利弗，欲重宣此義，而說偈言：

慧日大聖尊 久乃說是法

○二頌疑權智

自說得如是 力無畏三昧 禪定解脫等 不可思議法

道場所得法 無能發問者 我意難可測 亦無能問者

無問而自說 稱歎所行道 智慧甚微妙 諸佛之所得

○三明三乘四眾有疑

無漏諸羅漢 及求涅槃者 今皆墮疑網 佛何故說是

其求緣覺者 比丘比丘尼 諸天龍鬼神 及乾闥婆等

相視懷猶豫 瞻仰兩足尊 是事為云何 願佛為解說

○四明身子疑

於諸聲聞眾 佛說我第一 我今自於智 疑惑不能了

為是究竟法 為是所行道

○五明佛子疑

佛口所生子 合掌瞻仰待 願出微妙音 時為如實說

○六總明同疑請

諸天龍神等 其數如恒沙 求佛諸菩薩 大數有八萬

又諸萬億國 轉輪聖王至 合掌以敬心 欲聞具足道

○二止

爾時佛告舍利弗：止！止！不須復說。若說是事，一切世間諸天及人，皆當驚疑。

○二第二請二，初請

舍利弗重白佛言：世尊，唯願說之，唯願說之。所以者何？是會無數百千萬億阿僧祇眾生，曾見諸佛，諸根猛利，智慧明了。聞佛所說，則能敬信。爾時舍利弗，欲重宣此義，而說偈言：

法王無上尊 唯說願勿慮 是會無量眾 有能敬信者

○二止

佛復止舍利弗：若說是事，一切世間天、人、阿修羅皆當驚疑，增上慢比丘將墜於大坑。爾時世尊，重說偈言：

止止不須說 我法妙難思 諸增上慢者 聞必不敬信

○三第三請

爾時舍利弗重白佛言：世尊，唯願說之，唯願說之。今此會中，如我等比，百千萬億，世世已曾從佛受化，如此人等，必能敬信。長夜安隱，多所饒益。爾時舍利弗，欲重宣此義，而說偈言：

無上兩足尊 願說第一法 我為佛長子 唯垂分別說

是會無量眾 能敬信此法 佛已曾世世 教化如是等

皆一心合掌 欲聽受佛語 我等千二百 及餘求佛者

願為此眾故 唯垂分別說 是等聞此法 則生大歡喜

○二廣開三顯一三，初為上根法說五，初正說二，初長行三，初許三，初順許

爾時世尊告舍利弗：汝已殷勤三請，豈得不說？

○二誡許

汝今諦聽，善思念之，吾當為汝分別解說。

○三簡許

說此語時，會中有比丘、比丘尼、優婆塞、優婆夷五千人等，即從座起，禮佛而退。所以者何？此輩罪根深重，及增上慢，未得謂得，未證謂證，有如此失，是以不住。世尊默然，而不制止。爾時佛告舍利弗：我今此眾，無復枝葉，純有貞實。舍利弗，如是增上慢人，退亦佳矣。汝今善聽，當為汝說。

○二受旨

舍利弗言：唯然世尊，願樂欲聞。

○三正說二，初四佛章經二，初總諸佛章四，初歎法希有

佛告舍利弗：如是妙法，諸佛如來時乃說之。如優曇鉢華，時一現耳。

○二無虛妄

舍利弗，汝等當信佛之所說，言不虛妄。

○三開方便三，初開

舍利弗，諸佛隨宜說法，意趣難解。

○二釋

所以者何？我以無數方便，種種因緣，譬喻言辭，演說諸法。

○三結

是法非思量分別之所能解，唯有諸佛，乃能知之。

○四示真實五，初標勝人法

（是法非思量分別之所能解，唯有諸佛，乃能知之。）

○二標出世意

所以者何？諸佛世尊，唯以一大事因緣故出現於世。

○三重標

舍利弗，云何名諸佛世尊唯以一大事因緣故出現於世？

○四正釋四，初理一二，初正解

諸佛世尊，欲令眾生開佛知見，使得清淨故，出現於世；欲示眾生佛之知見故，出現於世；欲令眾生悟佛知見故，出現於世；欲令眾生入佛知見道故，出現於世。

○二結成

舍利弗，是為諸佛以一大事因緣故出現於世。

○二人一

佛告舍利弗：諸佛如來，但教化菩薩。

○三行一

諸有所作，常為一事，唯以佛之知見示悟眾生。

○四教一

舍利弗，如來但以一佛乘故，為眾生說法，無有餘乘，若二若三。

○五總結

舍利弗，一切十方諸佛，法亦如是。

○二三世佛章三，初過去二，初開權

舍利弗，過去諸佛以無量無數方便，種種因緣，譬喻言辭，而為眾生演說諸法。

○二顯實

是法皆為一佛乘故，是諸眾生，從諸佛聞法，究竟皆得一切種智。

○二未來二，初開權

舍利弗，未來諸佛當出於世，亦以無量無數方便，種種因緣，譬喻言辭，而為眾生演說諸法。

○二顯實

是法皆為一佛乘故，是諸眾生，從佛聞法，究竟皆得一切種智。

○三現在三，初標出世意

舍利弗，現在十方無量百千萬億佛土中諸佛世尊，多所饒益，安樂眾生。

○二開權

是諸佛亦以無量無數方便，種種因緣，譬喻言辭，而為眾生演說諸法。

○三顯實二，初別明現在顯實

是法皆為一佛乘故，是諸眾生，從佛聞法，究竟皆得一切種智。

○二總明三世人一理一

舍利弗，是諸佛但教化菩薩，欲以佛之知見示眾生故，欲以佛之知見悟眾生故，欲令眾生入佛之知見故。

○二釋迦佛章五，初開權

舍利弗，我今亦復如是。知諸眾生有種種欲，深心所著，隨其本性，以種種因緣，譬喻言辭，方便力而為說法。

○二顯實

舍利弗，如此皆為得一佛乘，一切種智故。

○三舉五濁釋方便二，初標意

舍利弗，十方世界中尚無二乘，何況有三？

○二明五濁四，初唱數

舍利弗，諸佛出於五濁惡世。

○二列名

所謂劫濁、煩惱濁、眾生濁、見濁、命濁。

○三體相

如是，舍利弗，劫濁亂時，眾生垢重，慳貪嫉妬，成就諸不善根故。

○四釋結

諸佛以方便力，於一佛乘，分別說三。

○四簡偽敦信一實二，初簡真偽二，初不聞不知非真弟子

舍利弗，若我弟子自謂阿羅漢、辟支佛者，不聞不知諸佛如來但教化菩薩事，此非佛弟子，非阿羅漢，非辟支佛。

○二聞不信受成增上慢

又舍利弗，是諸比丘、比丘尼自謂已得阿羅漢，是最後身，究竟涅槃，便不復志求阿耨多羅三藐三菩提，當知此輩皆是增上慢人。所以者何？若有比丘實得阿羅漢，若不信此法，無有是處。

○二開除釋疑二，初開除二，初除佛滅後

除佛滅度後，現前無佛。

○二好人難得

所以者何？佛滅度後，如是等經，受持讀誦解義者，是人難得。

○二釋疑

若遇餘佛，於此法中便得決了。

○五無虛妄三，初勸信釋迦

舍利弗，汝等當一心信解，受持佛語。

○二勸信諸佛

諸佛如來，言無虛妄。

○三結成不虛

無有餘乘，唯一佛乘。

○二偈頌二，初頌許答二，初頌簡許二，初頌五千退

爾時世尊，欲重宣此義，而說偈言：

比丘比丘尼 有懷增上慢 優婆塞我慢 優婆夷不信

如是四眾等 其數有五千 不自見其過 於戒有缺漏

護惜其瑕玼 是小智已出 眾中之糟糠 佛威德故去

斯人尠福德 不堪受是法

○二頌眾清淨

此眾無枝葉 唯有諸貞實

○二頌誡許

舍利弗善聽

○二頌正答二，初頌四佛章門四，初頌諸佛門五，初頌施權二，初頌正施權

諸佛所得法 無量方便力 而為眾生說 眾生心所念

種種所行道 若干諸欲性 先世善惡業 佛悉知是已

以諸緣譬喻 言辭方便力 令一切歡喜 或說修多羅

伽陀及本事 本生未曾有 亦說於因緣 譬喻并祇夜

優波提舍經

○二頌結施權意

鈍根樂小法 貪著於生死 於諸無量佛 不行深妙道

眾苦所惱亂 為是說涅槃

○二頌顯實四，初頌理一

我設是方便 令得入佛慧 未曾說汝等 當得成佛道

所以未曾說 說時未至故 今正是其時 決定說大乘

我此九部法 隨順眾生說 入大乘為本 以故說是經

○二頌人一

有佛子心淨 柔軟亦利根 無量諸佛所 而行深妙道

為此諸佛子 說是大乘經 我記如是人 來世成佛道

以深心念佛 修持淨戒故 此等聞得佛 大喜充遍身

佛知彼心行 故為說大乘 聲聞若菩薩 聞我所說法

乃至於一偈 皆成佛無疑

○三頌教一

十方佛土中 唯有一乘法 無二亦無三 除佛方便說

但以假名字 引導於眾生 說佛智慧故

○四頌行一

諸佛出於世 唯此一事實 餘二則非真 終不以小乘

濟度於眾生 佛自住大乘 如其所得法 定慧力莊嚴

以此度眾生 自證無上道 大乘平等法 若以小乘化

乃至於一人 我則墮慳貪 此事為不可

○三頌勸信二，初舉果勸信二，初舉內心

若人信歸佛 如來不欺誑 亦無貪嫉意 斷諸法中惡

故佛於十方 而獨無所畏

○二舉外相

我以相嚴身 光明照世間 無量眾所尊 為說實相印

○二舉因勸信二，初舉昔誓

舍利弗當知 我本立誓願 欲令一切眾 如我等無異

○二明願滿

如我昔所願 今者已滿足 化一切眾生 皆令入佛道

○四頌五濁四，初總明五濁障大

若我遇眾生 盡教以佛道 無智者錯亂 迷惑不受教

○二別明五濁障三五，初明眾生濁

我知此眾生 未曾修善本 堅著於五欲 癡愛故生惱

以諸欲因緣 墜墮三惡道 輪迴六趣中 備受諸苦毒

○二明命濁

受胎之微形 世世常增長 薄德少福人 眾苦所逼迫

○三明見濁

入邪見稠林 若有若無等 依止此諸見 具足六十二

○四明煩惱濁

深著虛妄法 堅受不可捨 我慢自矜高 諂曲心不實

○五明劫濁

於千萬億劫 不聞佛名字 亦不聞正法 如是人難度

○三明為五濁說小

是故舍利弗 我為設方便 說諸盡苦道 示之以涅槃

○四明為大說小

我雖說涅槃 是亦非真滅 諸法從本來 常自寂滅相

佛子行道已 來世得作佛

○五頌不虛三，初頌釋迦先開三

我有方便力 開示三乘法

○二頌諸佛後顯實

一切諸世尊 皆說一乘道

○三頌不虛

今此諸大眾 皆應除疑惑 諸佛語無異 唯一無二乘

○二頌過去佛門二，初頌開三

過去無數劫 無量滅度佛 百千萬億種 其數不可量

如是諸世尊 種種緣譬喻 無數方便力 演說諸法相

○二頌顯一二，初略頌三一

是諸世尊等 皆說一乘法 化無量眾生 令入於佛道

○二廣頌顯一二，初總約五乘顯一

又諸大聖主 知一切世間 天人群生類 深心之所欲

更以異方便 助顯第一義

○二別約五乘顯一三，初開菩薩乘

若有眾生類 值諸過去佛 若聞法布施 或持戒忍辱

精進禪智等 種種修福慧 如是諸人等 皆已成佛道

○二開二乘

諸佛滅度已 若人善軟心 如是諸眾生 皆已成佛道

○三開人天乘二，初約緣因顯實十，初造塔明天

諸佛滅度已 供養舍利者 起萬億種塔 金銀及頗梨

硨磲與瑪瑙 玫瑰琉璃珠 清淨廣嚴飾 莊校於諸塔

或有起石廟 栴檀及沈水 木櫁并餘材 塼瓦泥土等

若於曠野中 積土成佛廟

○二戲砂作塔明人乘

乃至童子戲 聚砂為佛塔 如是諸人等 皆已成佛道

○三志心造像明天乘

若人為佛故 建立諸形像 刻雕成眾相 皆已成佛道

或以七寶成 鍮石赤白銅 白鑞及鉛錫 鐵木及與泥

或以膠漆布 嚴飾作佛像 如是諸人等 皆已成佛道

彩畫作佛像 百福莊嚴相 自作若使人 皆已成佛道

○四戲畫作佛明人乘

乃至童子戲 若草木及筆 或以指爪甲 而畫作佛像

○五結成顯實

如是諸人等 漸漸積功德 具足大悲心 皆已成佛道

但化諸菩薩 度脫無量眾

○六諸塵供養明天乘

若人於塔廟 寶像及畫像 以華香幡蓋 敬心而供養

若使人作樂 擊鼓吹角貝 簫笛琴箜篌 琵琶鐃銅鈸

如是眾妙音 盡持以供養 或以歡喜心 歌唄頌佛德

乃至一小音 皆已成佛道

○七散心用塵供養明人業

若人散亂心 乃至以一華 供養於畫像 漸見無數佛

○八身業供養明天人乘

或有人禮拜 或復但合掌 乃至舉一手 或復小低頭

○九結成顯益

以此供養像 漸見無量佛 自成無上道 廣度無數眾

入無餘涅槃 如薪盡火滅

○十口業供養明人乘

若人散亂心 入於塔廟中 一稱南無佛 皆已成佛道

○二約了因顯實

於諸過去佛 在世或滅度 若有聞是法 皆已成佛道

○三頌未來佛門二，初頌開三

未來諸世尊 其數無有量 是諸如來等 亦方便說法

一切諸如來 以無量方便

○二頌顯一四，初頌人一

度脫諸眾生 入佛無漏智 若有聞法者 無一不成佛

○二頌行一

諸佛本誓願 我所行佛道 普欲令眾生 亦同得此道

○三頌教一

未來世諸佛 雖說百千億 無數諸法門 其實為一乘

諸佛兩足尊 知法常無性 佛種從緣起 是故說一乘

○四頌理一

是法住法位 世間相常住 於道場知已 導師方便說

○四頌現在佛門三，初頌標出世意

天人所供養 現在十方佛 其數如恒沙 出現於世間

安隱眾生故 亦說如是法

○二頌顯實

知第一寂滅 以方便力故 雖示種種道 其實為佛乘

○三頌開權

知眾生諸行 深心之所念 過去所習業 欲性精進力

及諸根利鈍 以種種因緣 譬喻亦言辭 隨應方便說

○二頌釋迦章門二，初略頌上權實二，初頌顯實

今我亦如是 安隱眾生故 以種種法門 宣示於佛道

○二頌開權

我以智慧力 知眾生性欲 方便說諸法 皆令得歡喜

○二廣頌上六義六，初頌五濁開三三，初明能見之眼

舍利弗當知 我以佛眼觀 見

○二明所見五濁

六道眾生 貧窮無福慧 入生死險道 相續苦不斷

深著於五欲 如犛牛愛尾 以貪愛自蔽 盲瞑無所見

不求大勢佛 及與斷苦法 深入諸邪見 以苦欲捨苦

○三明起大悲應赴

為是眾生故 而起大悲心

○二頌施化方便二，初念用大化不得三，初用大擬宜

我始坐道場 觀樹亦經行 於三七日中 思惟如是事

我所得智慧 微妙最第一

○二眾生無機三，初明障重

眾生諸根鈍 著樂癡所盲

○二明不堪聞

如斯之等類 云何而可度

○三明無機

爾時諸梵王 及諸天帝釋 護世四天王 及大自在天

并餘諸天眾 眷屬百千萬 恭敬合掌禮 請我轉法輪

○三念息大化二，初強說有損

我即自思惟 若但贊佛乘 眾生沒在苦 不能信是法

破法不信故 墜於三惡道

○二正明息化

我寧不說法 疾入於涅槃

○二念同諸佛用三乘化得二，初正明化得四，初明三乘擬宜

尋念過去佛 所行方便力 我今所得道 亦應說三乘

○二明有機二，初明諸佛歎五，初敘諸佛現

作是思惟時 十方佛皆現 梵音慰喻我

○二明諸佛正歎釋迦

善哉釋迦文 第一之導師 得是無上法 隨諸一切佛

而用方便力

○三明諸佛隱實用權

我等亦皆得 最妙第一法 為諸眾生類 分別說三乘

○四雙釋二義

少智樂小法 不自信作佛 是故以方便 分別說諸果

○五雙結二義

雖復說三乘 但為教菩薩

○二明釋迦酬順二，初發言酬順

舍利弗當知 我聞聖師子 深淨微妙音 稱南無諸佛

○二念順物機

復作如是念 我出濁惡世 如諸佛所說 我亦隨順行

○三明施化

思惟是事已 即趣波羅奈 諸法寂滅相 不可以言宣

以方便力故 為五比丘說

○四明受行

是名轉法輪 便有涅槃音 及以阿羅漢 法僧差別名

○二釋疑

從久遠劫來 贊示涅槃法 生死苦永盡 我常如是說

○三頌顯實四，初頌人一

舍利弗當知 我見佛子等 志求佛道者 無量千萬億

咸以恭敬心 皆來至佛所 曾從諸佛聞 方便所說法

○二頌理一

我即作是念 如來所以出 為說佛慧故 今正是其時

○三頌教一

舍利弗當知 鈍根小智人 著相憍慢者 不能信是法

今我喜無畏 於諸菩薩中 正直捨方便 但說無上道

○四頌行一

菩薩聞是法 疑網皆已除 千二百羅漢 悉亦當作佛

○四頌歎法希有二，初頌如是妙法

如三世諸佛 說法之儀式 我今亦如是 說無分別法

○二頌時乃說之五，初頌舉人難

諸佛興出世 懸遠值遇難

○二頌舉法難

正使出於世 說是法復難

○三頌舉聞法難

無量無數劫 聞是法亦難

○四頌信受難

能聽是法者 斯人亦復難

○五頌譬四難

譬如優曇華 一切皆愛樂 天人所希有 時時乃一出

聞法歡喜贊 乃至發一言 則為已供養 一切三世佛

是人甚希有 過於優曇華

○五頌不虛二，初頌勿於可信人生疑

汝等勿有疑 我為諸法王 普告諸大眾 但以一乘道

教化諸菩薩 無聲聞弟子

○二頌勿於可信法生疑

汝等舍利弗 聲聞及菩薩 當知是妙法 諸佛之秘要

○六頌簡眾敦信二，頌簡眾三，初頌簡非佛弟子

以五濁惡世 但樂著諸欲 如是等眾生 終不求佛道

○二頌解義人難得

當來世惡人 聞佛說一乘 迷惑不信受 破法墮惡道

○三頌遇餘佛

有慚愧清淨 志求佛道者 當為如是等 廣贊一乘道

○二頌敦信二，初頌敦信於權

舍利弗當知 諸佛法如是 以萬億方便 隨宜而說法

其不習學者 不能曉了此

○二頌敦信於實

汝等既已知 諸佛世之師 隨宜方便事 無復諸疑惑

心生大歡喜 自知當作佛

（方便品第二終）

# 譬喻品第三

○二身子領解二，初長行二，初經家敘二，初敘內解

爾時舍利弗，踴躍歡喜。

○二敘外儀

即起合掌，瞻仰尊顏。

○二身子自陳三，初標三喜

而白佛言：今從世尊，聞此法音，心懷踴躍，得未曾有。

○二釋三，初提昔身失顯今身領

所以者何？我昔從佛聞如是法，見諸菩薩受記作佛，而我等不豫斯事，甚自感傷，失於如來無量知見。

○二提昔口失顯今口解

世尊，我常獨處山林樹下，若坐若行，每作是念：我等同入法性，云何如來以小乘法而見濟度？是我等咎，非世尊也。

○三提昔意失顯今意解

所以者何？若我等待說所因，成就阿耨多羅三藐三菩提者，必以大乘而得度脫。然我等不解方便隨宜所說，初聞佛法，遇便信受，思惟取證。世尊，我從昔來，終日竟夜，每自剋責。

○三結成二，初結

而今從佛，聞所未聞，未曾有法，斷諸疑悔，身意泰然，快得安隱。

○二成

今日乃知真是佛子，從佛口生，從法化生，得佛法分。

○二偈頌三，初頌標三喜

爾時舍利弗，欲重宣此義，而說偈言：

我聞是法音 得所未曾有 心懷大歡喜 疑網皆已除

○二頌釋三，初頌見佛喜

昔來蒙佛教 不失於大乘 佛音甚希有 能除眾生惱

我已得漏盡 聞亦除憂惱

○二頌不聞法二，初頌身遠不聞

我處於山谷 或在林樹下 若坐若經行 常思惟是事

嗚呼深自責 云何而自欺 我等亦佛子 同入無漏法

不能於未來 演說無上道 金色三十二 十力諸解脫

同共一法中 而不得此事 八十種妙好 十八不共法

如是等功德 而我皆已失 我獨經行時 見佛在大眾

名聞滿十方 廣饒益眾生 自惟失此利 我為自欺誑

我嘗於日夜 每思惟是事 欲以問世尊 為失為不失

我常見世尊 稱贊諸菩薩 以是於日夜 籌量如是事

今聞佛音聲 隨宜而說法 無漏難思議 令眾至道場

○二頌入法性不聞

我本著邪見 為諸梵志師 世尊知我心 拔邪說涅槃

我悉除邪見 於空法得證 爾時心自謂 得至於滅度

○三頌心得妙解喜

而今乃自覺 非是實滅度 若得作佛時 具三十二相

天人夜叉眾 龍神等恭敬 是時乃可謂 永盡滅無餘

佛於大眾中 說我當作佛 聞如是法音 疑悔悉已除

初聞佛所說 心中大驚疑 將非魔作佛 惱亂我心耶

佛以種種緣 譬喻巧言說 其心安如海 我聞疑網斷

佛說過去世 無量滅度佛 安住方便中 亦皆說是法

現在未來佛 其數無有量 亦以諸方便 演說如是法

如今者世尊 從生及出家 得道轉法輪 亦以方便說

世尊說實道 波旬無此事 以是我定知 非是魔作佛

我墮疑網故 謂是魔所為

○三頌結成

聞佛柔軟音 深遠甚微妙 演暢清淨法 我心大歡喜

疑悔永已盡 安住實智中 我定當作佛 為天人所敬

轉無上法輪 教化諸菩薩

○三佛述成三，初昔曾教大

爾時佛告舍利弗：吾今於天、人、沙門、婆羅門等大眾中說，我昔曾於二萬億佛所，為無上道故，常教化汝，汝亦長夜隨我受學。我以方便引導汝故，生我法中。

○二中忘取小

舍利弗，我昔教汝志願佛道，汝今悉忘，而便自謂已得滅度。

○三還為說大

我今還欲令汝憶念本願所行道故，為諸聲聞說是大乘經，名妙法蓮華，教菩薩法，佛所護念。

○四與授記二，初長行十，初時節

舍利弗，汝於未來世，過無量無邊不可思議劫。

○二行因

供養若干千萬億佛，奉持正法，具足菩薩所行之道。

○三得果

當得作佛，號曰華光如來、應供、正遍知、明行足、善逝、世間解、無上士、調御丈夫、天人師、佛、世尊。

○四國土

國名離垢，其土平正，清淨嚴飾。安隱豐樂，天人熾盛。琉璃為地，有八交道，黃金為繩，以界其側。其旁各有七寶行樹，常有華果。

○五說法

華光如來亦以三乘教化眾生。舍利弗，彼佛出時，雖非惡世，以本願故說三乘法。

○六劫名

其劫名大寶莊嚴。何故名曰大寶莊嚴？其國中以菩薩為大寶故。

○七眾數

彼諸菩薩，無量無邊不可思議，算數譬喻所不能及，非佛智力無能知者。若欲行時，寶華承足。此諸菩薩非初發意，皆久植德本，於無量百千萬億佛所淨修梵行，恒為諸佛之所稱歎，常修佛慧具大神通，善知一切諸法之門，質直無偽志念堅固，如是菩薩充滿其國。

○八壽量

舍利弗，華光佛壽十二小劫，除為王子未作佛時。其國人民，壽八小劫。

○九補處

華光如來過十二小劫，授堅滿菩薩阿耨多羅三藐三菩提記。告諸比丘：是堅滿菩薩次當作佛，號曰華足安行，多陀阿伽度，阿羅訶，三藐三佛陀。其佛國土，亦復如是。

○十法住久近

舍利弗，是華光佛滅度之後，正法住世三十二小劫，像法住世亦三十二小劫。

○二偈頌二，初頌長行九，初頌第三得果

爾時世尊，欲重宣此義，而說偈言：

舍利弗來世 成佛普智尊 號名曰華光 當度無量眾

○二頌第二行因

供養無數佛 具足菩薩行 十力等功德 證於無上道

○三頌第六劫名

過無量劫已 劫名大寶嚴

○四頌第四國土

世界名離垢 清淨無瑕穢 以琉璃為地 金繩界其道

七寶雜色樹 常有華果實

○五頌第七眾數

彼國諸菩薩 志念常堅固 神通波羅蜜 皆已悉具足

於無數佛所 善學菩薩道

○六頌第五說法

如是等大士 華光佛所化

○七頌第八壽量

佛為王子時 棄國捨世榮 於最末後身 出家成佛道

華光佛住世 壽十二小劫 其國人民眾 壽命八小劫

○八頌法住久近

佛滅度之後 正法住於世 三十二小劫 廣度諸眾生

正法滅盡已 像法三十二

○九供養舍利

舍利廣流布 天人普供養

○二結歎

華光佛所為 其事皆如是 其兩足聖尊 最勝無倫匹

彼即是汝身 宜應自欣慶

○五四眾歡喜二，初長行二，初經家敘眾喜供養二，初敘眾喜

爾時四部眾，比丘、比丘尼、優婆塞、優婆夷，天、龍、夜叉、乾闥婆、阿修羅、迦樓羅、緊那羅、摩睺羅伽等大眾，見舍利弗於佛前受阿耨多羅三藐三菩提記，心大歡喜，踴躍無量。

○二陳供養

各各脫身所著上衣，以供養佛。釋提桓因、梵天王等，與無數天子，亦以天妙衣、天曼陀羅華、摩訶曼陀羅華等，供養於佛。所散天衣，住虛空中，而自迴轉。諸天伎樂，百千萬種，於虛空中一時俱作，雨眾天華。

○二正領解

而作是言：佛昔於波羅奈初轉法輪，今乃復轉無上最大法輪。

○二偈頌二，初頌開權顯實

爾時諸天子，欲重宣此義，而說偈言：

昔於波羅奈 轉四諦法輪 分別說諸法 五眾之生滅

今復轉最妙 無上大法輪 是法甚深奧 少有能信者

○二頌自述得解隨喜迴向

我等從昔來 數聞世尊說 未曾聞如是 深妙之上法

世尊說是法 我等皆隨喜 大智舍利弗 今得受尊記

我等亦如是 必當得作佛 於一切世間 最尊無有上

佛道叵思議 方便隨宜說 我所有福業 今世若過世

及見佛功德 盡迴向佛道

○二為中根人譬說四，初譬喻開三顯一二，初請三，初自述無疑

爾時舍利弗白佛言：世尊，我今無復疑悔，親於佛前得受阿耨多羅三藐三菩提記。

○二述同輩有惑

是諸千二百心自在者，昔住學地，佛常教化言：我法能離生老病死，究竟涅槃。是學無學人，亦各自以離我見，及有無見等，謂得涅槃。而今於世尊前，聞所未聞，皆墮疑惑。

○三普為四眾請

善哉世尊，願為四眾說其因緣，令離疑悔。

○二答三，初發起二，初抑

爾時佛告舍利弗：我先不言諸佛世尊，以種種因緣，譬喻言辭，方便說法，皆為阿耨多羅三藐三菩提耶？是諸所說，皆為化菩薩故。

○二引

然舍利弗，今當復以譬喻更明此義。諸有智者，以譬喻得解。

○二譬喻二，初長行二，初開譬二，初總譬六，初長者譬三，初名行

舍利弗，若國邑聚落。

○二位號

有大長者。

○三德業

其年衰邁，財富無量，多有田宅及諸僮僕。

○二舍宅譬

其家廣大。

○三一門譬

唯有一門。

○四五百人譬

多諸人眾，一百二百，乃至五百人，止住其中。

○五火宅譬二，初明所燒宅

堂閣朽故，牆壁頹落，柱根腐敗，梁棟傾危。

○二明能燒火

周匝俱時，歘然火起，焚燒舍宅。

○六三十子譬

長者諸子，若十、二十，或至三十，在此宅中。

○二別譬四，初見火譬四，初明能見

長者見。

○二明所見

是大火從四面起。

○三明驚怖

即大驚怖，而作是念：我雖能於此所燒之門，安隱得出。

○四廣前所見

而諸子等，於火宅內樂著嬉戲，不覺不知，不驚不怖，火來逼身，苦痛切己，心不厭患，無求出意。

○二捨几用車譬二，初捨几譬二，初勸門三，初擬宜

舍利弗，是長者作是思惟：我身手有力，當以衣裓，若以几案，從舍出之。

○二不受

復更思惟：是舍唯有一門，而復狹小。諸子幼稚，未有所識，戀著戲處。

○三放捨

或當墮落，為火所燒。

○二誡門三，初擬宜

我當為說怖畏之事，此舍已燒，宜時疾出，無令為火之所燒害。作是念已，如所思惟，具告諸子：汝等速出。

○二不受

父雖憐愍，善言誘喻，而諸子等，樂著嬉戲，不肯信受，不驚不畏，了無出心。亦復不知何者是火，何者為舍，云何為失。

○三放捨

但東西走戲，視父而已。

○二用車譬四，初擬宜三車譬

爾時長者即作是念：此舍已為大火所燒，我及諸子若不時出，必為所焚。我今當設方便，令諸子等，得免斯害。

○二知子先心譬

父知諸子先心各有所好，種種珍玩，奇異之物，情必樂著。

○三歎三車希有譬三，初勸轉

而告之言：汝等所可玩好，希有難得，汝若不取，後必憂悔。

○二示轉

如此種種羊車、鹿車、牛車，今在門外，可以遊戲。

○三證轉

汝等於此火宅，宜速出來，隨汝所欲，皆當與汝。

○四適子所願譬

爾時諸子聞父所說，珍玩之物，適其願故，心各勇銳，互相推排，競共馳走，爭出火宅。

○三等賜大車譬四，初見子免難歡喜譬

是時長者，見諸子等安隱得出，皆於四衢道中露地而坐，無復障礙，其心泰然，歡喜踴躍。

○二諸子索車譬

時諸子等，各白父言：父先所許玩好之具，羊車、鹿車、牛車，願時賜與。

○三正等賜大車譬三，初標兩章二，初標子等

舍利弗，爾時長者，各賜諸子。

○二標車等

等一大車。

○二廣釋車等二，初廣敘車體三，初敘高廣

其車高廣，眾寶莊校，周匝欄楯，四面懸鈴。又於其上張設幰蓋，亦以珍奇雜寶而嚴飾之。寶繩交絡，垂諸華纓，重敷綩筵，安置丹枕。

○二明白牛

駕以白牛，膚色充潔，形體姝好。有大筋力，行步平正，其疾如風。

○三明僕從

又多僕從，而侍衛之。

○二釋有車之由

所以者何？是大長者，財富無量，種種諸藏，悉皆充溢。

○三廣釋心等二，初廣心等

而作是念：我財物無極，不應以下劣小車與諸子等。今此幼童，皆是吾子，愛無偏黨。我有如是七寶大車，其數無量，應當等心各各與之，不宜差別。

○二釋心等

所以者何？以我此物，周給一國，猶尚不匱，何況諸子？

○四諸子得車歡喜譬

是時諸子，各乘大車，得未曾有，非本所望。

○四無虛妄譬三，初問

舍利弗，於汝意云何？是長者等與諸子珍寶大車，寧有虛妄不？

○二答二，初免難不虛三，初標

舍利弗言：不也，世尊。是長者但令諸子得免火難，全其軀命，非為虛妄。

○二釋

何以故？若全身命，便為已得玩好之具。

○三結

況復方便，於彼火宅而拔濟之？

○二不乖本心不虛三，初標

世尊，若是長者，乃至不與最小一車，猶不虛妄。

○二釋

何以故？是長者先作是意：我以方便，令子得出。以是因緣，無虛妄也。

○三結

何況長者自知財富無量，欲饒益諸子，等與大車？

○三述歎

佛告舍利弗：善哉善哉，如汝所言。

○二合譬二，初合總譬六，初合第一長者三，初合第二位號

舍利弗，如來亦復如是。

○二合第一名行

則為一切世間之父。

○三合第三德業

於諸怖畏，衰惱憂患，無明暗蔽，永盡無餘。而悉成就無量知見、力無所畏，有大神力及智慧力，具足方便智慧波羅蜜。

○二合第四五百人

大慈大悲，常無懈倦，恒求善事，利益一切。

○三合第二舍宅

而生三界，朽故火宅。

○四合第六三十子

為度眾生。

○五合第五火起

生老病死，憂悲苦惱，愚癡暗蔽，三毒之火。

○六合第三一門

教化令得阿耨多羅三藐三菩提。

○二合別譬四，初合見火譬四，初合能見之眼

見。

○二合所見之火

諸眾生為生、老、病、死，憂悲苦惱，之所燒煮，亦以五欲財利故，受種種苦；又以貪著追求故，現受眾苦；後受地獄、畜生、餓鬼之苦，若生天上及在人間，貧窮困苦；愛別離苦、怨憎會苦，如是等種種諸苦。

○三合廣所見

眾生沒在其中，歡喜遊戲，不覺不知，不驚不怖，亦不生厭，不求解脫。於此三界火宅，東西馳走，雖遭大苦，不以為患。

○四合驚怖

舍利弗，佛見此已，便作是念：我為眾生之父，應拔其苦難，與無量無邊佛智慧樂，令其遊戲。

○二合捨几用車譬二，初合捨几三，初合擬宜

舍利弗，如來復作是念：若我但以神力及智慧力，捨於方便，為諸眾生贊如來知見、力無所畏者，眾生不能以是得度。

○二合無機

所以者何？是諸眾生未免生老病死，憂悲苦惱，而為三界火宅所燒，何由能解佛之智慧？

○三合息化二，初牒前後三譬二，初牒救子不得譬

舍利弗，如彼長者，雖復身手有力而不用之。

○二牒後兩譬二，初牒施三譬

但以殷勤方便，勉濟諸子火宅之難。

○二牒等賜大車譬

然後各與珍寶大車。

○二正合息化

如來亦復如是，雖有力無所畏，而不用之。

○二合用車四，初合擬宜三車

但以智慧方便，於三界火宅拔濟眾生。

○二合知子先心

為說三乘，聲聞、辟支佛、佛乘。

○三合歎三車希有三，初合第二示轉

而作是言：汝等莫得樂住三界火宅，勿貪麤弊色聲香味觸也，若貪著生愛，則為所燒。汝速出三界，當得三乘，聲聞、辟支佛、佛乘。

○二合第三證轉

我今為汝保任此事，終不虛也，汝等但當勤修精進。如來以是方便，誘進眾生。

○三合第一勸轉

復作是言：汝等當知，此三乘法皆是聖所稱歎，自在無繫，無所依求。乘是三乘，以無漏根力覺道、禪定解脫三昧等，而自娛樂，便得無量安隱快樂。

○四合適子所願三，初合羊車四，初合適願勇銳

舍利弗，若有眾生，內有智性，從佛世尊聞法，信受殷勤。

○二合互相推排

精進。

○三合競共馳走

欲速出三界，自求涅槃。

○四合爭出火宅

是名聲聞乘，如彼諸子，為求羊車，出於火宅。

○二合鹿車

若有眾生，從佛世尊聞法信受，殷勤精進，求自然慧，樂獨善寂，深知諸法因緣，是名辟支佛乘。如彼諸子，為求鹿車，出於火宅。

○三合牛車

若有眾生從佛世尊聞法信受，勤修精進，求一切智、佛智、自然智、無師智，如來知見，力無所畏，愍念安樂無量眾生，利益天人，度脫一切，是名大乘。菩薩求此乘故，名為摩訶薩。如彼諸子，為求牛車，出於火宅。

○三合等賜大車譬二，初雙牒二譬二，初牒免難

舍利弗，如彼長者，見諸子等安隱得出火宅，到無畏處。

○二牒等賜

自惟財富無量，等以大車而賜諸子。

○二雙合二譬二，初合免難

如來亦復如是，為一切眾生之父，若見無量億千眾生，以佛教門出三界苦，怖畏險道，得涅槃樂。

○二合等賜五，初合第四釋有車之由

如來爾時便作是念：我有無量無邊智慧、力無畏等諸佛法藏。

○二合第五廣心等

是諸眾生，皆是我子，等與大乘，不令有人獨得滅度，皆以如來滅度而滅度之。

○三合第一標等心章門

是諸眾生，脫三界者。

○四合第二標等車章門

悉與諸佛禪定解脫等娛樂之具

○五合第三廣大車

皆是一相一種，聖所稱歎，能生淨妙第一之樂。

○四合無虛妄二，初牒三車誘引後與大車

舍利弗，如彼長者，初以三車誘引諸子，然後但與大車，寶物莊嚴，安隱第一。然彼長者，無虛妄之咎。

○二合釋況不乖本心二，初合第二釋

如來亦復如是，無有虛妄。初說三乘引導眾生，然後但以大乘而度脫之。

○二合第三況

何以故？如來有無量智慧、力無所畏諸法之藏，能與一切眾生大乘之法，但不盡能受。舍利弗，以是因緣，當知諸佛方便力故，於一佛乘，分別說三。

○二偈頌二，初頌上長行二，初頌開譬二，初頌總譬四，初頌長者

佛欲重宣此義，而說偈言：

譬如長者

○二頌家宅二，初頌宅廣大

有一大宅

○二頌廣出宅體

其宅久故 而復頓弊 堂舍高危 柱根摧朽

梁棟傾斜 基陛頹毀 牆壁圮坼 泥塗褫落

覆苫亂墜 椽梠差脫 周障屈曲 雜穢充遍

○三頌五百人

有五百人 止住其中

○四頌火起四，初譬欲界火起四，初明所燒之類二，初正明所燒二，初明禽獸被燒二，初正明鈍使五，初譬慢使

鴟梟雕鷲 烏鵲鳩鴿

○二譬瞋使

蚖蛇蝮蠍 蜈蚣蚰蜒

○三譬癡使

守宮百足 狖狸鼷鼠 諸惡蟲輩 交橫馳走

屎尿臭處 不淨流溢 蜣蜋諸蟲 而集其上

○四譬貪使

狐狼野干 咀嚼踐蹋 嚌齧死屍 骨肉狼藉

由是群狗 競來搏撮 飢羸慞惶 處處求食

○五譬疑使

闘諍揸掣 嘊喍嗥吠

○二總結

其舍恐怖 變狀如是

○二明鬼神被燒二，初總明利使

處處皆有 魑魅魍魎

○二別明五利使五，初譬邪見

夜叉惡鬼 食噉人肉 毒蟲之屬 諸惡禽獸

孚乳產生 各自藏護 夜叉競來 爭取食之

食之既飽 惡心轉熾 闘諍之聲 甚可怖畏

○二譬戒取

鳩槃荼鬼 蹲踞土埵 或時離地 一尺二尺

往返遊行 縱逸嬉戲 捉狗兩足 撲令失聲

以腳加頸 怖狗自樂

○三譬身見

復有諸鬼 其身長大 裸形黑瘦 常住其中

發大惡聲 叫呼求食

○四譬見取

復有諸鬼 其咽如針

○五譬邊見

復有諸鬼 首如牛頭 或食人肉 或復噉狗

頭髮蓬亂 殘害兇險 飢渴所逼 叫喚馳走

○二總結

夜叉餓鬼 諸惡鳥獸 飢急四向 窺看窗牖

如是諸難 恐畏無量

○二明火起之由

是朽故宅 屬於一人 其人近出 未久之間

○三明火起之勢

於後舍宅 忽然火起 四面一時 其焰俱熾

棟梁椽柱 爆聲震裂 摧折墮落 牆壁崩倒

○四明被燒之相

諸鬼神等 揚聲大叫 雕鷲諸鳥 鳩槃荼等

周慞惶怖 不能自出

○二譬色界火起四，初明所燒之類

惡獸毒蟲 藏竄孔穴 毘舍闍鬼 亦住其中

○二明火起之由

薄福德故

○三明火起之勢

為火所逼

○四明被燒之相

共相殘害 飲血噉肉 野干之屬 並已前死

諸大惡獸 競來食噉 臭烟蓬勃 四面充塞

○三譬無色界火起二，初明所燒之類

蜈蚣蚰蜒 毒蛇之類 為火所燒 爭走出穴

○二明被燒之相

鳩槃荼鬼 隨取而食 又諸餓鬼 頭上火然

飢渴熱惱 周慞悶走

○四總結眾難非一

其宅如是 甚可怖畏 毒害火災 眾難非一

○二頌別譬三，初頌見火譬三，初頌能見

是時宅主 在門外立 聞有人言

○二頌所見

汝諸子等 先因遊戲 來入此宅 稚小無知

歡娛樂著

○三頌驚怖

長者聞已 驚入火宅

○二頌捨几用車譬二，初頌捨几譬三，初頌擬宜

方宜救濟 令無燒害 告喻諸子 說眾患難

惡鬼毒蟲 災火蔓延 眾苦次第 相續不絕

毒蛇蚖蝮 及諸夜叉 鳩槃荼鬼 野干狐狗

雕鷲鴟梟 百足之屬 飢渴惱急 甚可怖畏

此苦難處 況復大火

○二頌不受

諸子無知 雖聞父誨 猶故樂著

○三頌放捨

嬉戲不已

○二頌用車譬三，初頌擬宜三車

是時長者 而作是念 諸子如此 益我愁惱

今此舍宅 無一可樂 而諸子等 耽湎嬉戲

不受我教 將為火害 即便思惟 設諸方便

○二頌歎三車希有四，初頌勸轉

告諸子等 我有種種 珍玩之具 妙寶好車

○二頌示轉

羊車鹿車 大牛之車 今在門外

○三重頌勸轉

汝等出來

○四頌證轉

吾為汝等 造作此車 隨意所樂 可以遊戲

○三頌適子所願

諸子聞說 如此諸車 即時奔競 馳走而出

到於空地 離諸苦難

○三頌等賜大車譬四，初頌免難歡喜二，初頌免難

長者見子 得出火宅 住於四衢 坐師子座

○二頌歡喜

而自慶言 我今快樂 此諸子等 生育甚難

愚小無知 而入險宅 多諸毒蟲 魑魅可畏

大火猛焰 四面俱起 而此諸子 貪樂嬉戲

我已救之 令得脫難 是故諸人 我今快樂

○二頌諸子索車

爾時諸子 知父安坐 皆詣父所 而白父言

願賜我等 三種寶車 如前所許 諸子出來

當以三車 隨汝所欲 今正是時 唯垂給與

○三頌等賜大車四，初頌第四釋有車之由

長者大富 庫藏眾多 金銀琉璃 硨磲瑪瑙

○二頌第三廣大車

以眾寶物 造諸大車 莊校嚴飾 周匝欄楯

四面懸鈴 金繩交絡 真珠羅網 張施其上

金華諸纓 處處垂下 眾綵雜飾 周匝圍繞

柔軟繒纊 以為茵蓐 上妙細氎 價直千億

鮮白淨潔 以覆其上 有大白牛 肥壯多力

形體姝好 以駕寶車 多諸儐從 而侍衛之

○三頌第二等車章門

以是妙車

○四頌第一等心章門

等賜諸子

○四頌得車歡喜

諸子是時 歡喜踴躍 乘是寶車 遊於四方

嬉戲快樂 自在無礙

○二頌合譬二，初頌合總譬四，初頌合長者

告舍利弗 我亦如是 眾聖中尊 世間之父

○二頌合五百

一切眾生 皆是吾子 深著世樂 無有慧心

○三頌合家宅

三界無安 猶如火宅

○四頌合火起

眾苦充滿 甚可怖畏 常有生老 病死憂患

如是等火 熾然不息

○二頌合別譬四，初頌合見火譬三，初頌合能見

如來已離 三界火宅 寂然閑居 安處林野

○二頌合所見

今此三界 皆是我有 其中眾生 悉是吾子

而今此處 多諸患難

○三頌合驚怖

唯我一人 能為救護

○二頌合捨几用車譬二，初頌合擬宜三，初頌合擬宜

雖復教詔

○二頌合無機

而不信受

○三頌合息化

於諸欲染 貪著深故

○二頌合用車三，初頌合擬宜三車

以是方便

○二頌合歎三車希有

為說三乘 令諸眾生 知三界苦 開示演說

出世間道

○三頌合適子所願二，初總頌馳走位

是諸子等 若心決定

○二各頌爭出位

具足三明 及六神通 有得緣覺 不退菩薩

○三頌合等賜大車譬二，初頌合等賜大車四，初頌合第二大車章門

汝舍利弗 我為眾生 以此譬喻 說一佛乘

○二頌合第一等心章門

汝等若能 信受是語 一切皆當 成得佛道

○三頌合第三廣大車

是乘微妙 清淨第一 於諸世間 為無有上

佛所悅可 一切眾生 所應稱贊 供養禮拜

○四頌合第四釋有車之由

無量億千 諸力解脫 禪定智慧 及佛餘法

○二頌合得車歡喜二，初明各得大車

得如是乘 令諸子等 日夜劫數 常得遊戲

與諸菩薩 及聲聞眾 乘此寶乘 直至道場

○二結勸信

以是因緣 十方諦求 更無餘乘 除佛方便

○四頌合無虛妄譬二，初頌合不虛章門三，初定父子

告舍利弗 汝諸人等 皆是吾子 我則是父

○二乃說三乘

汝等累劫 眾苦所燒 我皆濟拔 令出三界

○三與大乘法

我雖先說 汝等滅度 但盡生死 而實不滅

今所應作 唯佛智慧

○二頌合釋不虛三，初釋同皆是子

若有菩薩 於是眾中 能一心聽 諸佛實法

諸佛世尊 雖以方便 所化眾生 皆是菩薩

○二釋乃說三乘

若人小智 深著愛欲 為此等故 說於苦諦

眾生心喜 得未曾有 佛說苦諦 真實無異

若有眾生 不知苦本 深著苦因 不能暫捨

為是等故 方便說道 諸苦所因 貪欲為本

若滅貪欲 無所依止 滅盡諸苦 名第三諦

為滅諦故 修行於道 離諸苦縛 名得解脫

是人於何 而得解脫 但離虛妄 名為解脫

○三釋與大乘法

其實未得 一切解脫 佛說是人 未實滅度

斯人未得 無上道故 我意不欲 令至滅度

我為法王 於法自在 安隱眾生 故現於世

○二明勸信流通二，初標兩章二，初標可說不可說

汝舍利弗 我此法印 為欲利益 世間故說

○二標可通不可通

在所遊方 勿妄宣傳

○二正釋二，初釋可說不可說

若有聞者 隨喜頂受 當知是人 阿鞞跋致

若有信受 此經法者 是人已曾 見過去佛

恭敬供養 亦聞是法 若人有能 信汝所說

則為見我 亦見於汝 及比丘僧 并諸菩薩

斯法華經 為深智說 淺識聞之 迷惑不解

一切聲聞 及辟支佛 於此經中 力所不及

汝舍利弗 尚於此經 以信得入 況餘聲聞

其餘聲聞 信佛語故 隨順此經 非己智分

○二釋可通不可通二，初明大悲門莫為說二，初正釋二，初明由謗墮惡三，初地獄

又舍利弗 憍慢懈怠 計我見者 莫說此經

凡夫淺識 深著五欲 聞不能解 亦勿為說

若人不信 毀謗此經 則斷一切 世間佛種

或復顰蹙 而懷疑惑 汝當聽說 此人罪報

若佛在世 若滅度後 其有誹謗 如斯經典

見有讀誦 書持經者 輕賤憎嫉 而懷結恨

此人罪報 汝今復聽 其人命終 入阿鼻獄

具足一劫 劫盡更生 如是展轉 至無數劫

○二畜生

從地獄出 當墮畜生 若狗野干 其形**𩑔**瘦

黧黮疥癩 人所觸嬈 又復為人 之所惡賤

常困飢渴 骨肉枯竭 生受楚毒 死被瓦石

斷佛種故 受斯罪報 若作馲駝 或生驢中

身常負重 加諸杖捶 但念水草 餘無所知

謗斯經故 獲罪如是 有作野干 來入聚落

身體疥癩 又無一目 為諸童子 之所打擲

受諸苦痛 或時致死 於此死已 更受蟒身

其形長大 五百由旬 聾騃無足 宛轉腹行

為諸小蟲 之所唼食 晝夜受苦 無有休息

謗斯經故 獲罪如是

○三賤人

若得為人 諸根暗鈍 矬陋攣躄 盲聾背傴

有所言說 人不信受 口氣常臭 鬼魅所著

貧窮下賤 為人所使 多病痟瘦 無所依怙

雖親附人 人不在意 若有所得 尋復忘失

若修醫道 順方治病 更增他疾 或復致死

若自有病 無人救療 設服良藥 而復增劇

若他反逆 抄劫竊盜 如是等罪 橫罹其殃

○二明由墮惡不值佛三，初明不值佛

如斯罪人 永不見佛 眾聖之王 說法教化

如斯罪人 常生難處 狂聾心亂 永不聞法

於無數劫 如恒河沙 生輒聾瘂 諸根不具

○二明復入惡道

常處地獄 如遊園觀 在餘惡道 如己舍宅

駝驢猪狗 是其行處 謗斯經故 獲罪如是

○三明復得為人

若得為人 聾盲瘖瘂 貧窮諸衰 以自莊嚴

水腫乾痟 疥癩癰疽 如是等病 以為衣服

身常臭處 垢穢不淨 深著我見 增益瞋恚

婬欲熾盛 不擇禽獸 謗斯經故 獲罪如是

○二結

告舍利弗 謗斯經者 若說其罪 窮劫不盡

以是因緣 我故語汝 無智人中 莫說此經

○二明大慈門應為說二，初五雙明善人相五，初過現一雙

若有利根 智慧明了 多聞強識 求佛道者

如是之人 乃可為說 若人曾見 億百千佛

植諸善本 深心堅固 如是之人 乃可為說

○二上下一雙

若人精進 常修慈心 不惜身命 乃可為說

若人恭敬 無有異心 離諸凡愚 獨處山澤

如是之人 乃可為說

○三內外一雙

又舍利弗 若見有人 捨惡知識 親近善友

如是之人 乃可為說 若見佛子 持戒清潔

如淨明珠 求大乘經 如是之人 乃可為說

○四自他一雙

若人無瞋 質直柔軟 常愍一切 恭敬諸佛

如是之人 乃可為說 復有佛子 於大眾中

以清淨心 種種因緣 譬喻言辭 說法無礙

如是之人 乃可為說

○五終始一雙

若有比丘 為一切智 四方求法 合掌頂受

但樂受持 大乘經典 乃至不受 餘經一偈

如是之人 乃可為說 如人至心 求佛舍利

如是求經 得已頂受 其人不復 志求餘經

亦未曾念 外道典籍 如是之人 乃可為說

○二總結應可說

告舍利弗 我說是相 求佛道者 窮劫不盡

如是等人 則能信解 汝當為說 妙法華經

（譬喻品第三終）

# 信解品第四

○二明中根得解二，初經家敘歡喜二，初敘內心

爾時慧命須菩提、摩訶迦旃延、摩訶迦葉、摩訶目犍連，從佛所聞未曾有法，世尊授舍利弗阿耨多羅三藐三菩提記，發希有心，歡喜踴躍。

○二敘外敬

即從座起，整衣服，偏袒右肩，右膝著地，一心合掌，曲躬恭敬，瞻仰尊顏。

○二白佛自陳二，初正陳得解二，初長行二，初略法說二，初法說二，初明昔稟三故不求二，初標三，初居僧首

而白佛言：我等居僧之首。

○二俗年邁

年并朽邁。

○三證得

自謂已得涅槃，無所堪任，不復進求阿耨多羅三藐三菩提。世尊往昔說法既久，我時在座，身體疲懈，但念空、無相、無作，於菩薩法，遊戲神通，淨佛國土，成就眾生，心不喜樂。

○二釋二，初釋證得

所以者何？世尊令我等出於三界，得涅槃證。

○二釋年邁

又今我等年已朽邁，於佛教化菩薩阿耨多羅三藐三菩提，不生一念好樂之心。

○二明今會一故自得

我等今於佛前，聞授聲聞阿耨多羅三藐三菩提記，心甚歡喜，得未曾有。不謂於今忽然得聞希有之法，深自慶幸，獲大善利。

○二略舉譬

無量珍寶，不求自得。

○二廣譬說二，初開譬二，初咨發

世尊，我等今者，樂說譬喻，以明斯義。

○二正開譬四，初父子相失譬四，初子背父去二，初背父而去

譬若有人，年既幼稚，捨父逃逝，久住他國，或十、二十，至五十歲。

○二向本而還

年既長大，加復窮困，馳騁四方，以求衣食。漸漸遊行，遇向本國。

○二求子中止二，初父求子不得

其父先來，求子不得。

○二中止一城

中止一城，其家大富，財寶無量，金、銀、琉璃、珊瑚、虎珀、頗梨珠等。其諸倉庫，悉皆盈溢。多有僮僕，臣佐吏民。象馬車乘，牛羊無數，出入息利，乃遍他國。商估賈客，亦甚眾多。

○三子遇到本二，初求衣食

時貧窮子，遊諸聚落，經歷國邑。

○二到父城

遂到其父所止之城。

○四其父憂念二，初念失子苦

父每念子，與子離別五十餘年，而未曾向人說如此事。但自思惟，心懷悔恨。自念老朽，多有財物，金銀珍寶，倉庫盈溢，無有子息。一旦終沒，財物散失，無所委付。是以殷勤，每憶其子。

○二念得子樂

復作是念：我若得子，委付財物，坦然快樂，無復憂慮。

○二父子相見譬二，初子見父四，初見父之由

世尊，爾時窮子，傭賃展轉，遇到父舍。

○二見父之處

住立門側，遙見其父。

○三見父之相

踞師子床，寶几承足，諸婆羅門、剎利、居士皆恭敬圍繞。以真珠瓔珞，價直千萬，莊嚴其身。吏民僮僕，手執白拂，侍立左右。覆以寶帳，垂諸華幡，香水灑地，散眾名華。羅列寶物，出內取與。有如是等，種種嚴飾，威德特尊。

○四生畏避

窮子見父有大力勢，即懷恐怖，悔來至此。竊作是念：此或是王，或是王等，非我傭力得物之處。不如往至貧里，肆力有地，衣食易得。若久住此，或見逼迫，強使我作。作是念已，疾走而去。

○二父見子四，初父見子處

時富長者，於師子座。

○二見子便識

見子便識。

○三見子歡喜

心大歡喜。

○四見子適願

即作是念：我財物庫藏，今有所付。我常思念此子，無由見之，而忽自來，甚適我願。我雖年朽，猶故貪惜。

○三追誘譬二，初遣旁人追三，初勸門擬宜無機二，初擬宜

即遣旁人，急追將還，爾時使者，疾走往捉。

○二無機

窮子驚愕，稱怨大喚：我不相犯，何為見捉？

○二誡門擬宜無機二，初擬宜

使者執之愈急，強牽將還。

○二無機

於時窮子自念無罪，而被囚執，此必定死，轉更惶怖，悶絕躄地。

○三勸誡息化四，初思惟息化二，初知大志弱

父遙見之，而語使言：不須此人，勿強將來。

○二知小志強

以冷水灑面，令得醒悟，莫復與語。

○二釋息化意

所以者何？父知其子志意下劣，自知豪貴為子所難。審知是子，而以方便不語他人，云是我子。

○三正明息化

使者語之：我今放汝，隨意所趣。

○四息化得宜

窮子歡喜，得未曾有，從地而起，往至貧里，以求衣食。

○二遣二人誘二，初齊教領四，初領擬宜

爾時長者將欲誘引其子，而設方便，密遣二人，形色憔悴，無威德者。汝可詣彼，徐語窮子：此有作處，倍與汝直。窮子若許，將來使作。若言：欲何所作？便可語之：雇汝除糞，我等二人亦共汝作。

○二領知子先心

時二使人，即求窮子，既已得之。

○三領歎三車

具陳上事。

○四領適願

爾時窮子，先取其價，尋與除糞。其父見子，愍而怪之。

○二取意領四，初領先以權智擬宜

又以他日，於窗牖中，遙見子身。

○二領先知有小

羸瘦憔悴，糞土塵坌，污穢不淨。

○三領先知須歎三車

即脫瓔珞，細軟上服，嚴飾之具，更著麤弊，垢膩之衣，塵土坌身。右手執持除糞之器，狀有所畏。

○四領先知適願受行七，初譬四念處

語諸作人。

○二譬四正勤

汝等勤作，勿得懈息。以方便故，得近其子。

○三譬四如意足

後復告言：咄！男子，汝常此作，勿復餘去，當加汝價。諸有所須，盆器米麵，鹽醋之屬，莫自疑難。亦有老弊使人，須者相給。

○四譬五根

好自安意，我如汝父，勿復憂慮。

○五譬五力

所以者何？我年老大，而汝少壯，汝常作時，無有欺怠、瞋恨怨言，都不見汝有此諸惡。如餘作人，自今已後，如所生子。

○六譬八正道

即時長者，更與作字，名之為兒。

○七譬七覺

爾時窮子雖欣此遇，猶故自謂客作賤人。由是之故，於二十年中常令除糞。

○四領付譬二，初領家業二，初心相體二，初明體信

過是已後，心相體信，入出無難。

○二猶居本位

然其所止，猶在本處。

○二命領業二，初命知家事四，初明時節

世尊，爾時長者有疾，自知將死不久。

○二正命知家事

語窮子言：我今多有金銀珍寶，倉庫盈溢，其中多少，所應取與，汝悉知之。

○三誡令體我心

我心如是，當體此意。所以者何？今我與汝，便為不異。

○四敕無令漏失

宜加用心，無令漏失。

○二受命領知四，初正受命領知

爾時窮子，即受教敕，領知眾物，金銀珍寶及諸庫藏。

○二無希取

而無希取一餐之意。

○三猶居本處

然其所止，故在本處，下劣之心亦未能捨。

○四父知子意

復經少時，父知子意漸已通泰，成就大志，自鄙先心。

○二付家業二，初付業四，初付業時

臨欲終時。

○二命子聚會

而命其子，并會親族，國王大臣、剎利居士，皆悉已集。

○三結會父子

即自宣言：諸君當知，此是我子，我之所生。於某城中捨吾逃走，伶俜辛苦五十餘年，其本字某，我名某甲。昔在本城，懷憂推覓，忽於此間，遇會得之。此實我子，我實其父。

○四正付家業

今我所有一切財物，皆是子有。先所出內，是子所知。

○二歡喜

世尊，是時窮子聞父此言，即大歡喜，得未曾有。而作是念：我本無心有所希求，今此寶藏自然而至。

○二合譬四，初合父子相失譬

世尊，大富長者則是如來，我等皆似佛子。

○二合父子相見譬

如來常說，我等為子。

○三合追誘譬二，初合遣旁人追二，初合兩門無機

世尊，我等以三苦故，於生死中受諸熱惱，迷惑無知。

○二合息化小志強

樂著小法。

○二合遣二人誘二，初合齊教領二，初合具陳上事

今日世尊，令我等思惟蠲除諸法戲論之糞。

○二合適願

我等於中勤加精進，得至涅槃一日之價。既得此已，心大歡喜，自以為足。而便自謂：於佛法中勤精進故，所得弘多。

○二合探領三，初合先欲擬宜

然世尊先知我等。

○二合先知有小

心著弊欲，樂於小法。

○三合先知歎三車

便見縱捨，不為分別汝等當有如來知見寶藏之分。

○四合領付譬二，初合領家業二，初合心相信二，初合體信

世尊以方便力，說如來智慧。

○二合猶在本處

我等從佛得涅槃一日之價，以為大得，於此大乘無有志求。

○二合命領業二，初合受命領知

我等又因如來智慧，為諸菩薩開示演說。

○二合無希取二，初正合

而自於此，無有志願。

○二釋無希取

所以者何？佛知我等心樂小法，以方便力隨我等說，而我等不知真是佛子。

○二合付家業二，初合付業二，初明佛於大法無吝

今我等方知世尊，於佛智慧無所吝惜。

○二釋無吝

所以者何？我等昔來真是佛子，而但樂小法。若我等有樂大之心，佛則為我說大乘法。於此經中唯說一乘，而昔於菩薩前毀呰聲聞，樂小法者，然佛實以大乘教化。

○二合歡喜

是故我等說：本無心有所希求，今法王大寶自然而至，如佛子所應得者，皆已得之。

○二偈頌八十六行二，初七十三行半頌上法喻二，初頌法說

爾時摩訶迦葉，欲重宣此義，而說偈言：

我等今日 聞佛音教 歡喜踴躍 得未曾有

佛說聲聞 當得作佛 無上寶聚 不求自得

○二頌譬說二，初頌開譬四，初頌父子相失四，初頌子背父去

譬如童子 幼稚無識 捨父逃逝 遠到他土

周流諸國 五十餘年

○二頌父求子中止二，初頌求子不得

其父憂念 四方推求

○二頌中止一城

求之既疲 頓止一城 造立舍宅 五欲自娛

其家巨富 多諸金銀 硨磲瑪瑙 真珠琉璃

象馬牛羊 輦輿車乘 田業僮僕 人民眾多

出入息利 乃遍他國 商估賈人 無處不有

千萬億眾 圍繞恭敬 常為王者 之所愛念

群臣豪族 皆共宗重 以諸緣故 往來者眾

豪富如是 有大力勢

○三超頌其憂念

而年朽邁 益憂念子 夙夜惟念 死時將至

癡子捨我 五十餘年 庫藏諸物 當如之何

○四追頌子遇到本二，初頌求衣食

爾時窮子 求索衣食 從邑至邑 從國至國

或有所得 或無所得 飢餓羸瘦 體生瘡癬

○二頌到父城

漸次經歷 到父住城

○二頌父子相見二，初頌子見父三，初頌見父之由

傭賃展轉 遂至父舍

○二頌見父之相

爾時長者 於其門內 施大寶帳 處師子座

眷屬圍遶 諸人侍衛 或有計算 金銀寶物

出內財產 注記券疏

○三頌生畏避

窮子見父 豪貴尊嚴 謂是國王 若是王等

驚怖自怪 何故至此 復自念言 我若久住

或見逼迫 強驅使作 思惟是已 馳走而去

借問貧里 欲往傭作

○二頌父見子二，初頌見子之處

長者是時 在師子座

○二頌見子便識

遙見其子 默而識之

○三頌追誘譬二，初頌遣旁人追三，初頌勸門

即敕使者 追捉將來 窮子驚喚

○二頌誡門

迷悶躄地

○三頌釋息化

是人執我 必當見殺 何用衣食 使我至此

長者知子 愚癡狹劣 不信我言 不信是父

○二頌遣二人誘二，初頌雇人是齊教領二，初頌擬宜方便

即以方便 更遣餘人 眇目矬陋 無威德者

汝可語之 云當相雇 除諸糞穢 倍與汝價

○二頌適願

窮子聞之 歡喜隨來 為除糞穢 淨諸房舍

○二頌教作是探領四，初頌先欲擬宜

長者於牖 常見其子

○二頌先知有小

念子愚劣 樂為鄙事

○三頌脫妙著麤

於是長者 著弊垢衣 執除糞器 往到子所

○四頌教子作

方便附近 語令勤作 既益汝價 并塗足油

飲食充足 薦席厚暖 如是苦言 汝當勤作

又以軟語 若如我子

○四頌領付譬二，初頌領家業二，初頌心相體信

長者有智 漸令入出

○二頌命領業三，初頌受命領知

經二十年 執作家事 示其金銀 真珠頗梨

諸物出入 皆使令知

○二頌猶在本位

猶處門外 止宿草庵 自念貧事 我無此物

○三頌父知子意

父知子心 漸已廣大

○二頌付家業二，初頌付業三，初頌命子聚眾

欲與財物 即聚親族 國王大臣 剎利居士

○二頌結會父子

於此大眾 說是我子 捨我他行 經五十歲

自見子來 已二十年 昔於某城 而失是子

周行求索 遂來至此

○三頌正付業

凡我所有 舍宅人民 悉以付之 恣其所用

○二頌歡喜

子念昔貧 志意下劣 今於父所 大獲珍寶

并及舍宅 一切財物 甚大歡喜 得未曾有

○二頌合譬四，初頌合父子相失

佛亦如是

○二頌合父子相見

知我樂小

○三頌合追誘二，初頌合旁人追

未曾說言 汝等作佛

○二頌合二人誘

而說我等 得諸無漏 成就小乘 聲聞弟子

○四頌合領付二，初頌合領家業二，初長頌命領知

佛敕我等 說最上道 修習此者 當得成佛

○二正頌受命無希取二，初頌合受命

我承佛教 為大菩薩 以諸因緣 種種譬喻

若干言辭 說無上道 諸佛子等 從我聞法

日夜思惟 精勤修習 是時諸佛 即授其記

汝於來世 當得作佛 一切諸佛 秘藏之法

但為菩薩 演其實事 而不為我 說斯真要

○二頌合無希取二，初牒譬帖合

如彼窮子 得近其父 雖知諸物 心不希取

○二正頌合三，初正頌合無希取

我等雖說 佛法寶藏 自無志願 亦復如是

○二明具智斷無希取三，初標二，初標斷德

我等內滅 自謂為足 唯了此事 更無餘事

○二標智德

我等若聞 淨佛國土 教化眾生 都無欣樂

○二釋

所以者何 一切諸法 皆悉空寂 無生無滅

無大無小 無漏無為 如是思惟 不生喜樂

我等長夜 於佛智慧 無貪無著 無復志願

而自於法 謂是究竟 我等長夜 修習空法

得脫三界 苦惱之患 住最後身 有餘涅槃

佛所教化 得道不虛 則為已得 報佛之恩

○三結

我等雖為 諸佛子等 說菩薩法 以求佛道

而於是法 永無願樂

○三明佛見捨無希取

導師見捨 觀我心故 初不勸進 說有實利

○二頌合付業二，初頌合正付二，初牒譬帖合

如富長者 知子志劣 以方便力 柔伏其心

然後乃付 一切財物

○二正頌合

佛亦如是 現希有事 知樂小者 以方便力

調伏其心 乃教大智

○二頌合歡喜

我等今日 得未曾有 非先所望 而今自得

如彼窮子 得無量寶 世尊我今 得道得果

於無漏法 得清淨眼 我等長夜 持佛淨戒

始於今日 得其果報 法王法中 久修梵行

今得無漏 無上大果 我等今者 真是聲聞

以佛道聲 令一切聞 我等今者 真阿羅漢

於諸世間 天人魔梵 普於其中 應受供養

○二歎佛恩深

世尊大恩 以希有事 憐愍教化 利益我等

無量億劫 誰能報者 手足供給 頭頂禮敬

一切供養 皆不能報 若以頂戴 兩肩荷負

於恒沙劫 盡心恭敬 又以美饍 無量寶衣

及諸臥具 種種湯藥 牛頭栴檀 及諸珍寶

以起塔廟 寶衣布地 如斯等事 以用供養

於恒沙劫 亦不能報 諸佛希有 無量無邊

不可思議 大神通力 無漏無為 諸法之王

能為下劣 忍於斯事 取相凡夫 隨宜為說

諸佛於法 得最自在 知諸眾生 種種欲樂

及其志力 隨所堪任 以無量喻 而為說法

隨諸眾生 宿世善根 又知成熟 未成熟者

種種籌量 分別知已 於一乘道 隨宜說三

（信解品第四終）

# 藥草喻品第五

○三如來述成二，初略述成二，初雙述善哉

爾時世尊告摩訶迦葉及諸大弟子：善哉善哉，迦葉善說如來真實功德，誠如所言。

○二領所不及

如來復有無量無邊阿僧祇功德，汝等若於無量億劫說不能盡。

○二廣述成二，初長行二，初述成開三顯一二，初法說二，初舉法王勸信

迦葉，當知如來是諸法之王，若有所說，皆不虛也。

○二正述開三顯一二，初約教開權顯實二，初約教述開權

於一切法，以智方便而演說之。

○二約教述顯實

其所說法，皆悉到於一切智地。

○二約智開權顯實二，初約智述開權

如來觀知一切諸法之所歸趣，亦知一切眾生深心所行，通達無礙。

○二約智述顯實

又於諸法究盡明了，示諸眾生一切智慧。

○二譬說二，初正譬說二，初開譬二，初差別譬六，初土地譬

迦葉，譬如三千大千世界，山川谿谷土地。

○二卉木譬

所生卉木叢林，及諸藥草，種類若干，名色各異。

○三密雲譬

密雲彌布，遍覆三千大千世界。

○四注雨譬

一時等澍。

○五受潤譬

其澤普洽，卉木叢林，及諸藥草。小根小莖，小枝小葉；中根中莖，中枝中葉；大根大莖，大枝大葉。

○六增長譬

諸樹大小，隨上中下，各有所受。一雲所雨，稱其種性而得生長，華果敷實。

○二無差別譬

雖一地所生，一雨所潤，而諸草木各有差別。

○二合譬二，初合差別譬二，初正合六，初合第三密雲

迦葉，當知如來亦復如是，出現於世，如大雲起，以大音聲，普遍世界，天、人、阿修羅。如彼大雲，遍覆三千大千國土。

○二合第四注雨二，初標章門

於大眾中，而唱是言：我是如來、應供、正遍知、明行足、善逝、世間解、無上士、調御丈夫、天人師、佛、世尊；未度者令度，未解者令解，未安者令安，未涅槃者令得涅槃；今世後世，如實知之；我是一切知者；一切見者；知道者，開道者，說道者。

○二勸聽受

汝等天、人、阿修羅眾，皆應到此，為聽法故。

○三合第一土地

爾時無數千萬億種眾生，來至佛所而聽法。

○四合第二卉木

如來於時，觀是眾生，諸根利鈍，精進懈怠。

○五合第五受潤

隨其所堪而為說法，種種無量，皆令歡喜，快得善利。

○六合第六增長

是諸眾生，聞是法已，現世安隱，後生善處。以道受樂，亦得聞法，既聞法已，離諸障礙。於諸法中，任力所能，漸得入道。

○二提譬帖合

如彼大雲，雨於一切卉木叢林及諸藥草，如其種性，具足蒙潤，各得生長。

○二合無差別譬二，初合無差別三，初雙標

如來說法，一相一味。

○二雙釋

所謂解脫相、離相、滅相。

○三雙結所歸

究竟至於一切種智。

○二合差別五，初眾生不知

其有眾生，聞如來法，若持讀誦，如說修行，所得功德不自覺知。

○二如來能知四，初約四法知

所以者何？唯有如來，知此眾生，種、相、體、性。

○二約三法知三，初三慧境

念何事，思何事，修何事。

○二三慧體

云何念，云何思，云何修。

○三三慧因緣

以何法念，以何法思，以何法修。

○三約二法知

以何法，得何法。

○四約一法知

眾生住於種種之地，唯有如來，如實見之，明了無礙。

○三舉譬帖合眾生不知

如彼卉木叢林，諸藥草等，而不自知上中下性。

○四牒前總結如來能知

如來知是一相一味之法，所謂解脫相、離相、滅相，究竟涅槃，常寂滅相，終歸於空。

○五釋疑

佛知是已，觀眾生心欲，而將護之，是故不即為說一切種智。

○二復宗稱歎二，初述

汝等迦葉，甚為希有，能知如來隨宜說法，能信能受。

○二釋

所以者何？諸佛世尊，隨宜說法，難解難知。

○二偈頌二，初頌法說二，初頌舉法王勸信

爾時世尊，欲重宣此義，而說偈言：

破有法王 出現世間

○二頌開三顯一二，初頌約教開權顯實二，初頌約教開權

隨眾生欲 種種說法

○二頌約教顯實

如來尊重 智慧深遠 久默斯要 不務速說

○二頌約智開權顯實二，初頌約智開權

有智若聞 則能信解 無智疑悔 則為永失

○二頌約智顯實

是故迦葉 隨力為說 以種種緣 令得正見

○二頌譬說二，初頌開譬二，初頌差別譬六，初頌第三密雲

迦葉當知 譬如大雲 起於世間 遍覆一切

慧雲含潤 電光晃曜 雷聲遠震 令眾悅豫

日光掩蔽 地上清涼 靉靆垂布 如可承攬

○二頌第四注雨

其雨普等 四方俱下 流澍無量 率土充洽

○三頌第一土地

山川險谷

○四頌第二卉木

幽邃所生 卉木藥草

○五頌第五受潤

大小諸樹 百穀苗稼 甘蔗蒲萄 雨之所潤

無不豐足 乾地普洽 藥木并茂 其雲所出

一味之水 草木叢林 隨分受潤

○六頌第六增長

一切諸樹 上中下等 稱其大小 各得生長

根莖枝葉 華果光色 一雨所及 皆得鮮澤

○二頌無差別譬

如其體相 性分大小 所潤是一 而各滋茂

○二頌合譬二，初頌合差別六，初頌合密雲二，初頌合以身合雲

佛亦如是 出現於世

○二頌合舉譬帖合

譬如大雲 普覆一切

○二頌合注雨二，初頌合標章二，初頌十號

既出于世 為諸眾生 分別演說 諸法之實

大聖世尊 於諸天人 一切眾中 而宣是言

我為如來 兩足之尊 出於世間 猶如大雲

○二頌四弘

充潤一切 枯槁眾生 皆令離苦 得安隱樂

世間之樂 及涅槃樂

○二頌合勸聽受

諸天人眾 一心善聽 皆應到此 覲無上尊

我為世尊 無能及者 安隱眾生 故現於世

為大眾說 甘露淨法 其法一味 解脫涅槃

以一妙音 演暢斯義 常為大乘 而作因緣

○三頌合山川

我觀一切 普皆平等 無有彼此 愛憎之心

我無貪著 亦無限礙 恒為一切 平等說法

如為一人 眾多亦然 常演說法 曾無他事

去來坐立 終不疲厭 充足世間 如雨普潤

○四頌合卉木

貴賤上下 持戒毀戒 威儀具足 及不具足

正見邪見 利根鈍根 等雨法雨 而無懈倦

○五頌合受潤三，初總明受潤

一切眾生 聞我法者 隨力所受 住於諸地

○二別明受潤二，初正消經五，初小草

或處人天 轉輪聖王 釋梵諸王 是小藥草

○二中草

知無漏法 能得涅槃 起六神通 及得三明

獨處山林 常行禪定 得緣覺證 是中藥草

○三上草

求世尊處 我當作佛 行精進定 是上藥草

○四小樹

又諸佛子 專心佛道 常行慈悲 自知作佛

決定無疑 是名小樹

○五大樹

安住神通 轉不退輪 度無量億 百千眾生

如是菩薩 名為大樹

○三結所潤能潤二，初舉譬帖所潤

佛平等說 如一味雨 隨眾生性 所受不同

如彼草木 所稟各異

○二明能潤

佛以此喻 方便開示 種種言辭 演說一法

於佛智慧 如海一滴

○六頌合增長二，初總頌增長二，初總頌

我雨法雨 充滿世間 一味之法 隨力修行

○二舉譬帖釋

如彼叢林 藥草諸樹 隨其大小 漸增茂好

○二別明增長四，初明人天增長

諸佛之法 常以一味 令諸世間 普得具足

漸次修行 皆得道果

○二明二乘增長

聲聞緣覺 處於山林 住最後身 聞法得果

是名藥草 各得增長

○三明通教增長

若諸菩薩 智慧堅固 了達三界 求最上乘

是名小樹 而得增長

○四明別教增長

復有住禪 得神通力 聞諸法空 心大歡喜

放無數光 度諸眾生 是名大樹 而得增長

○二頌合無差別二，初頌無差別之差別

如是迦葉 佛所說法 譬如大雲 以一味雨

潤於人華 各得成實

○二頌差別之無差別

迦葉當知 以諸因緣 種種譬喻 開示佛道

是我方便 諸佛亦然 今為汝等 說最實事

諸聲聞眾 皆非滅度 汝等所行 是菩薩道

漸漸修學 悉當成佛

（藥草喻品第五終）

# 授記品第六

○二入文解釋二，初正與中根授記二，初授迦葉記二，初長行六，初行因

爾時世尊說是偈已，告諸大眾，唱如是言：我此弟子，摩訶迦葉，於未來世，當得奉覲三百萬億諸佛世尊，供養恭敬，尊重贊歎，廣宣諸佛無量大法。

○二得果

於最後身得成為佛，名曰光明如來、應供、正遍知、明行足、善逝、世間解、無上士、調御丈夫、天人師、佛、世尊。

○三劫國名

國名光德，劫名大莊嚴。

○四壽命

佛壽十二小劫。

○五正像

正法住世二十小劫，像法亦住二十小劫。

○六國淨

國界嚴飾，無諸穢惡，瓦礫荊棘，便利不淨。其土平正，無有高下，坑坎堆阜。琉璃為地，寶樹行列，黃金為繩，以界道側。散諸寶華，周遍清淨。其國菩薩無量千億，諸聲聞眾亦復無數，無有魔事，雖有魔及魔民，皆護佛法。

○二偈頌六，初頌行因

爾時世尊，欲重宣此義，而說偈言：

告諸比丘 我以佛眼 見是迦葉 於未來世

過無數劫 當得作佛 而於來世 供養奉覲

三百萬億 諸佛世尊 為佛智慧 淨修梵行

供養最上 二足尊已 修習一切 無上之慧

○二頌得果

於最後身 得成為佛

○三頌國淨

其土清淨 琉璃為地 多諸寶樹 行列道側

金繩界道 見者歡喜 常出好香 散眾名華

種種奇妙 以為莊嚴 其地平正 無有丘坑

諸菩薩眾 不可稱計 其心調柔 逮大神通

奉持諸佛 大乘經典 諸聲聞眾 無漏後身

法王之子 亦不可計 乃以天眼 不能數知

○四頌壽命

其佛當壽 十二小劫

○五頌正像

正法住世 二十小劫 像法亦住 二十小劫

○六總結

光明世尊 其事如是

○二授三人記二，初請記二，初經家敘

爾時大目犍連、須菩提、摩訶迦旃延等，皆悉悚慄，一心合掌，瞻仰尊顏，目不暫捨。

○二偈請四，初正請

即共同聲，而說偈言：

大雄猛世尊 諸釋之法王 哀愍我等故 而賜佛音聲

○二開譬

若知我深心 見為授記者 如以甘露灑 除熱得清涼

如從飢國來 忽遇大王饍 心猶懷疑懼 未敢即便食

若復得王教 然後乃敢食

○三合譬

我等亦如是 每惟小乘過 不知當云何 得佛無上慧

雖聞佛音聲 言我等作佛 心尚懷憂懼 如未敢便食

若蒙佛授記 爾乃快安樂

○四結

大雄猛世尊 常欲安世間 願賜我等記 如飢須教食

○二與記三，初與須菩提記二，初長行五，初行因

爾時世尊，知諸大弟子心之所念，告諸比丘：是須菩提，於當來世，奉覲三百萬億那由他佛，供養恭敬，尊重贊歎，常修梵行，具菩薩道。

○二得果

於最後身，得成為佛，號曰名相如來、應供、正遍知、明行足、善逝、世間解、無上士、調御丈夫、天人師、佛、世尊。

○三劫國

劫名有寶，國名寶生。其土平正，頗梨為地，寶樹莊嚴，無諸丘坑，沙礫荊棘，便利之穢。寶華覆地，周遍清淨。其土人民，皆處寶臺，珍妙樓閣。聲聞弟子，無量無邊，算數譬喻所不能知。諸菩薩眾，無數千萬億那由他。

○四壽命

佛壽十二小劫。

○五正像

正法住世二十小劫，像法亦住二十小劫。其佛常處虛空，為眾說法，度脫無量菩薩及聲聞眾。

○二偈頌六，初頌誡聽

爾時世尊，欲重宣此義，而說偈言：

諸比丘眾 今告汝等 皆當一心 聽我所說

○二頌行因

我大弟子 須菩提者 當得作佛 號曰名相

當供無數 萬億諸佛 隨佛所行 漸具大道

○三頌得果

最後身得 三十二相 端正姝妙 猶如寶山

○四頌國淨

其佛國土 嚴淨第一 眾生見者 無不愛樂

佛於其中 度無量眾 其佛法中 多諸菩薩

皆悉利根 轉不退輪 彼國常以 菩薩莊嚴

諸聲聞眾 不可稱數 皆得三明 具六神通

住八解脫 有大威德 其佛說法 現於無量

神通變化 不可思議 諸天人民 數如恒沙

皆共合掌 聽受佛語

○五頌壽命

其佛當壽 十二小劫

○六頌正像

正法住世 二十小劫 像法亦住 二十小劫

○二與迦旃延記二，初長行五，初行因

爾時世尊復告諸比丘眾：我今語汝，是大迦旃延，於當來世，以諸供具，供養奉事八千億佛，恭敬尊重。諸佛滅後，各起塔廟，高千由旬，縱廣正等，五百由旬，皆以金、銀、琉璃、硨磲、瑪瑙、真珠、玫瑰七寶合成。眾華瓔珞，塗香、末香、燒香，繒蓋幢幡，供養塔廟。過是已後，當復供養二萬億佛，亦復如是。供養是諸佛已，具菩薩道。

○二得果

當得作佛，號曰閻浮那提金光如來、應供、正遍知、明行足、善逝、世間解、無上士、調御丈夫、天人師、佛、世尊。

○三國浄

其土平正，頗梨為地，寶樹莊嚴。黃金為繩以界道側，妙華覆地周遍清淨，見者歡喜。無四惡道，地獄、餓鬼、畜生、阿修羅道。多有天人，諸聲聞眾，及諸菩薩，無量萬億，莊嚴其國。

○四壽命

佛壽十二小劫。

○五正像

正法住世二十小劫，像法亦住二十小劫。

○二偈頌四，初頌誡聽

爾時世尊，欲重宣此義，而說偈言：

諸比丘眾 皆一心聽 如我所說 真實無異

○二頌行因

是迦旃延 當以種種 妙好供具 供養諸佛

諸佛滅後 起七寶塔 亦以華香 供養舍利

○三頌得果

其最後身 得佛智慧 成等正覺

○四頌國淨

國土清淨 度脫無量 萬億眾生 皆為十方

之所供養 佛之光明 無能勝者 其佛號曰

閻浮金光 菩薩聲聞 斷一切有 無量無數

莊嚴其國

○三與目犍連記二，初長行五，初行因

爾時世尊復告大眾：我今語汝，是大目犍連，當以種種供具，供養八千諸佛，恭敬尊重。諸佛滅後，各起塔廟，高千由旬，縱廣正等五百由旬，皆以金、銀、琉璃、硨磲、瑪瑙、真珠、玫瑰七寶合成。眾華瓔珞，塗香、末香、燒香，繒蓋幢幡，以用供養。過是已後，當復供養二百萬億諸佛，亦復如是。

○二得果

當得成佛，號曰多摩羅跋栴檀香如來、應供、正遍知、明行足、善逝、世間解、無上士、調御丈夫、天人師、佛、世尊。

○三劫國

劫名喜滿，國名意樂。其土平正，頗梨為地，寶樹莊嚴。散真珠華，周遍清淨，見者歡喜。多諸天人，菩薩聲聞，其數無量。

○四壽命

佛壽二十四小劫。

○五正像

正法住世四十小劫，像法亦住四十小劫。

○二偈頌五，初頌行因

爾時世尊，欲重宣此義，而說偈言：

我此弟子 大目犍連 捨是身已 得見八千

二百萬億 諸佛世尊 為佛道故 供養恭敬

於諸佛所 常修梵行 於無量劫 奉持佛法

諸佛滅後 起七寶塔 長表金剎 華香伎樂

而以供養 諸佛塔廟

○二頌得果兼國名

漸漸具足 菩薩道已 於意樂國 而得作佛

號多摩羅 栴檀之香

○三頌壽命

其佛壽命 二十四劫

○四頌國淨

常為天人 演說佛道 聲聞無量 如恒河沙

三明六通 有大威德 菩薩無數 志固精進

於佛智慧 皆不退轉

○五頌正像

佛滅度後 正法當住 四十小劫 像法亦爾

○二許為下根宿世說二，初許總記

我諸弟子 威德具足 其數五百 皆當授記

於未來世 咸得成佛

○二許更說

我及汝等 宿世因緣 吾今當說 汝等善聽

（授記品第六終）

# 化城喻品第七

○三宿世因緣說二，初正說因緣二，初明知見久遠二，初長行三，初出所見事

佛告諸比丘：乃往過去無量無邊不可思議阿僧祇劫，爾時有佛，名大通智勝如來、應供、正遍知、明行足、善逝、世間解、無上士、調御丈夫、天人師、佛、世尊。其國名好成，劫名大相。諸比丘，彼佛滅度已來，甚大久遠。

○二舉譬明久遠

譬如三千大千世界所有地種，假使有人磨以為墨，過於東方千國土，乃下一點，大如微塵。又過千國土，復下一點。如是展轉，盡地種墨。於汝等意云何，是諸國土，若算師，若算師弟子，能得邊際，知其數不？不也，世尊。諸比丘，是人所經國土，若點不點，盡抹為塵。一塵一劫，彼佛滅度已來復過是數，無量無邊百千萬億阿僧祇劫。

○三結見昔如今

我以如來知見力故，觀彼久遠，猶若今日。

○二偈頌三，初頌出所見事

爾時世尊，欲重宣此義，而說偈言：

我念過去世 無量無邊劫 有佛兩足尊 名大通智勝

○二頌舉譬明久遠

如人以力磨 三千大千土 盡此諸地種 皆悉以為墨

過於千國土 乃下一塵點 如是展轉點 盡此諸塵墨

如是諸國土 點與不點等 復盡抹為塵 一塵為一劫

此諸微塵數 其劫復過是 彼佛滅度來 如是無量劫

○三頌結見昔如今

如來無礙智 知彼佛滅度 及聲聞菩薩 如見今滅度

諸比丘當知 佛智淨微妙 無漏無所礙 通達無量劫

○二明宿世結緣二，初長行二，初明結緣由二，初明遠由二，初大通佛成道五，初佛壽長遠

佛告諸比丘：大通智勝佛，壽五百四十萬億那由他劫。

○二成道前事二，初坐道場時節

其佛本坐道場，破魔軍已，垂得阿耨多羅三藐三菩提，而諸佛法不現在前。如是一小劫，乃至十小劫，結加趺坐，身心不動，而諸佛法猶不在前。

○二諸天供養

爾時忉利諸天先為彼佛於菩提樹下，敷師子座，高一由旬，佛於此座，當得阿耨多羅三藐三菩提。適坐此座，時諸梵天王雨眾天華，面百由旬。香風時來，吹去萎華，更雨新者。如是不絕，滿十小劫，供養於佛。乃至滅度，常雨此華。四王諸天，為供養佛，常擊天鼓。其餘諸天，作天伎樂，滿十小劫。至於滅度，亦復如是。

○三明正成道

諸比丘，大通智勝佛過十小劫，諸佛之法乃現在前，成阿耨多羅三藐三菩提。

○四明成道後眷屬供養

其佛未出家時，有十六子，其第一者，名曰智積。諸子各有種種珍異玩好之具，聞父得成阿耨多羅三藐三菩提，皆捨所珍，往詣佛所。諸母涕泣，而隨送之。其祖轉輪聖王，與一百大臣及餘百千萬億人民，皆共圍繞，隨至道場，咸欲親近大通智勝如來，供養恭敬，尊重贊歎。到已，頭面禮足。繞佛畢已，一心合掌，瞻仰世尊，以偈頌曰：

大威德世尊 為度眾生故 於無量億歲 爾乃得成佛

諸願已具足 善哉吉無上 世尊甚希有 一坐十小劫

身體及手足 靜然安不動 其心常憺怕 未曾有散亂

究竟永寂滅 安住無漏法 今者見世尊 安隱成佛道

我等得善利 稱慶大歡喜 眾生常苦惱 盲瞑無導師

不識苦盡道 不知求解脫 長夜增惡趣 減損諸天眾

從冥入於冥 永不聞佛名 今佛得最上 安隱無漏道

我等及天人 為得最大利 是故咸稽首 歸命無上尊

○五明請轉法輪

爾時十六王子偈贊佛已，勸請世尊，轉於法輪。咸作是言：世尊說法，多所安隱，憐愍饒益，諸天人民。重說偈言：

世雄無等倫 百福自莊嚴 得無上智慧 願為世間說

度脫於我等 及諸眾生類 為分別顯示 令得是智慧

若我等得佛 眾生亦復然 世尊知眾生 深心之所念

亦知所行道 又知智慧力 欲樂及修福 宿命所行業

世尊悉知已 當轉無上輪

○二十方梵請法二，初威光照動

佛告諸比丘：大通智勝佛得阿耨多羅三藐三菩提時，十方各五百萬億諸佛世界，六種震動。其國中間，幽冥之處，日月威光所不能照，而皆大明。其中眾生各得相見，咸作是言：此中云何忽生眾生？又其國界，諸天宮殿，乃至梵宮，六種震動。大光普照，遍滿世界，勝諸天光。

○二十方梵請二，初九方四，初東方七，初覩瑞

爾時東方五百萬億諸國土中，梵天宮殿，光明照曜，倍於常明。

○二驚駭

諸梵天王，各作是念：今者宮殿光明，昔所未有，以何因緣而現此相？

○三相問決

是時諸梵天王，即各相詣，共議此事。時彼眾中，有一大梵天王，名救一切，為諸梵眾，而說偈言：

我等諸宮殿 光明昔未有 此是何因緣 宜各共求之

為大德天生 為佛出世間 而此大光明 遍照於十方

○四尋光見佛

爾時五百萬億國土諸梵天王，與宮殿俱，各以衣裓盛諸天華，共詣西方，推尋是相。見大通智勝如來，處於道場菩提樹下，坐師子座。諸天、龍王、乾闥婆、緊那羅、摩睺羅伽，人非人等，恭敬圍繞，及見十六王子請佛轉法輪。

○五三業供養

即時諸梵天王，頭面禮佛，繞百千匝，即以天華而散佛上，其所散華，如須彌山。并以供養佛菩提樹，其菩提樹高十由旬。華供養已，各以宮殿，奉上彼佛，而作是言：唯見哀愍，饒益我等，所獻宮殿，願垂納受。時諸梵天王，即於佛前一心同聲，以偈頌曰：

世尊甚希有 難可得值遇 具無量功德 能救護一切

天人之大師 哀愍於世間 十方諸眾生 普皆蒙饒益

我等所從來 五百萬億國 捨深禪定樂 為供養佛故

我等先世福 宮殿甚嚴飾 今以奉世尊 唯願哀納受

○六請法

爾時諸梵天王，偈贊佛已，各作是言：唯願世尊，轉於法輪，度脫眾生，開涅槃道。時諸梵天王，一心同聲，而說偈言：

世雄兩足尊 唯願演說法 以大慈悲力 度苦惱眾生

○七默許

爾時大通智勝如來，默然許之。

○二東南方七，初覩瑞

又諸比丘，東南方五百萬億國土，諸大梵王，各自見宮殿，光明照曜，昔所未有。

○二驚駭

歡喜踴躍，生希有心。

○三相問決

即各相詣，共議此事。時彼眾中，有一大梵天王，名曰大悲，為諸梵眾，而說偈言：

是事何因緣 而現如此相 我等諸宮殿 光明昔未有

為大德天生 為佛出世間 未曾見此相 當共一心求

過千萬億土 尋光共推之 多是佛出世 度脫苦眾生

○四尋光見佛

爾時五百萬億諸梵天王，與宮殿俱，各以衣裓盛諸天華，共詣西北方，推尋是相。見大通智勝如來，處於道場菩提樹下，坐師子座。諸天、龍王、乾闥婆、緊那羅、摩睺羅伽，人非人等，恭敬圍繞，及見十六王子請佛轉法輪。

○五三業供養

時諸梵天王，頭面禮佛，繞百千匝，即以天華而散佛上，所散之華如須彌山，并以供養佛菩提樹。華供養已，各以宮殿，奉上彼佛，而作是言：唯見哀愍，饒益我等，所獻宮殿，願垂納受。爾時諸梵天王，即於佛前一心同聲，以偈頌曰：

聖主天中王 迦陵頻伽聲 哀愍眾生者 我等今敬禮

世尊甚希有 久遠乃一現 一百八十劫 空過無有佛

三惡道充滿 諸天眾減少 今佛出於世 為眾生作眼

世間所歸趣 救護於一切 為眾生之父 哀愍饒益者

我等宿福慶 今得值世尊

○六請法

爾時諸梵天王偈贊佛已，各作是言：唯願世尊，哀愍一切，轉於法輪，度脫眾生。時諸梵天王，一心同聲，而說偈言：

大聖轉法輪 顯示諸法相 度苦惱眾生 令得大歡喜

眾生聞此法 得道若生天 諸惡道減少 忍善者增益

○七默許

爾時大通智勝如來，默然許之。

○三南方七，初覩瑞

又諸比丘，南方五百萬億國土，諸大梵王，各自見宮殿，光明照曜，昔所未有。

○二驚駭

歡喜踴躍，生希有心。

○三相問決

即各相詣，共議此事：以何因緣，我等宮殿有此光曜？時彼眾中，有一大梵天王，名曰妙法，為諸梵眾，而說偈言：

我等諸宮殿 光明甚威曜 此非無因緣 是相宜求之

過於百千劫 未曾見是相 為大德天生 為佛出世間

○四尋光見佛

爾時五百萬億諸梵天王，與宮殿俱，各以衣裓盛諸天華，共詣北方，推尋是相。見大通智勝如來處於道場菩提樹下，坐師子座，諸天、龍王、乾闥婆、緊那羅、摩睺羅伽，人非人等，恭敬圍繞，及見十六王子請佛轉法輪。

○五三業供養

時諸梵天王，頭面禮佛，繞百千匝，即以天華而散佛上，所散之華如須彌山，并以供養佛菩提樹。華供養已，各以宮殿，奉上彼佛，而作是言：唯見哀愍，饒益我等，所獻宮殿，願垂納受。爾時諸梵天王，即於佛前一心同聲，以偈頌曰：

世尊甚難見 破諸煩惱者 過百三十劫 今乃得一見

諸飢渴眾生 以法雨充滿 昔所未曾見 無量智慧者

如優曇鉢華 今日乃值遇 我等諸宮殿 蒙光故嚴飾

世尊大慈悲 唯願垂納受

○六請法

爾時諸梵天王偈贊佛已，各作是言：唯願世尊，轉於法輪，令一切世間，諸天、魔、梵、沙門、婆羅門，皆獲安隱而得度脫。時諸梵天王，一心同聲，以偈頌曰：

唯願天人尊 轉無上法輪 擊於大法鼓 而吹大法螺

普雨大法雨 度無量眾生 我等咸歸請 當演深遠音

○七默許

爾時大通智勝如來，默然許之。

○四總明六方

西南方，乃至下方，亦復如是。

○二上方六，初覩瑞

爾時上方五百萬億國土，諸大梵王，皆悉自覩所止宮殿，光明威曜昔所未有。

○二驚駭

歡喜踴躍，生希有心。

○三相問決

即各相詣，共議此事：以何因緣，我等宮殿有斯光明？時彼眾中，有一大梵天王，名曰尸棄，為諸梵眾，而說偈言：

今以何因緣 我等諸宮殿 威德光明曜 嚴飾未曾有

如是之妙相 昔所未聞見 為大德天生 為佛出世間

○四尋光見佛

爾時五百萬億諸梵天王，與宮殿俱，各以衣裓盛諸天華，共詣下方，推尋是相。見大通智勝如來，處於道場菩提樹下，坐師子座。諸天、龍王、乾闥婆、緊那羅、摩睺羅伽，人非人等，恭敬圍繞，及見十六王子請佛轉法輪。

○五三業供養

時諸梵天王，頭面禮佛，繞百千匝，即以天華而散佛上，所散之華如須彌山，并以供養佛菩提樹。華供養已，各以宮殿，奉上彼佛，而作是言：唯見哀愍，饒益我等，所獻宮殿，願垂納受。時諸梵天王，即於佛前一心同聲，以偈頌曰：

善哉見諸佛 救世之聖尊 能於三界獄 勉出諸眾生

普智天人尊 哀愍群萌類 能開甘露門 廣度於一切

於昔無量劫 空過無有佛 世尊未出時 十方常暗冥

三惡道增長 阿修羅亦盛 諸天眾轉減 死多墮惡道

不從佛聞法 常行不善事 色力及智慧 斯等皆減少

罪業因緣故 失樂及樂想 住於邪見法 不識善儀則

不蒙佛所化 常墮於惡道 佛為世間眼 久遠時乃出

哀愍諸眾生 故現於世間 超出成正覺 我等甚欣慶

及餘一切眾 喜歎未曾有 我等諸宮殿 蒙光故嚴飾

今以奉世尊 唯垂哀納受 願以此功德 普及於一切

我等與眾生 皆共成佛道

○六請法

爾時五百萬億諸梵天王，偈贊佛已，各白佛言：唯願世尊，轉於法輪，多所安隱，多所度脫。時諸梵天王，而說偈言：

世尊轉法輪 擊甘露法鼓 度苦惱眾生 開示涅槃道

唯願受我請 以大微妙音 哀愍而敷演 無量劫習法

○二明近由二，初請轉半字法輪三，初受請

爾時大通智勝如來，受十方諸梵天王，及十六王子請。

○二正轉

即時三轉十二行法輪，若沙門、婆羅門，若天、魔、梵，及餘世間所不能轉。謂是苦，是苦集，是苦滅，是苦滅道。及廣說十二因緣法，無明緣行，行緣識，識緣名色，名色緣六入，六入緣觸，觸緣受，受緣愛，愛緣取，取緣有，有緣生，生緣老死憂悲苦惱。無明滅則行滅，行滅則識滅，識滅則名色滅，名色滅則六入滅，六入滅則觸滅，觸滅則受滅，受滅則愛滅，愛滅則取滅，取滅則有滅，有滅則生滅，生滅則老死憂悲苦惱滅。

○三聞法得道

佛於天人大眾之中，說是法時，六百萬億那由他人，以不受一切法故，而於諸漏心得解脫，皆得深妙禪定、三明六通，具八解脫。第二、第三、第四說法時，千萬億恒河沙那由他等眾生，亦以不受一切法故，而於諸漏心得解脫。從是已後，諸聲聞眾，無量無邊，不可稱數。

○二請轉廢半明滿字法輪七，初出家

爾時十六王子，皆以童子出家，而為沙彌。諸根通利，智慧明了，已曾供養百千萬億諸佛，淨修梵行，求阿耨多羅三藐三菩提。

○二請法

俱白佛言：世尊，是諸無量千萬億大德聲聞，皆已成就。世尊亦當為我等說阿耨多羅三藐三菩提法，我等聞已，皆共修學。世尊，我等志願如來知見，深心所念，佛自證知。

○三所將亦出家

爾時轉輪聖王所將眾中八萬億人，見十六王子出家，亦求出家，王即聽許。

○四佛受請

爾時彼佛受沙彌請，過二萬劫已，乃於四眾之中，說是大乘經，名妙法蓮華，教菩薩法，佛所護念。說是經已，十六沙彌，為阿耨多羅三藐三菩提故，皆共受持，諷誦通利。

○五時眾有解不解

說是經時，十六菩薩沙彌皆悉信受，聲聞眾中亦有信解，其餘眾生千萬億種，皆生疑惑。

○六時節

佛說是經，於八千劫未曾休廢。

○七說已入定

說此經已，即入靜室，住於禪定八萬四千劫。

○二明正結緣二，初法說結緣三，初明昔日共結緣四，初知佛入定

是時十六菩薩沙彌，知佛入室，寂然禪定。

○二王子覆講

各升法座，亦於八萬四千劫，為四部眾，廣說分別妙法華經。

○三眾得利益

一一皆度六百萬億那由他恒河沙等眾生，示教利喜，令發阿耨多羅三藐三菩提心。

○四定起稱歎二，初正稱歎菩薩

大通智勝佛過八萬四千劫已，從三昧起，往詣法座，安詳而坐。普告大眾：是十六菩薩沙彌，甚為希有，諸根通利，智慧明了。已曾供養無量千萬億數諸佛，於諸佛所常修梵行，受持佛智，開示眾生，令入其中。

○二勸物親近二，初勸親近

汝等皆當數數親近，而供養之。

○二釋勸意

所以者何？若聲聞、辟支佛及諸菩薩，能信是十六菩薩所說經法，受持不毀者，是人皆當得阿耨多羅三藐三菩提如來之慧。

○二明中間更相值遇

佛告諸比丘：是十六菩薩，常樂說是妙法蓮華經，一一菩薩所化六百萬億那由他恒河沙等眾生，世世所生，與菩薩俱，從其聞法，悉皆信解。以此因緣，得值四百萬億諸佛世尊，於今不盡。

○三明今日還為說法華二，初結會古今二，初結師古今

諸比丘，我今語汝：彼佛弟子十六沙彌，今皆得阿耨多羅三藐三菩提，於十方國土，現在說法，有無量百千萬億菩薩聲聞，以為眷屬。其二沙彌，東方作佛，一名阿閦，在歡喜國，二名須彌頂。東南方二佛，一名師子音，二名師子相。南方二佛，一名虛空住，二名常滅。西南方二佛，一名帝相，二名梵相。西方二佛，一名阿彌陀，二名度一切世間苦惱。西北方二佛，一名多摩羅跋栴檀香神通，二名須彌相。北方二佛，一名雲自在，二名雲自在王。東北方佛，名壞一切世間怖畏。第十六我釋迦牟尼佛，於娑婆國土，成阿耨多羅三藐三菩提。

○二會弟子古今二，初會現在四，初住三菩提

諸比丘，我等為沙彌時，各各教化無量百千萬億恒河沙等眾生，從我聞法，為阿耨多羅三藐三菩提。

○二住聲聞

此諸眾生，於今有住聲聞地者，我常教化阿耨多羅三藐三菩提。是諸人等，應以是法，漸入佛道。

○三釋退住意

所以者何？如來智慧，難信難解。

○四正結古今

爾時所化無量恒河沙等眾生者，汝等諸比丘。

○二會未來二，初正會

及我滅度後，未來世中，聲聞弟子是也。

○二釋疑

我滅度後，復有弟子不聞是經，不知不覺菩薩所行，自於所得功德生滅度想，當入涅槃。我於餘國作佛，更有異名。是人雖生滅度之想，入於涅槃，而於彼土求佛智慧，得聞是經。唯以佛乘而得滅度，更無餘乘，除諸如來方便說法。

○二明還說法華三，初時眾清淨

諸比丘，若如來自知涅槃時到，眾又清淨，信解堅固，了達空法，深入禪定。

○二正說法華

便集諸菩薩及聲聞眾，為說是經。世間無有二乘而得滅度，唯一佛乘得滅度耳。

○三釋前開三意

比丘當知，如來方便，深入眾生之性。知其志樂小法，深著五欲，為是等故，說於涅槃。是人若聞，則便信受。

○二譬說結緣二，初開譬二，初導師譬五，初五百由旬譬

譬如五百由旬。

○二險難惡道譬

險難惡道，曠絕無人，怖畏之處。

○三若有多眾譬

若有多眾。

○四至珍寶處譬

欲過此道，至珍寶處。

○五有一導師譬

有一導師，聰慧明達，善知險道通塞之相。

○二將導譬三，初所將人眾譬

將導眾人，欲過此難。

○二中路懈退譬二，初退大三，初中路懈退

所將人眾，中路懈退。

○二白導師言

白導師言：我等疲極，而復怖畏。

○三不能復進

不能復進，前路猶遠，今欲退還。

○二接小四，初多方便譬

導師多諸方便。

○二傷其失寶譬

而作是念：此等可愍，云何捨大珍寶而欲退還？

○三化作大城譬二，初正作化

作是念已，以方便力，於險道中過三百由旬，化作一城。

○二正說化

告眾人言：汝等勿怖，莫得退還。今此大城，可於中止，隨意所作。若入是城，快得安隱。若能前至寶所，亦可得去。

○四入城譬

是時疲極之眾，心大歡喜，歎未曾有：我等今者，免斯惡道，快得安隱。於是眾人，前入化城，生已度想，生安隱想。

○三滅化引至寶所譬二，初知息已

爾時導師，知此人眾，既得止息，無復疲倦。

○二引向寶所

即滅化城，語眾人言：汝等去來，寶處在近。向者大城，我所化作，為止息耳。

○二合譬二，初正合二，初合導師譬五，初合第五導師

諸比丘，如來亦復如是。

○二合第三若有多眾

今為汝等作大導師。

○三合第二險難惡道

知諸生死煩惱，惡道險難。

○四合第一五百由旬

長遠。

○五合第四至珍寶處

應去應度。

○二合將導譬三，初合所將人眾

若眾生。

○二合中路懈退二，初合退大三，初合中路懈退

但聞一佛乘者。

○二合白導師言

則不欲見佛，不欲親近。

○三合不能復進

便作是念：佛道長遠，久受勤苦，乃可得成。

○二合接小三，初合多諸方便

佛知是心。

○二合傷其失寶

怯弱下劣，以方便力。

○三合化作大城

而於中道為止息故，說二涅槃。

○三合滅化引至寶所二，初合知息已

若眾生住於二地。

○二合引向寶所

如來爾時即便為說：汝等所作未辦，汝所住地，近於佛慧。當觀察籌量，所得涅槃，非真實也。但是如來方便之力，於一佛乘，分別說三。

○二舉譬帖合二，初牒接退譬合施三

如彼導師，為止息故，化作大城。

○二牒滅化譬合顯一

既知息已，而告之言：寶處在近，此城非實，我化作耳。

○二偈頌二，初頌結緣由二，初頌遠由二，初頌大通成道三，初頌第二成道前事

爾時世尊，欲重宣此義，而說偈言：

大通智勝佛 十劫坐道場 佛法不現前 不得成佛道

諸天神龍王 阿修羅眾等 常雨於天華 以供養彼佛

諸天擊天鼓 并作眾伎樂 香風吹萎華 更雨新好者

○二頌第三正成道

過十小劫已 乃得成佛道 諸天及世人 心皆懷踴躍

○三頌第五請轉法輪

彼佛十六子 皆與其眷屬 千萬億圍繞 俱行至佛所

頭面禮佛足 而請轉法輪 聖師子法雨 充我及一切

○二頌十方梵請法二，初頌威光動耀

世尊甚難值 久遠時一現 為覺悟群生 震動於一切

○二頌十方梵請二，初頌東方

東方諸世界 五百萬億國 梵宮殿光曜 昔所未曾有

諸梵見此相 尋來至佛所 散華以供養 并奉上宮殿

請佛轉法輪 以偈而贊歎 佛知時未至 受請默然坐

○二總頌九方

三方及四維 上下亦復爾 散華奉宮殿 請佛轉法輪

世尊甚難值 願以大慈悲 廣開甘露門 轉無上法輪

○二頌近由二，初頌請轉半字法輪三，初頌受請

無量慧世尊 受彼眾人請

○二頌正轉

為宣種種法 四諦十二緣 無明至老死 皆從生緣有

如是眾過患 汝等應當知

○三頌聞法得道

宣暢是法時 六百萬億姟 得盡諸苦際 皆成阿羅漢

第二說法時 千萬恒沙眾 於諸法不受 亦得阿羅漢

從是後得道 其數無有量 萬億劫算數 不能得其邊

○二頌請轉半滿字法輪五，初頌第一出家

時十六王子 出家作沙彌

○二頌第二請轉大乘

皆共請彼佛 演說大乘法 我等及營從 皆當成佛道

願得如世尊 慧眼第一淨

○三頌二萬劫說方等般若

佛知童子心 宿世之所行 以無量因緣 種種諸譬喻

說六波羅蜜 及諸神通事 分別真實法 菩薩所行道

○四頌第四佛受請

說是法華經 如恒河沙偈

○五頌第七說已入定

彼佛說經已 靜室入禪定 一心一處坐 八萬四千劫

○二頌正結緣二，初頌法說三，初頌昔日共結緣三，初頌知佛入定

是諸沙彌等 知佛禪未出

○二頌王子覆講

為無量億眾 說佛無上慧 各各坐法座 說是大乘經

於佛宴寂後 宣揚助法化

○三頌眾得利益

一一沙彌等 所度諸眾生 有六百萬億 恒河沙等眾

○二頌中間更相值遇

彼佛滅度後 是諸聞法者 在在諸佛土 常與師俱生

○三頌今日還說法華二，初頌結會古今

是十六沙彌 具足行佛道 今現在十方 各得成正覺

爾時聞法者 各在諸佛所 其有住聲聞 漸教以佛道

我在十六數 曾亦為汝說 是故以方便 引汝趣佛慧

○二頌還說法華二，初頌時眾清淨

以是本因緣

○二頌還說法華

今說法華經 令汝入佛道 慎勿懷驚懼

○二頌譬說二，初頌開譬二，初頌導師譬五，初頌第二險難惡道

譬如險惡道 逈絕多毒獸 又復無水草 人所怖畏處

○二頌第三若有多眾

無數千萬眾 欲過此險道

○三頌第一五百由旬

其路甚曠遠 經五百由旬

○四頌第五有一導師

時有一導師

○五頌聰慧明達

強識有智慧 明了心決定 在險濟眾難

○二頌將導譬三，初頌所將人眾

眾人

○二頌中路懈退二，初頌退大

皆疲倦 而白導師言 我等今頓乏 於此欲退還

○二頌小接四，初頌第二傷其失寶

導師作是念 此輩甚可愍 如何欲退還 而失大珍寶

○二頌第一多諸方便

尋時思方便 當設神通力

○三頌化作大城二，初頌化作

化作大城郭 莊嚴諸舍宅 周匝有園林 渠流及浴池

重門高樓閣 男女皆充滿

○二頌說化

即作是化已 慰眾言勿懼 汝等入此城 各可隨所樂

○四頌入城

諸人既入城 心皆大歡喜 皆生安隱想 自謂已得度

○三頌滅化引至寶所二，初頌知息已

導師知息已

○二頌引向寶所

集眾而告言 汝等當前進 此是化城耳 我見汝疲極

中路欲退還 故以方便力 權化作此城 汝等勤精進

當共至寶所

○二頌合譬二，初頌正合二，初頌合導師

我亦復如是 為一切導師

○二頌合將導二，初頌合中路懈退二，初合退大

見諸求道者 中路而懈廢 不能度生死 煩惱諸險道

○二合小接

故以方便力 為息說涅槃 言汝等苦滅 所作皆已辦

○二頌合滅化引至寶所二，初頌合知息已

既知到涅槃 皆得阿羅漢

○二頌合引向寶所

爾乃集大眾 為說真實法 諸佛方便力 分別說三乘

唯有一佛乘 息處故說二 今為汝說實 汝所得非滅

為佛一切智 當發大精進 汝證一切智 十力等佛法

具三十二相 乃是真實滅

○二頌舉譬帖合

諸佛之導師 為息說涅槃 既知是息已 引入於佛慧

（化城喻品第七終）

# 五百弟子受記品第八

○二兩品授記二，初授千二百記二，初授滿願記二，初敘默領解二，初敘得解歡喜二，初敘其得解之由四，聞法譬二周開三顯一

爾時富樓那彌多羅尼子，從佛聞是智慧，方便隨宜說法。

○二聞授五大弟子記

又聞授諸大弟子阿耨多羅三藐三菩提記。

○三聞宿世結緣之事

復聞宿世因緣之事。

○四闻諸佛觀久遠若今日

復聞諸佛有大自在神通之力。

○二敘得解歡喜二，初明內解歡喜

得未曾有，心淨踴躍。

○二明外形恭敬

即從座起，到於佛前，頭面禮足，却住一面，瞻仰尊顏，目不暫捨。

○二敘默念領解二，初明默念領解

而作是念：世尊甚奇特，所為希有，隨順世間若干種性，以方便知見而為說法，拔出眾生處處貪著。我等於佛功德，言不能宣。

○二明默求發迹請記

唯佛世尊，能知我等深心本願。

○二如來述記二，初長行二，初述本迹三，初就釋迦世行因發迹三，初舉示其人

爾時佛告諸比丘：汝等見是富樓那彌多羅尼子不？

○二總標本迹章二，初標迹

我常稱其於說法人中，最為第一。

○二標本

亦常歎其種種功德。

○三別釋本迹二，初別釋迹中助宣半滿法

精勤護持，助宣我法。能於四眾示教利喜，具足解釋佛之正法，而大饒益同梵行者。

○二別述本地功德

自捨如來，無能盡其言論之辯。

○二約過去佛世行因顯本

汝等勿謂富樓那但能護持助宣我法，亦於過去九十億諸佛所，護持助宣，佛之正法，於彼說法人中亦最第一。又於諸佛所說空法，明了通達。得四無礙智，常能審諦，清淨說法，無有疑惑。具足菩薩神通之力，隨其壽命常修梵行，彼佛世人，咸皆謂之實是聲聞。而富樓那以斯方便，饒益無量百千眾生，又化無量阿僧祇人令立阿耨多羅三藐三菩提。為淨佛土故，常作佛事，教化眾生。

○三就三世佛所修因行滿

諸比丘，富樓那亦於七佛說法人中而得第一，今於我所說法人中亦為第一，於賢劫中當來諸佛說法人中亦復第一，而皆護持助宣佛法，亦於未來護持助宣無量無邊諸佛之法，教化饒益無量眾生，令立阿耨多羅三藐三菩提。為淨佛土故，常勤精進，教化眾生。

○二與授記七，初明因圓

漸漸具足菩薩之道。

○二明果滿

過無量阿僧祇劫，當於此土得阿耨多羅三藐三菩提，號曰法明如來、應供、正遍知、明行足、善逝、世間解、無上士、調御丈夫、天人師、佛、世尊。

○三明國土廣淨五，初明國大嚴淨

其佛以恒河沙等三千大千世界為一佛土，七寶為地，地平如掌，無有山陵，谿澗溝壑。七寶臺觀，充滿其中。諸天宮殿，近處虛空，人天交接，兩得相見。

○二明純是善道

無諸惡道，亦無女人，一切眾生皆以化生，無有婬欲，

○三明人天福慧

得大神通，身出光明，飛行自在。志念堅固，精進智慧，普皆金色，三十二相，而自莊嚴。其國眾生常以二食，一者法喜食，二者禪悅食。

○四明菩薩聲聞甚多

有無量阿僧祇千萬億那由他諸菩薩眾，得大神通，四無礙智，善能教化眾生之類。其聲聞眾，算數校計，所不能知，皆得具足六通三明及八解脫。

○五總結

其佛國土，有如是等無量功德莊嚴成就。

○四明國劫名字

劫名寶明，國名善淨。

○五明佛壽量

其佛壽命，無量阿僧祇劫。

○六明法住大久

法住甚久。

○七明滅後供養舍利

佛滅度後，起七寶塔，遍滿其國。

○二偈頌二，初頌發迹二，初頌總發諸聲聞迹五，初標已得垂迹之法

爾時世尊，欲重宣此義，而說偈言：

諸比丘諦聽 佛子所行道 善學方便故 不可得思議

○二明垂迹之由

知眾樂小法 而畏於大智 是故諸菩薩 作聲聞緣覺

○三明垂迹利益

以無數方便 化諸眾生類 自說是聲聞 去佛道甚遠

度脫無量眾 皆悉得成就 雖小欲懈怠 漸當令作佛

○四明內懷大外現小

內秘菩薩行 外現是聲聞 少欲厭生死 實自淨佛土

示眾有三毒 又現邪見相 我弟子如是 方便度眾生

○五指略抑廣

若我具足說 種種現化事 眾生聞是者 心則懷疑惑

○二頌發滿願迹二，初頌顯過去本

今此富樓那 於昔千億佛 勤修所行道 宣護諸佛法

為求無上慧 而於諸佛所 現居弟子上 多聞有智慧

所說無所畏 能令眾歡喜 未曾有疲倦 而以助佛事

已度大神通 具四無礙智 知諸根利鈍 常說清淨法

演暢如是義 教諸千億眾 令住大乘法 而自淨佛土

○二頌三世佛所行因

未來亦供養 無量無數佛 護助宣正法 亦自淨佛土

常以諸方便 說法無所畏 度不可計眾 成就一切智

○二頌授記四，初頌因圓

供養諸如來 護持法寶藏

○二頌果滿

其後得成佛 號名曰法明

○三頌第四劫國名字

其國名善淨 七寶所合成 劫名為寶明

○四頌第三國土廣淨

菩薩眾甚多 其數無量億 皆度大神通 威德力具足

充滿其國土 聲聞亦無數 三明八解脫 得四無礙智

以是等為僧 其國諸眾生 婬欲皆已斷 純一變化生

具相莊嚴身 法喜禪悅食 更無餘食想 無有諸女人

亦無諸惡道 富樓那比丘 功德悉成滿 當得斯淨土

賢聖眾甚多 如是無量事 我今但略說

○二正授千二百記三，初念請

爾時千二百阿羅漢心自在者作是念：我等歡喜，得未曾有。若世尊各見授記，如餘大弟子者，不亦快乎？

○二與記二，初長行三，初總許千二百

佛知此等心之所念，告摩訶迦葉：是千二百阿羅漢，我今當現前次第與授阿耨多羅三藐三菩提記。

○二別授陳如

於此眾中，我大弟子憍陳如比丘，當供養六萬二千億佛，然後得成為佛，號曰普明如來、應供、正遍知、明行足、善逝、世間解、無上士、調御丈夫、天人師、佛、世尊。

○三別授五百

其五百阿羅漢，優樓頻螺迦葉、伽耶迦葉、那提迦葉、迦留陀夷、優陀夷、阿**㝹**樓馱、離婆多、劫賓那、薄拘羅、周陀、莎伽陀等，皆當得阿耨多羅三藐三菩提，盡同一號，名曰普明。

○二偈頌二，初頌陳如及五百

爾時世尊，欲重宣此義，而說偈言：

憍陳如比丘 當見無量佛 過阿僧祇劫 乃成等正覺

常放大光明 具足諸神通 名聞遍十方 一切之所敬

常說無上道 故號為普明 其國土清淨 菩薩皆勇猛

咸升妙樓閣 遊諸十方國 以無上供具 奉獻於諸佛

作是供養已 心懷大歡喜 須臾還本國 有如是神力

佛壽六萬劫 正法住倍壽 像法復倍是 法滅天人憂

其五百比丘 次第當作佛 同號曰普明 轉次而授記

我滅度之後 某甲當作佛 其所化世間 亦如我今日

國土之嚴淨 及諸神通力 菩薩聲聞眾 正法及像法

壽命劫多少 皆如上所說

○二頌總授一切聲聞記

迦葉汝已知 五百自在者 餘諸聲聞眾 亦當復如是

其不在此會 汝當為宣說

○三領解二，初長行二，初經家敘歡喜二，初得解歡喜二，初明內心歡喜

爾時五百阿羅漢於佛前得受記已，歡喜踴躍。

○二明外形恭敬

即從座起，到於佛前，頭面禮足。

○二愧昔不解

悔過自責。

○二自陳領解二，初法說二，初得少為足

世尊，我等常作是念：自謂已得究竟滅度。

○二自責根鈍難悟

今乃知之。

○二譬說二，初略譬二，初略舉譬況

如無智者。

○二釋無智意

所以者何？我等應得如來智慧，而便自以小智為足。

○二正舉譬二，初開譬二，初醉酒譬三，初繫珠譬

世尊，譬如有人，至親友家，醉酒而臥。是時親友，官事當行，以無價寶珠繫其衣裏，與之而去。

○二醉臥不覺譬

其人醉臥，都不覺知。

○三起已遊行譬

起已遊行，到於他國，為衣食故，勤力求索，甚大艱難。若少有所得，便以為足。

○二親友覺悟譬三，初訶責譬

於後親友，會遇見之，而作是言：咄哉丈夫，何為衣食乃至如是！

○二示珠譬

我昔欲令汝得安樂，五欲自恣，於某年日月，以無價寶珠繫汝衣裏，今故現在，而汝不知。勤苦憂惱，以求自活，甚為癡也。

○三勸貿譬

汝今可以此寶，貿易所須，常可如意，無所乏短。

○二合譬二，初合醉酒譬三，初合繫珠

佛亦如是，為菩薩時教化我等，令發一切智心。

○二合醉臥不覺

而尋廢忘，不知不覺。

○三合起已遊行

既得阿羅漢道，自謂滅度，資生艱難，得少為足。

○二合親友覺悟譬三，初合訶責

一切智願，猶在不失。今者世尊覺悟我等，作如是言：諸比丘，汝等所得非究竟滅。

○二合示珠

我久令汝等種佛善根，以方便故示涅槃相，而汝謂為實得滅度。

○三合勸貿

世尊，我今乃知實是菩薩，得受阿耨多羅三藐三菩提記。以是因緣，甚大歡喜，得未曾有。

○二偈頌二，初頌歡喜二，初頌得解歡喜

爾時阿若憍陳如等，欲重宣此義，而說偈言：

我等聞無上 安隱授記聲 歡喜未曾有 禮無量智佛

○二頌愧昔不解

今於世尊前 自悔諸過咎

○二頌自陳領解二，初頌法說

於無量佛寶 得少涅槃分

○二頌譬說二，初頌略譬

如無智愚人 便自以為足

○二頌正舉譬二，初頌開譬二，初頌捨寶不知

譬如貧窮人 往至親友家 其家甚大富 具設諸餚饍

以無價寶珠 繫著內衣裏 默與而捨去 時臥不覺知

是人既已起 遊行詣他國 求衣食自濟 資生甚艱難

得少便為足 更不願好者 不覺內衣裏 有無價寶珠

○二頌親友覺悟

與珠之親友 後見此貧人 苦切責之已 示以所繫珠

貧人見此珠 其心大歡喜 富有諸財物 五欲而自恣

○二頌合譬二，初頌合捨寶不知

我等亦如是 世尊於長夜 常愍見教化 令種無上願

我等無智故 不覺亦不知 得少涅槃分 自足不求餘

○二頌合親友覺悟

今佛覺悟我 言非實滅度 得佛無上慧 爾乃為真滅

我今從佛聞 授記莊嚴事 及轉次受決 身心遍歡喜

（五百弟子受記品第八終）

# 授學無學人記品第九

○二授二千記二，初請記二，初二人請二，初默念

爾時阿難、羅睺羅而作是念：我等每自思惟，設得受記，不亦快乎？

○二發言二，初引例

即從座起，到於佛前，頭面禮足，俱白佛言：世尊，我等於此亦應有分，唯有如來，我等所歸。

○二引望

又我等為一切世間，天、人、阿修羅，所見知識，阿難常為侍者，護持法藏，羅睺羅是佛之子。若佛見授阿耨多羅三藐三菩提記者，我願既滿，眾望亦足。

○二二千請

爾時學無學聲聞弟子二千人，皆從座起，偏袒右肩，到於佛前，一心合掌，瞻仰世尊，如阿難、羅睺羅所願，住立一面。

○二授記二，初記二人二，初記阿難五，初長行

爾時佛告阿難：汝於來世當得作佛，號山海慧自在通王如來、應供、正遍知、明行足、善逝、世間解、無上士、調御丈夫、天人師、佛、世尊。當供養六十二億諸佛，護持法藏，然後得阿耨多羅三藐三菩提。教化二十千萬億恒河沙諸菩薩等，令成阿耨多羅三藐三菩提。國名常立勝幡，其土清淨，琉璃為地，劫名妙音遍滿。其佛壽命，無量千萬億阿僧祇劫。若人於千萬億無量阿僧祇劫中，算數校計，不能得知。正法住世，倍於壽命。像法住世，復倍正法。阿難，是山海慧自在通王佛，為十方無量千萬億恒河沙等諸佛如來，所共贊歎，稱其功德。

○二偈頌

爾時世尊，欲重宣此義，而說偈言：

我今僧中說 阿難持法者 當供養諸佛 然後成正覺

號曰山海慧 自在通王佛 其國土清淨 名常立勝幡

教化諸菩薩 其數如恒沙 佛有大威德 名聞滿十方

壽命無有量 以愍眾生故 正法倍壽命 像法復倍是

如恒河沙等 無數諸眾生 於此佛法中 種佛道因緣

○三八千菩薩生疑

爾時會中新發意菩薩八千人，咸作是念：我等尚不聞諸大菩薩得如是記，有何因緣，而諸聲聞得如是決？

○四如來發迹釋疑

爾時世尊，知諸菩薩心之所念，而告之曰：諸善男子，我與阿難等，於空王佛所，同時發阿耨多羅三藐三菩提心，阿難常樂多聞，我常勤精進，是故我已得成阿耨多羅三藐三菩提。而阿難護持我法，亦護將來諸佛法藏，教化成就諸菩薩眾。其本願如是，故獲斯記。

○五阿難顯本述歎

阿難面於佛前，自聞授記及國土莊嚴，所願具足，心大歡喜，得未曾有。即時憶念過去無量千萬億諸佛法藏，通達無礙，如今所聞，亦識本願。爾時阿難，而說偈言：

世尊甚希有 令我念過去 無量諸佛法 如今日所聞

我今無復疑 安住於佛道 方便為侍者 護持諸佛法

○二記羅睺羅二，初長行

爾時佛告羅睺羅：汝於來世當得作佛，號蹈七寶華如來、應供、正遍知、明行足、善逝、世間解、無上士、調御丈夫、天人師、佛、世尊。當供養十世界微塵等數諸佛如來，常為諸佛而作長子，猶如今也。是蹈七寶華佛，國土莊嚴，壽命劫數，所化弟子，正法像法，亦如山海慧自在通王如來無異，亦為此佛而作長子。過是已後，當得阿耨多羅三藐三菩提。

○二偈頌

爾時世尊，欲重宣此義，而說偈言：

我為太子時 羅睺為長子 我今成佛道 受法為法子

於未來世中 見無量億佛 皆為其長子 一心求佛道

羅睺羅密行 唯我能知之 現為我長子 以示諸眾生

無量億千萬 功德不可數 安住於佛法 以求無上道

○二記二千三，初長行

爾時世尊，見學無學二千人，其意柔軟，寂然清淨，一心觀佛。佛告阿難：汝見是學無學二千人不？唯然已見。阿難，是諸人等，當供養五十世界微塵數諸佛如來，恭敬尊重，護持法藏。末後同時於十方國，各得成佛，皆同一號，名曰寶相如來、應供、正遍知、明行足、善逝、世間解、無上士、調御丈夫、天人師、佛、世尊。壽命一劫，國土莊嚴，聲聞菩薩，正法像法，皆悉同等。

○二偈頌

爾時世尊，欲重宣此義，而說偈言：

是二千聲聞 今於我前住 悉皆與授記 未來當成佛

所供養諸佛 如上說塵數 護持其法藏 後當成正覺

各於十方國 悉同一名號 俱時坐道場 以證無上慧

皆名為寶相 國土及弟子 正法與像法 悉等無有異

咸以諸神通 度十方眾生 名聞普周遍 漸入於涅槃

○三得記歡喜

爾時學無學二千人，聞佛授記，歡喜踴躍，而說偈言：

世尊慧燈明 我聞授記音 心歡喜充滿 如甘露見灌

（授學無學人記品第九終）

# 法師品第十

○三迹門流通四，初法師寶塔兩品明弘經功深福重二，初法師品釋尊自說弘經功福命覓流通二，初歎美五種法師能持法人二，初稟道弟子門功福深重二，初佛世弟子二，初簡出人類

爾時世尊，因藥王菩薩，告八萬大士：藥王，汝見是大眾中無量諸天、龍王、夜叉、乾闥婆、阿修羅、迦樓羅、緊那羅、摩睺羅伽，人與非人，及比丘、比丘尼、優婆塞、優婆夷，求聲聞者，求辟支佛者，求佛道者，如是等類。

○二簡出得記之緣

咸於佛前，聞妙法華經一偈一句，乃至一念隨喜者，我皆與授記，當得阿耨多羅三藐三菩提。

○二滅後弟子二，初出弟子類

佛告藥王：又如來滅度之後，若有人聞妙法華經，乃至一偈一句，一念隨喜者。

○二明功報

我亦與授阿耨多羅三藐三菩提記。

○二授道師門功深福重二，初長行二，初別二，初明現世師二，初明下品師二，初明師相

若復有人，受持、讀、誦、解說、書寫，妙法華經，乃至一偈，於此經卷，敬視如佛。種種供養，華、香、瓔珞、末香、塗香、燒香、繒蓋幢幡、衣服、伎樂，乃至合掌恭敬。

○二明功報

藥王，當知是諸人等，已曾供養十萬億佛，於諸佛所成就大願，愍眾生故生此人間。藥王，若有人問：何等眾生於未來世當得作佛？應示是諸人等，於未來世必得作佛。何以故？若善男子、善女人，於法華經乃至一句，受持、讀、誦、解說、書寫，種種供養經卷，華、香、瓔珞、末香、塗香、燒香、繒蓋幢幡、衣服、伎樂、合掌恭敬，是人一切世間所應瞻奉，應以如來供養而供養之。當知此人是大菩薩，成就阿耨多羅三藐三菩提，哀愍眾生願生此間，廣演分別妙法華經。

○二明上品師二，初明師相

何況盡能受持，種種供養者？

○二明功報

藥王，當知是人自捨清淨業報，於我滅度後，愍眾生故，生於惡世，廣演此經。

○二明未來師二，初明下品師二，初明師相

若是善男子、善女人，我滅度後，能竊為一人說法華經，乃至一句。

○二明功報

當知是人，則如來使，如來所遣，行如來事。

○二明上品師

何況於大眾中廣為人說？

○二總二，初明逆者得罪

藥王，若有惡人以不善心，於一劫中現於佛前，常毀罵佛，其罪尚輕。若人以一惡言，毀呰在家出家讀誦法華經者，其罪甚重。

○二明順者得福

藥王，其有讀誦法華經者，當知是人，以佛莊嚴而自莊嚴，則為如來肩所荷擔。其所至方，應隨向禮，一心合掌，恭敬供養，尊重贊歎。華、香、瓔珞、末香、塗香、燒香、繒蓋幢幡、衣服餚饌，作諸伎樂，人中上供而供養之。應持天寶而以散之，天上寶聚應以奉獻。所以者何？是人歡喜說法，須臾聞之，即得究竟阿耨多羅三藐三菩提故。

○二偈頌三，初獎勸自行利他

爾時世尊，欲重宣此義，而說偈言：

若欲住佛道 成就自然智 常當勤供養 受持法華者

其有欲疾得 一切種智慧 當受持是經 并供養持者

○二頌師門總別二，初頌別二，初頌現世二，初頌下品師二，初頌師相

若有能受持 妙法華經者

○二頌功報

當知佛所使 愍念諸眾生

○二頌上品師二，初頌師相

諸有能受持 妙法華經者

○二頌功報

捨於清淨土 愍眾故生此 當知如是人 自在所欲生

能於此惡世 廣說無上法 應以天華香 及天寶衣服

天上妙寶聚 供養說法者

○二頌未來二，初超頌上品師二，初頌師相

吾滅後惡世 能持是經者

○二頌功報

當合掌禮敬 如供養世尊 上饌眾甘美 及種種衣服

供養是佛子 冀得須臾聞

○二追頌下品師二，初頌師相

若能於後世 受持是經者

○二頌功報

我遣在人中 行於如來事

○二頌總二，初頌逆者得罪

若於一劫中 常懷不善心 作色而罵佛 獲無量重罪

其有讀誦持 是法華經者 須臾加惡言 其罪復過彼

○二頌順者得福

有人求佛道 而於一劫中 合掌在我前 以無數偈贊

由是贊佛故 得無量功德 歎美持經者 其福復過彼

於八十億劫 以最妙色聲 及與香味觸 供養持經者

如是供養已 若得須臾聞 則應自欣慶 我今獲大利

○三歎經尊妙

藥王今告汝 我所說諸經 而於此經中 法華最第一

○二歎所持之法及弘經方法二，初長行二，初歎經法五，初約法歎

爾時佛復告藥王菩薩摩訶薩：我所說經典，無量千萬億，已說、今說、當說，而於其中，此法華經最為難信難解。藥王，此經是諸佛秘要之藏，不可分布，妄授與人。諸佛世尊之所守護，從昔以來未曾顯說。而此經者，如來現在猶多怨嫉，況滅度後？

○二約人歎

藥王，當知如來滅後，其能書持，讀誦供養，為他人說者，如來則為以衣覆之，又為他方現在諸佛之所護念。是人有大信力及志願力、諸善根力，當知是人與如來共宿，則為如來手摩其頭。

○三約處歎

藥王，在在處處，若說若讀，若誦若書，若經卷所住處，皆應起七寶塔，極令高廣嚴飾，不須復安舍利。所以者何？此中已有如來全身。此塔應以一切華香瓔珞，繒蓋幢幡，伎樂歌頌，供養恭敬，尊重贊歎。若有人得見此塔，禮拜供養，當知是等皆近阿耨多羅三藐三菩提。

○四約因歎

藥王，多有人在家出家行菩薩道，若不能得見聞讀誦，書持供養，是法華經者，當知是人未善行菩薩道。若有得聞是經典者，乃能善行菩薩之道。

○五約果歎五，初明近果

其有眾生求佛道者，若見若聞是法華經，聞已信解受持者，當知是人得近阿耨多羅三藐三菩提。

○二明開譬

藥王，譬如有人，渴乏須水，於彼高原，穿鑿求之。猶見乾土，知水尚遠。施功不已，轉見濕土，遂漸至泥。其心決定，知水必近。

○三合譬

菩薩亦復如是，若未聞未解，未能修習是法華經者，當知是人去阿耨多羅三藐三菩提尚遠。若得聞解，思惟修習，必知得近阿耨多羅三藐三菩提。

○四釋近

所以者何？一切菩薩阿耨多羅三藐三菩提皆屬此經，此經開方便門，示真實相。是法華經藏，深固幽遠，無人能到，今佛教化成就菩薩，而為開示。

○五簡非

藥王，若有菩薩，聞是法華經驚疑怖畏，當知是為新發意菩薩。若聲聞人，聞是經驚疑怖畏，當知是為增上慢者。

○二示方軌二，初示方法三，初標章門

藥王，若有善男子、善女人，如來滅後，欲為四眾說是法華經者，云何應說？是善男子、善女人，入如來室，著如來衣，坐如來座，爾乃應為四眾廣說斯經。

○二解釋

如來室者，一切眾生中大慈悲心是；如來衣者，柔和忍辱心是；如來座者，一切法空是。

○三勸修

安住是中，然後以不懈怠心，為諸菩薩及四眾廣說是法華經。

○二明利益五，初遣化人

藥王，我於餘國遣化人，為其集聽法眾。

○二遣化四眾

亦遣化比丘、比丘尼、優婆塞、優婆夷，聽其說法。是諸化人，聞法信受，隨順不逆。

○三遣八部

若說法者在空閑處，我時廣遣天、龍、鬼神、乾闥婆、阿修羅等，聽其說法。

○四見佛身

我雖在異國，時時令說法者得見我身。

○五與總持

若於此經，忘失句逗，我還為說，令得具足。

○二偈頌三，初總勸

爾時世尊，欲重宣此義，而說偈言：

欲捨諸懈怠 應當聽此經 是經難得聞 信受者亦難

○二頌長行二，初頌歎經法二，初頌開譬

如人渴須水 穿鑿於高原 猶見乾燥土 知去水尚遠

漸見濕土泥 決定知近水

○二頌合譬

藥王汝當知 如是諸人等 不聞法華經 去佛智甚遠

若聞是深經 決了聲聞法 是諸經之王 聞已諦思惟

當知此人等 近於佛智慧

○二頌示方軌二，初頌方軌三，初頌標章

若人說此經 應入如來室 著於如來衣 而坐如來座

處眾無所畏 廣為分別說

○二頌解釋

大慈悲為室 柔和忍辱衣 諸法空為座 處此為說法

○三頌勸修

若說此經時 有人惡口罵 加刀杖瓦石 念佛故應忍

○二頌利益六，初總明五事利益

我千萬億土 現淨堅固身 於無量億劫 為眾生說法

○二頌第二遣四眾

若我滅度後 能說此經者 我遣化四眾 比丘比丘尼

及清信士女 供養於法師

○三頌第一遣化人

引導諸眾生 集之令聽法 若人欲加惡 刀杖及瓦石

則遣變化人 為之作衛護

○四頌第五與總持

若說法之人 獨在空閑處 寂寞無人聲 讀誦此經典

我爾時為現 清淨光明身 若忘失章句 為說令通利

○五頌第四見佛身

若人具是德 或為四眾說 空處讀誦經 皆得見我身

○六頌第三遣八部

若人在空閑 我遣天龍王 夜叉鬼神等 為作聽法眾

是人樂說法 分別無罣礙 諸佛護念故 能令大眾喜

○三結勸

若親近法師 速得菩薩道 隨順是師學 得見恒沙佛

（法師品第十終）

# 見寶塔品第十一

○二寶塔品多寶分身且證且助勸覓流通二，初長行三，初明多寶涌現六，初塔現之相

爾時佛前有七寶塔，高五百由旬，縱廣二百五十由旬，從地涌出，住在空中。種種寶物而莊校之，五千欄楯，龕室千萬，無數幢幡以為嚴飾。垂寶瓔珞，寶鈴萬億，而懸其上，四面皆出多摩羅跋栴檀之香，充遍世界。其諸幡蓋，以金、銀、琉璃、硨磲、瑪瑙、真珠、玫瑰七寶合成，高至四天王宮。

○二諸天供養

三十三天，雨天曼陀羅華，供養寶塔。餘諸天、龍、夜叉、乾闥婆、阿修羅、迦樓羅、緊那羅、摩睺羅伽，人非人等，千萬億眾，以一切華香瓔珞，幡蓋伎樂，供養寶塔，恭敬尊重贊歎。

○三多寶稱歎

爾時寶塔中出大音聲，歎言：善哉善哉，釋迦牟尼世尊，能以平等大慧，教菩薩法，佛所護念，妙法華經，為大眾說。如是如是，釋迦牟尼世尊，如所說者，皆是真實。

○四時眾驚疑二，初得法喜

爾時四眾見大寶塔住在空中，又聞塔中所出音聲，皆得法喜。

○二疑怪

怪未曾有，從座而起，恭敬合掌，却住一面。

○五大樂設問三，初問何因有此塔

爾時有菩薩摩訶薩，名大樂說，知一切世間天、人、阿修羅等，心之所疑，而白佛言：世尊，以何因緣，有此寶塔？

○二問何故塔從地出

從地涌出？

○三問何故發是音聲

又於其中發是音聲？

○六如來為答三，初答第二問

爾時佛告大樂說菩薩：此寶塔中有如來全身，乃往過去，東方無量千萬億阿僧祇世界，國名寶淨，彼中有佛，號曰多寶。其佛行菩薩道時，作大誓願：若我成佛，滅度之後，於十方國土有說法華經處，我之塔廟，為聽是經故，涌現其前，為作證明，贊言善哉。

○二答第一問

彼佛成道已，臨滅度時，於天人大眾中告諸比丘：我滅度後，欲供養我全身者，應起一大塔。

○三答第三問

其佛以神通願力，十方世界在在處處，若有說法華經者，彼之寶塔皆涌出其前，全身在於塔中，贊言善哉善哉。大樂說，今多寶如來塔，聞說法華經故，從地涌出，贊言善哉善哉。

○二明分身遠集七，初樂說請見多寶

是時大樂說菩薩以如來神力故，白佛言：世尊，我等願欲見此佛身。

○二應集分身

佛告大樂說菩薩摩訶薩：是多寶佛有深重願，若我寶塔為聽法華經故，出於諸佛前時，其有欲以我身示四眾者，彼佛分身諸佛，在於十方世界說法，盡還集一處，然後我身乃出現耳。大樂說，我分身諸佛，在於十方世界說法者，今應當集。

○三樂說請集

大樂說白佛言：世尊，我等亦願欲見世尊分身諸佛，禮拜供養。

○四放光遠召

爾時佛放白毫一光，即見東方五百萬億那由他恒河沙等國土諸佛。彼諸國土，皆以頗梨為地，寶樹寶衣以為莊嚴，無數千萬億菩薩，充滿其中。遍張寶幔，寶網羅上。彼國諸佛，以大妙音而說諸法。及見無量千萬億菩薩，遍滿諸國，為眾說法。南西北方，四維上下，白毫相光所照之處，亦復如是。

○五諸佛同來

爾時十方諸佛，各告眾菩薩言：善男子，我今應往娑婆世界，釋迦牟尼佛所，并供養多寶如來寶塔。

○六嚴淨國界三，初變娑婆

時娑婆世界即變清淨，琉璃為地，寶樹莊嚴，黃金為繩，以界八道，無諸聚落、村營城邑、大海江河、山川林藪。燒大寶香，曼陀羅華，遍布其地。以寶網幔，羅覆其上，懸諸寶鈴。唯留此會眾，移諸天人置於他土。是時諸佛各將一大菩薩以為侍者，至娑婆世界，各到寶樹下。一一寶樹，高五百由旬，枝葉華果，次第莊嚴。諸寶樹下，皆有師子之座，高五由旬，亦以大寶而校飾之。爾時諸佛各於此座，結加趺坐，如是展轉，遍滿三千大千世界。而於釋迦牟尼佛，一方所分之身，猶故未盡。

○二變八方二百萬億那由他

時釋迦牟尼佛，欲容受所分身諸佛故，八方各更變二百萬億那由他國，皆令清淨，無有地獄、餓鬼、畜生及阿修羅。又移諸天人，置於他土。所化之國，亦以琉璃為地，寶樹莊嚴，樹高五百由旬，枝葉華果，次第嚴飾。樹下皆有寶師子座，高五由旬，種種諸寶以為莊校。亦無大海江河，及目真隣陀山、摩訶目真隣陀山、鐵圍山、大鐵圍山、須彌山等諸山王，通為一佛國土，寶地平正。寶交露幔，遍覆其上，懸諸幡蓋，燒大寶香。諸天寶華，遍布其地。

○三更變八方二百萬億那由他

釋迦牟尼佛為諸佛當來坐故，復於八方，各更變二百萬億那由他國，皆令清淨，無有地獄、餓鬼、畜生及阿修羅。又移諸天人，置於他土。所化之國，亦以琉璃為地，寶樹莊嚴，樹高五百由旬，枝葉華果，次第莊嚴。樹下皆有寶師子座，高五由旬，亦以大寶而校飾之。亦無大海江河，及目真隣陀山、摩訶目真隣陀山、鐵圍山、大鐵圍山、須彌山等諸山王，通為一佛國土，寶地平正。寶交露幔，遍覆其上，懸諸幡蓋，燒大寶香。諸天寶華，遍布其地。爾時東方釋迦牟尼佛所分之身，百千萬億那由他恒河沙等國土中諸佛，各各說法，來集於此。如是次第十方諸佛，皆悉來集，坐於八方。爾時一一方四百萬億那由他國土，諸佛如來遍滿其中。

○七與欲開塔五，初諸佛問訊說欲

是時諸佛各在寶樹下坐師子座，皆遣侍者，問訊釋迦牟尼佛，各齎寶華滿掬，而告之言：善男子，汝往詣耆闍崛山釋迦牟尼佛所，如我辭曰：少病少惱，氣力安樂，及菩薩、聲聞眾悉安隱不？以此寶華散佛供養，而作是言：彼某甲佛，與欲開此寶塔。諸佛遣使，亦復如是。

○二釋迦開塔

爾時釋迦牟尼佛，見所分身佛悉已來集，各各坐於師子之座，皆聞諸佛與欲同開寶塔，即從座起，住虛空中。一切四眾，起立合掌，一心觀佛。於是釋迦牟尼佛，以右指開七寶塔戶，出大音聲，如却關鑰，開大城門。

○三四眾皆同見聞

即時一切眾會，皆見多寶如來於寶塔中坐師子座，全身不散，如入禪定。又聞其言：善哉善哉，釋迦牟尼佛，快說是法華經。我為聽是經故，而來至此。爾時四眾等，見過去無量千萬億劫滅度佛，說如是言，歎未曾有。以天寶華聚，散多寶佛及釋迦牟尼佛上。

○四二佛分座而坐

爾時多寶佛於寶塔中分半座與釋迦牟尼佛，而作是言：釋迦牟尼佛，可就此座。即時釋迦牟尼佛入其塔中，坐其半座，結加趺坐。

○五四眾請加處空

爾時大眾見二如來在七寶塔中師子座上，結加趺坐，各作是念：佛座高遠，唯願如來以神通力，令我等輩俱處虛空。即時釋迦牟尼佛以神通力，接諸大眾皆在虛空。

○三明釋迦唱募三，初大聲唱募

以大音聲，普告四眾：誰能於此娑婆國土，廣說妙法華經？今正是時。

○二明付囑時至

如來不久，當入涅槃。

○三明付囑有在

佛欲以此妙法華經，付囑有在。

○二偈頌三，初頌多寶滅

爾時世尊，欲重宣此義，而說偈言：

聖主世尊 雖久滅度 在寶塔中 尚為法來

諸人云何 不勤為法 此佛滅度 無央數劫

處處聽法 以難遇故 彼佛本願 我滅度後

在在所往 常為聽法

○二頌分身集

又我分身 無量諸佛 如恒沙等 來欲聽法

及見滅度 多寶如來 各捨妙土 及弟子眾

天人龍神 諸供養事 令法久住 故來至此

為坐諸佛 以神通力 移無量眾 令國清淨

諸佛各各 詣寶樹下 如清淨池 蓮華莊嚴

其寶樹下 諸師子座 佛坐其上 光明嚴飾

如夜暗中 然大炬火 身出妙香 遍十方國

眾生蒙薰 喜不自勝 譬如大風 吹小樹枝

以是方便 令法久住

○三頌釋迦付囑二，初舉三佛以勸流通三，初募覓其人

告諸大眾 我滅度後 誰能護持 讀說斯經

今於佛前 自說誓言

○二正舉三佛以勸持經

其多寶佛 雖久滅度 以大誓願 而師子吼

多寶如來 及與我身 所集化佛 當知此意

諸佛子等 誰能護法 當發大願 令得久住

○三釋勸意

其有能護 此經法者 則為供養 我及多寶

此多寶佛 處於寶塔 常遊十方 為是經故

亦復供養 諸來化佛 莊嚴光飾 諸世界者

若說此經 則為見我 多寶如來 及諸化佛

○二舉難持法以勸流通二，初正舉勸三，初誡勸

諸善男子 各諦思惟 此為難事 宜發大願

○二正舉難持以勸流通六，初舉能說難

諸餘經典 數如恒沙 雖說此等 未足為難

若接須彌 擲置他方 無數佛土 亦未為難

若以足指 動大千界 遠擲他國 亦未為難

若立有頂 為眾演說 無量餘經 亦未為難

若佛滅後 於惡世中 能說此經 是則為難

○二舉書持難

假使有人 手把虛空 而以遊行 亦未為難

於我滅後 若自書持 若使人書 是則為難

○三舉暫讀難

若以大地 置足甲上 昇於梵天 亦未為難

佛滅度後 於惡世中 暫讀此經 是則為難

○四舉為一人說難

假使劫燒 擔負乾草 入中不燒 亦未為難

我滅度後 若持此經 為一人說 是則為難

○五舉問義難

若持八萬 四千法藏 十二部經 為人演說

令諸聽者 得六神通 雖能如是 亦未為難

於我滅後 聽受此經 問其義趣 是則為難

○六舉奉持難

若人說法 令千萬億 無量無數 恒沙眾生

得阿羅漢 具六神通 雖有是益 亦未為難

於我滅後 若能奉持 如斯經典 是則為難

○三釋難持意

我為佛道 於無量土 從始至今 廣說諸經

而於其中 此經第一 若有能持 則持佛身

○二釋勸意三，初重募持經人

諸善男子 於我滅後 誰能受持 讀誦此經

今於佛前 自說誓言

○二明能持諸佛喜歎

此經難持 若暫持者 我則歡喜 諸佛亦然

如是之人 諸佛所歎

○三明能持即成勝行

是則勇猛 是則精進 是名持戒 行頭陀者

則為疾得 無上佛道 能於來世 讀持此經

是真佛子 住淳善地 佛滅度後 能解其義

是諸天人 世間之眼 於恐畏世 能須臾說

一切天人 皆應供養

（見寶塔品第十一終）

# 提婆達多品第十二

○二二提婆達多品引往弘經彼我兼益證功深福重二，初明昔日達多通經釋迦成道三，初明往昔師弟持經之相二，初長行四，初明求法時節

爾時佛告諸菩薩及天人四眾：吾於過去無量劫中，求法華經，無有懈倦。

○二正明求法二，初明發願

於多劫中，常作國王，發願求於無上菩提，心不退轉。

○二明修行二，初明欲滿檀那

為欲滿足六波羅蜜，勤行布施，心無吝惜。象馬七珍、國城妻子、奴婢僕從、頭目髓腦、身肉手足，不惜軀命。

○二明為滿般若

時世人民，壽命無量。為於法故，捐捨國位，委政太子。擊鼓宣令，四方求法：誰能為我說大乘者，吾當終身供給走使。

○三明求得法師

時有仙人，來白王言：我有大乘，名妙法華經。若不違我，當為宣說。

○四明受法奉行

王聞仙言，歡喜踴躍。即隨仙人，供給所須。採果汲水，拾薪設食，乃至以身而為床座，身心無倦。於時奉事經於千歲，為於法故，精勤給侍，令無所乏。

○二偈頌五，初頌求法時節

爾時世尊，欲重宣此義，而說偈言：

我念過去劫 為求大法故

○二頌正求法

雖作世國王 不貪五欲樂 椎鍾告四方 誰有大法者

若為我解說 身當為奴僕

○三頌求得法師

時有阿私仙 來白於大王 我有微妙法 世間所希有

若能修行者 吾當為汝說

○四頌受法奉行

時王聞仙言 心生大喜悅 即便隨仙人 供給於所須

採薪及果蓏 隨時恭敬與 情存妙法故 身心無懈倦

普為諸眾生 勤求於大法

○五結證勸信

亦不為己身 及以五欲樂 故為大國王 勤求獲此法

遂致得成佛 今故為汝說

○二結會古今二，初正結會古今

佛告諸比丘：爾時王者，則我身是。時仙人者，今提婆達多是。

○二明師弟功報俱滿二，初明弟子因報已滿三，初明因滿

由提婆達多善知識故，令我具足六波羅蜜、慈悲喜捨。

○二明果圓

三十二相、八十種好、紫磨金色、十力、四無所畏、四攝法、十八不共、神通道力，成等正覺，廣度眾生。

○三結證由通經益

皆因提婆達多善知識故。

○二明法師妙果當成三，初明正果成

告諸四眾，提婆達多却後過無量劫，當得成佛，號曰天王如來、應供、正遍知、明行足、善逝、世間解、無上士、調御丈夫、天人師、佛、世尊，世界名天道。

○二明所化度

時天王佛住世二十中劫，廣為眾生說於妙法，恒河沙眾生得阿羅漢果，無量眾生發緣覺心，恒河沙眾生發無上道心，得無生忍，至不退轉。

○三明滅後利益

時天王佛般涅槃後，正法住世二十中劫，全身舍利起七寶塔，高六十由旬，縱廣四十由旬。諸天人民，悉以雜華，末香、燒香、塗香，衣服瓔珞，幢幡寶蓋，伎樂歌頌，禮拜供養七寶妙塔，無量眾生得阿羅漢果，無量眾生悟辟支佛，不可思議眾生發菩提心，至不退轉。

○三勸信

佛告諸比丘：未來世中，若有善男子、善女人，聞妙法華經提婆達多品，淨心信敬，不生疑惑者，不墮地獄、餓鬼、畜生，生十方佛前。所生之處，常聞此經。若生人天中，受勝妙樂。若在佛前，蓮華化生。

○二明今日文殊通經龍女作佛二，初明文殊通經五，初明智積請退

於時下方多寶世尊所從菩薩，名曰智積，白多寶佛：當還本土。

○二明釋尊止之

釋迦牟尼佛告智積曰：善男子，且待須臾。此有菩薩，名文殊師利，可與相見，論說妙法，可還本土。

○三文殊尋來

爾時文殊師利坐千葉蓮華，大如車輪，俱來菩薩亦坐寶蓮華，從於大海娑竭羅龍宮，自然涌出，住虛空中，詣靈鷲山。從蓮華下，至於佛所，頭面敬禮，二世尊足。修敬已畢，往智積所，共相慰問，却坐一面。

○四智積問

智積菩薩問文殊師利：仁往龍宮，所化眾生，其數幾何？

○五文殊答七，初利益甚眾

文殊師利言：其數無量，不可稱計，非口所宣，非心所測。且待須臾，自當證知。

○二蒙益者集證

所言未竟，無數菩薩坐寶蓮華，從海涌出，詣靈鷲山，住在虛空。

○三皆文殊所化

此諸菩薩，皆是文殊師利之所化度，具菩薩行，皆共論說六波羅蜜。

○四本聲聞人

本聲聞人，在虛空中說聲聞行。

○五今聞實教

今皆修行大乘空義。

○六文殊結益

文殊師利謂智積曰：於海教化，其事如是。

○七智積偈歎

爾時智積菩薩，以偈贊曰：

大智德勇健 化度無量眾 今此諸大會 及我皆已見

演暢實相義 開闡一乘法 廣導諸眾生 令速成菩提

○二明利益九，初文殊自敘

文殊師利言：我於海中，唯常宣說妙法華經。

○二智積問

智積問文殊師利言：此經甚深微妙，諸經中寶，世所希有。頗有眾生，勤加精進，修行此經，速得佛不？

○三文殊答

文殊師利言：有娑竭羅龍王女，年始八歲，智慧利根，善知眾生諸根行業，得陀羅尼，諸佛所說，甚深秘藏，悉能受持。深入禪定，了達諸法，於剎那頃發菩提心，得不退轉，辯才無礙。慈念眾生，猶如赤子。功德具足心念口演，微妙廣大慈悲仁讓，志意和雅能至菩提。

○四智積執別教為疑

智積菩薩言：我見釋迦如來，於無量劫難行苦行，積功累德求菩提道，未曾止息。觀三千大千世界，乃至無有如芥子許，非是菩薩捨身命處。為眾生故，然後乃得成菩提道，不信此女於須臾頃便成正覺。

○五龍女明圓釋疑二，初經家敘現申敬

言論未訖，時龍王女忽現於前，頭面禮敬，却住一面。

○二偈頌三，初明持經得解

以偈贊曰：

深達罪福相 遍照於十方

○二明成就二身

微妙淨法身 具相三十二 以八十種好 用莊嚴法身

天人所戴仰 龍神咸恭敬 一切眾生類 無不宗奉者

○三引佛為證

又聞成菩提 唯佛當證知 我闡大乘教 度脫苦眾生

○六身子挾三藏權難二，初總明難信

時舍利弗語龍女言：汝謂不久得無上道，是事難信。所以者何？女身垢穢，非是法器，云何能得無上菩提？佛道懸曠，經無量劫，勤苦積行，具修諸度，然後乃成。

○二釋出五礙

又女人身猶有五障，一者不得作梵天王，二者帝釋，三者魔王，四者轉輪聖王，五者佛身。云何女身速得成佛？

○七龍女以一實除疑二，初獻珠表得圓解

爾時龍女有一寶珠，價直三千大千世界，持以上佛，佛即受之。龍女謂智積菩薩、尊者舍利弗言：我獻寶珠，世尊納受，是事疾不？答言：甚疾。女言：以汝神力，觀我成佛，復速於此。

○二正示圓果

當時眾會，皆見龍女忽然之間變成男子，具菩薩行，即往南方無垢世界，坐寶蓮華，成等正覺，三十二相，八十種好，普為十方一切眾生演說妙法。

○八時眾聞見得益二，初明見聞

爾時娑婆世界，菩薩聲聞，天龍八部，人與非人，皆遙見彼龍女成佛，普為時會人天說法。

○二人天歡喜

心大歡喜，悉遙敬禮。無量眾生聞法解悟，得不退轉，無量眾生得受道記。無垢世界六反震動，娑婆世界三千眾生住不退地，三千眾生發菩提心而得受記。

○九智積身子信伏

智積菩薩及舍利弗，一切眾會，默然信受。

（提婆達多品第十二終）

# 持品第十三

○三持品忍力成者此土弘經新得記他土弘經二，初明受持三，初二萬菩薩奉命此土持經

爾時藥王菩薩摩訶薩及大樂說菩薩摩訶薩，與二萬菩薩眷屬俱，皆於佛前，作是誓言：唯願世尊不以為慮，我等於佛滅後，當奉持讀誦，說此經典。後惡世眾生，善根轉少，多增上慢，貪利供養，增不善根，遠離解脫。雖難可教化，我等當起大忍力，讀誦此經，持說書寫，種種供養，不惜身命。

○二五百、八千聲聞發誓他國流通

爾時眾中五百阿羅漢得受記者，白佛言：世尊，我等亦自誓願，於異國土，廣說此經。復有學無學八千人，得受記者，從座而起，合掌向佛，作是誓言：世尊，我等亦當於他國土，廣說此經。所以者何？是娑婆國中，人多弊惡，懷增上慢，功德淺薄，瞋濁諂曲，心不實故。

○三諸尼請記四，初摩訶波闍波提請記二，初請

爾時佛姨母摩訶波闍波提比丘尼，與學無學比丘尼六千人俱，從座而起，一心合掌，瞻仰尊顏，目不暫捨。

○二與記

於時世尊告憍曇彌：何故憂色而視如來？汝心將無謂我不說汝名，授阿耨多羅三藐三菩提記耶？憍曇彌，我先總說，一切聲聞皆已授記。今汝欲知記者，將來之世，當於六萬八千億諸佛法中為大法師，及六千學無學比丘尼俱為法師。汝如是漸漸具菩薩道，當得作佛，號一切眾生喜見如來、應供、正遍知、明行足、善逝、世間解、無上士、調御丈夫、天人師、佛、世尊。憍曇彌，是一切眾生喜見佛，及六千菩薩，轉次授記，得阿耨多羅三藐三菩提。

○二耶輸陀羅請記二，初請

爾時羅睺羅母耶輸陀羅比丘尼作是念：世尊於授記中獨不說我名。

○二與記

佛告耶輸陀羅：汝於來世，百千萬億諸佛法中，修菩薩行，為大法師，漸具佛道。於善國中當得作佛，號具足千萬光相如來、應供、正遍知、明行足、善逝、世間解、無上士、調御丈夫、天人師、佛、世尊，佛壽無量阿僧祇劫。

○三諸尼領解

爾時摩訶波闍波提比丘尼，及耶輸陀羅比丘尼，并其眷屬，皆大歡喜，得未曾有，即於佛前，而說偈言：

世尊導師 安隱天人 我等聞記 心安具足

○四諸尼發誓

諸比丘尼說是偈已，白佛言：世尊，我等亦能於他方國土，廣宣此經。

○二明勸持二，初長行五，初佛眼視

爾時世尊，視八十萬億那由他諸菩薩摩訶薩。

○二菩薩請告

是諸菩薩，皆是阿惟越致，轉不退法輪，得諸陀羅尼。即從座起，至於佛前，一心合掌而作是念：若世尊告敕我等，持說此經者，當如佛教，廣宣斯法。

○三念佛默然

復作是念：佛今默然，不見告敕，我當云何？

○四菩薩知意

時諸菩薩敬順佛意，并欲自滿本願。

○五發誓通經

便於佛前作師子吼，而發誓言：世尊，我等於如來滅後，周旋往返十方世界，能令眾生書寫此經，受持讀誦，解說其義，如法修行，正憶念，皆是佛之威力。唯願世尊，在於他方遙見守護。

○二偈頌四，初被忍衣弘經三，初總論時節明著衣

即時諸菩薩，俱同發聲，而說偈言：

唯願不為慮 於佛滅度後 恐怖惡世中 我等當廣說

○二別明所忍之境三，初通判邪人

有諸無智人 惡口罵詈等 及加刀杖者 我等皆當忍

○二明道門增上慢者

惡世中比丘 邪智心諂曲 未得謂為得 我慢心充滿

○三明僭聖增上慢者

或有阿練若 納衣在空閑 自謂行真道 輕賤人間者

貪著利養故 與白衣說法 為世所恭敬 如六通羅漢

是人懷惡心 常念世俗事 假名阿練若 好出我等過

而作如是言 此諸比丘等 為貪利養故 說外道論議

自作此經典 誑惑世間人 為求名聞故 分別於是經

常在大眾中 欲毀我等故 向國王大臣 婆羅門居士

及餘比丘眾 誹謗說我惡 謂是邪見人 說外道論議

○三明著衣意

我等敬佛故 悉忍是諸惡 為斯所輕言 汝等皆是佛

如此輕慢言 皆當忍受之 濁劫惡世中 多有諸恐怖

惡鬼入其身 罵詈毀辱我 我等敬信佛 當著忍辱鎧

為說是經故 忍此諸難事 我不愛身命 但惜無上道

我等於來世 護持佛所囑 世尊自當知 濁世惡比丘

不知佛方便 隨宜所說法 惡口而顰蹙 數數見擯出

遠離於塔寺 如是等眾惡 念佛告敕故 皆當忍是事

○二入室弘經

諸聚落城邑 其有求法者 我皆到其所 說佛所囑法

○三坐座弘經

我是世尊使 處眾無所畏 我當善說法 願佛安隱住

○四總結請加

我於世尊前 諸來十方佛 發如是誓言 佛自知我心

（持品第十三終）

# 安樂行品第十四

○四安樂行品明初依始心弘經方軌二，初問二，初歎前品深行

爾時文殊師利法王子菩薩摩訶薩白佛言：世尊，是諸菩薩甚為難有，敬順佛故，發大誓願，於後惡世護持讀說是法華經。

○二問淺行弘經

世尊，菩薩摩訶薩於後惡世，云何能說是經？

○二答三，初標四行章門

佛告文殊師利：若菩薩摩訶薩於後惡世欲說是經，當安住四法。

○二解釋修行方法四，初身安樂二，初釋方法二，初長行二，初標行近

一者安住菩薩行處及親近處，能為眾生演說是經。

○二釋行近二，初釋行處

文殊師利，云何名菩薩摩訶薩行處？若菩薩摩訶薩，住忍辱地，柔和善順而不卒暴，心亦不驚，又復於法無所行，而觀諸法如實相，亦不行不分別，是名菩薩摩訶薩行處。

○二釋近處三，初即遠論近十，初遠豪勢

云何名菩薩摩訶薩親近處？菩薩摩訶薩，不親近國王王子，大臣官長。

○二遠邪人法

不親近諸外道梵志，尼犍子等，及造世俗文筆，贊詠外書，及路伽耶陀、逆路伽耶陀者。

○三遠兇險戲

亦不親近諸有兇戲，相扠相撲，及那羅等種種變現之戲。

○四遠旃陀羅

又不親近旃陀羅，及畜猪羊鷄狗，畋獵漁捕，諸惡律儀。如是人等，或時來者，則為說法，無所希望。

○五遠二乘眾

又不親近求聲聞比丘、比丘尼、優婆塞、優婆夷，亦不問訊。若於房中，若經行處，若在講堂中，不共住止。或時來者，隨宜說法，無所希求。

○六遠欲想

文殊師利，又菩薩摩訶薩不應於女人身，取能生欲想相而為說法，亦不樂見。若入他家，不與小女、處女、寡女等共語。

○七遠不男

亦復不近五種不男之人，以為親厚。

○八遠危害

不獨入他家，若有因緣須獨入時，但一心念佛。

○九遠譏嫌

若為女人說法，不露齒笑，不現胸臆。乃至為法，猶不親厚，況復餘事？

○十遠畜養

不樂畜年少弟子，沙彌小兒，亦不樂與同師。

○二即近論近

常好坐禪，在於閑處，修攝其心。文殊師利，是名初親近處。

○三即非遠非近論近三，初總標境智

復次菩薩摩訶薩，觀一切法空。

○二別釋二，初釋境

如實相。

○二釋智

不顛倒，不動、不退、不轉，如虛空，無所有性，一切語言道斷，不生、不出、不起，無名無相，實無所有，無量無邊，無礙無障。

○三結成

但以因緣有，從顛倒生故說，常樂觀如是法相，是名菩薩摩訶薩第二親近處。

○二偈頌三，初頌標章

爾時世尊，欲重宣此義，而說偈言：

若有菩薩 於後惡世 無怖畏心 欲說是經

○二頌釋行近二，初頌事遠近

應入行處 及親近處 常離國王 及國王子

大臣官長 兇險戲者 及旃陀羅 外道梵志

亦不親近 增上慢人 貪著小乘 三藏學者

破戒比丘 名字羅漢 及比丘尼 好戲笑者

深著五欲 求現滅度 諸優婆夷 皆勿親近

若是人等 以好心來 到菩薩所 為聞佛道

菩薩則以 無所畏心 不懷希望 而為說法

寡女處女 及諸不男 皆勿親近 以為親厚

亦莫親近 屠兒魁膾 畋獵漁捕 為利殺害

販肉自活 衒賣女色 如是之人 皆勿親近

兇險相撲 種種嬉戲 諸婬女等 盡勿親近

莫獨屏處 為女說法 若說法時 無得戲笑

入里乞食 將一比丘 若無比丘 一心念佛

是則名為 行處近處 以此二處 能安樂說

○二頌非遠非近

又復不行 上中下法 有為無為 實不實法

亦不分別 是男是女 不得諸法 不知不見

是則名為 菩薩行處 一切諸法 空無所有

無有常住 亦無起滅 是名智者 所親近處

顛倒分別 諸法有無 是實非實 是生非生

在於閑處 修攝其心 安住不動 如須彌山

觀一切法 皆無所有 猶如虛空 無有堅固

不生不出 不動不退 常住一相 是名近處

○三明行成三，初標行成

若有比丘 於我滅後 入是行處 及親近處

說斯經時 無有怯弱

○二釋行成

菩薩有時 入於靜室 以正憶念 隨義觀法

從禪定起 為諸國王 王子臣民 婆羅門等

開化演暢 說斯經典 其心安隱 無有怯弱

○三總結

文殊師利 是名菩薩 安住初法 能於後世

說法華經

○二口安樂行二，初長行二，初標章

又文殊師利，如來滅後，於末法中欲說是經，應住安樂行。

○二釋行法二，初止行四，初不說過

若口宣說，若讀經時，不樂說人及經典過。

○二不輕慢

亦不輕慢諸餘法師。

○三不歎毀

不說他人，好惡長短。於聲聞人，亦不稱名說其過惡，亦不稱名贊歎其美。

○四不怨嫌

又亦不生怨嫌之心。

○二觀行

善修如是安樂心故，諸有聽者，不逆其意。有所難問，不以小乘法答，但以大乘而為解說，令得一切種智。

○二偈頌三，初頌標章

爾時世尊，欲重宣此義，而說偈言：

菩薩常樂 安隱說法 於清淨地 而施床座

以油塗身 澡浴塵穢 著新淨衣 內外俱淨

○二頌行法二，初頌止行四，初頌第二不輕慢

安處法座 隨問為說

○二頌第三不歎毀

若有比丘 及比丘尼 諸優婆塞 及優婆夷

國王王子 群臣士民 以微妙義 和顏為說

若有難問 隨義而答

○三頌第一不說過

因緣譬喻 敷演分別 以是方便 皆使發心

漸漸增益 入於佛道

○四頌第四不怨嫌

除懶惰意 及懈怠想 離諸憂惱 慈心說法

○二頌觀行

晝夜常說 無上道教 以諸因緣 無量譬喻

開示眾生 咸令歡喜 衣服臥具 飲食醫藥

而於其中 無所希望 但一心念 說法因緣

願成佛道 令眾亦爾 是則大利 安樂供養

○三明行成四，初標行成

我滅度後 若有比丘 能演說斯 妙法華經

○二明內無過則外難不生

心無嫉恚 諸惱障礙 亦無憂愁 及罵詈者

又無怖畏 加刀杖等 亦無擯出 安住忍故

○三明內有善法所以行成

智者如是 善修其心 能住安樂 如我上說

○四格量功德

其人功德 千萬億劫 算數譬喻 說不能盡

○三意安樂行二，初長行三，初標章

又文殊師利，菩薩摩訶薩於後末世，法欲滅時，受持讀誦斯經典者。

○二釋行法二，初止行四，初不嫉諂

無懷嫉妒諂誑之心。

○二不輕罵

亦勿輕罵學佛道者，求其長短。

○三不惱亂

若比丘、比丘尼、優婆塞、優婆夷，求聲聞者，求辟支佛者，求菩薩道者，無得惱之，令其疑悔。語其人言：汝等去道甚遠，終不能得一切種智。所以者何？汝是放逸之人，於道懈怠故。

○四不諍競

又亦不應戲論諸法，有所諍競。

○二觀行四，初起大悲心

當於一切眾生，起大悲想。

○二起慈父心

於諸如來，起慈父想。

○三起大師想

於諸菩薩起大師想，於十方諸大菩薩，常應深心恭敬禮拜。

○四平等說法

於一切眾生平等說法，以順法故，不多不少。乃至深愛法者，亦不為多說。

○三結行成二，初結止行

文殊師利，是菩薩摩訶薩於後末世，法欲滅時，有成就是第三安樂行者，說是法時，無能惱亂。

○二結觀行

得好同學，共讀誦是經。亦得大眾而來聽受，聽已能持，持已能誦，誦已能說，說已能書，若使人書，供養經卷，恭敬尊重贊歎。

○二偈頌二，初頌釋行法二，初頌止行四，初頌第一不嫉諂

爾時世尊，欲重宣此義，而說偈言：

若欲說是經 當捨嫉恚慢 諂誑邪偽心 常修質直行

○二頌第二不輕罵

不輕蔑於人

○三頌第四不諍競

亦不戲論法

○四頌第三不惱亂

不令他疑悔 云汝不得佛

○二頌觀行四，初頌第一大悲心

是佛子說法 常柔和能忍 慈悲於一切 不生懈怠心

○二頌第三大師想

十方大菩薩 愍眾故行道 應生恭敬心 是則我大師

○三頌第二慈父心

於諸佛世尊 生無上父想

○四頌第四平等說法

破於憍慢心 說法無障礙

○二頌明行成

第三法如是 智者應守護 一心安樂行 無量眾所敬

○四誓願安樂行二，初長行二，初明行法三，初標章

又文殊師利，菩薩摩訶薩於後末世，法欲滅時，有持是法華經者。

○二釋行法三，初標誓願境二，初慈誓境

於在家出家人中，生大慈心。

○二悲誓境

於非菩薩人中，生大悲心。

○二起誓願由二，初慈誓由

應作是念：如是之人則為大失，如來方便隨宜說法。

○二悲誓由

不聞不知不覺，不問不信不解。

○三正立誓願

其人雖不問不信不解是經，我得阿耨多羅三藐三菩提時，隨在何地，以神通力、智慧力引之，令得住是法中。

○三結行成三，初總結無過失

文殊師利，是菩薩摩訶薩於如來滅後，有成就此第四法者，說是法時，無有過失。

○二別結慈悲行成

常為比丘、比丘尼、優婆塞、優婆夷，國王王子、大臣人民、婆羅門、居士等，供養恭敬，尊重贊歎。虛空諸天，為聽法故，亦常隨侍。若在聚落城邑，空閑林中，有人來欲難問者，諸天晝夜，常為法故而衛護之。能令聽者，皆得歡喜。

○三釋誓願行成

所以者何？此經是一切過去、未來、現在諸佛，神力所護故。

○二歎經二，初法說二，初昔未顯說

文殊師利，是法華經於無量國中，乃至名字不可得聞。

○二今日乃得

何況得見，受持讀誦？

○二譬說二，初不與珠譬二，初開譬六，初威伏諸國

文殊師利，譬如強力轉輪聖王，欲以威勢降伏諸國。

○二小王不順

而諸小王，不順其命。

○三起兵往伐

時轉輪王，起種種兵，而往討伐。

○四有功歡喜

王見兵眾，戰有功者，即大歡喜。

○五隨功賞賜

隨功賞賜，或與田宅，聚落城邑，或與衣服，嚴身之具，或與種種珍寶，金、銀、琉璃、硨磲、瑪瑙、珊瑚、虎珀，象馬車乘，奴婢人民。

○六而不與珠

唯髻中明珠，不以與之。所以者何？獨王頂上有此一珠，若以與之，王諸眷屬必大驚怪。

○二合譬六，初合威伏諸國

文殊師利，如來亦復如是。以禪定智慧力，得法國土，王於三界。

○二合小王不順

而諸魔王，不肯順伏。

○三合起兵往伐

如來賢聖諸將，與之共戰。

○四合有功歡喜

其有功者，心亦歡喜。

○五合隨功賞賜

於四眾中，為說諸經，令其心悅。賜以禪定解脫，無漏根力，諸法之財。又復賜與涅槃之城，言得滅度。引導其心，令皆歡喜。

○六合而不與珠

而不為說，是法華經。

○二與珠譬二，初開譬二，初有大功勳

文殊師利，如轉輪王見諸兵眾有大功者，心甚歡喜。

○二賜與明珠

以此難信之珠久在髻中，不妄與人，而今與之。

○二合譬二，初合大勳

如來亦復如是，於三界中為大法王，以法教化一切眾生，見賢聖軍與五陰魔、煩惱魔、死魔共戰，有大功勳，滅三毒，出三界，破魔網，爾時如來亦大歡喜。

○二合與珠

此法華經，能令眾生至一切智，一切世間多怨難信，先所未說而今說之。文殊師利，此法華經，是諸如來第一之說，於諸說中最為甚深，末後賜與。如彼強力之王，久護明珠，今乃與之。文殊師利，此法華經，諸佛如來秘密之藏，於諸經中最在其上，長夜守護不妄宣說，始於今日，乃與汝等而敷演之。

○二偈頌二，初頌行法二，初頌行成

爾時世尊，欲重宣此義，而說偈言：

常行忍辱 哀愍一切 乃能演說 佛所贊經

○二頌行法三，初頌誓願境

後末世時 持此經者 於家出家 及非菩薩

○二頌誓願由

應生慈悲 斯等不聞 不信是經 則為大失

○三頌正立誓願

我得佛道 以諸方便 為說此法 令住其中

○二頌歎經二，初頌開譬二，初頌不與珠譬

譬如強力 轉輪之王 兵戰有功 賞賜諸物

象馬車乘 嚴身之具 及諸田宅 聚落城邑

或與衣服 種種珍寶 奴婢財物 歡喜賜與

○二頌與珠譬

如有勇健 能為難事 王解髻中 明珠賜之

○二頌合譬二，初頌合不與珠譬

如來亦爾 為諸法王 忍辱大力 智慧寶藏

以大慈悲 如法化世 見一切人 受諸苦惱

欲求解脫 與諸魔戰 為是眾生 說種種法

以大方便 說此諸經

○二頌合與珠譬

既知眾生 得其力已 末後乃為 說是法華

如王解髻 明珠與之 此經為尊 眾經中上

我常守護 不妄開示 今正是時 為汝等說

○三總明行成之相三，初結勸四行

我滅度後 求佛道者 欲得安隱 演說斯經

應當親近 如是四法

○二舉三報勸三，初轉苦成現

讀是經者 常無憂惱 又無病痛 顏色鮮白

○二轉業成生

不生貧窮 卑賤醜陋

○三轉惑成後二，初別明三煩惱障轉三，初明貪轉

眾生樂見 如慕賢聖 天諸童子 以為給使

○二明瞋轉

刀杖不加 毒不能害 若人惡罵 口則閉塞

遊行無畏 如師子王

○三明癡轉

智慧光明 如日之照

○二總明一切障轉六，初夢入十信

若於夢中 但見妙事 見諸如來 坐師子座

諸比丘眾 圍繞說法 又見龍神 阿修羅等

數如恒沙 恭敬合掌 自見其身 而為說法

○二夢入十住

又見諸佛 身相金色 放無量光 照於一切

以梵音聲 演說諸法 佛為四眾 說無上法

見身處中 合掌贊佛 聞法歡喜 而為供養

得陀羅尼 證不退智 佛知其心 深入佛道

即為授記 成最正覺 汝善男子 當於來世

得無量智 佛之大道 國土嚴淨 廣大無比

亦有四眾 合掌聽法

○三夢修十行

又見自身 在山林中 修習善法

○四夢悟十向

證諸實相

○五夢入十地

深入禪定 見十方佛

○六夢入妙覺

諸佛身金色 百福相莊嚴 聞法為人說 常有是好夢

又夢作國王 捨宮殿眷屬 及上妙五欲 行詣於道場

在菩提樹下 而處師子座 求道過七日 得諸佛之智

成無上道已 起而轉法輪 為四眾說法 經千萬億劫

說無漏妙法 度無量眾生 後當入涅槃 如烟盡燈滅

○三總結行成

若後惡世中 說是第一法 是人得大利 如上諸功德

（安樂行品第十四終）

# 從地涌出品第十五

○二本門三，初本門序分二，初涌出序三，初他方請弘經

爾時他方國土諸來菩薩摩訶薩，過八恒河沙數，於大眾中起立，合掌作禮，而白佛言：世尊，若聽我等於佛滅後，在此娑婆世界，勤加精進，護持讀誦，書寫供養是經典者，當於此土而廣說之。

○二如來不許

爾時佛告諸菩薩摩訶薩眾：止，善男子，不須汝等護持此經。所以者何？我娑婆世界自有六萬恒河沙等菩薩摩訶薩，一一菩薩各有六萬恒河沙眷屬，是諸人等，能於我滅後，護持讀誦，廣說此經。

○三下方涌出二，初經家敘相五，初涌出

佛說是時，娑婆世界三千大千國土地皆震裂，而於其中有無量千萬億菩薩摩訶薩同時涌出。

○二身相

是諸菩薩，身皆金色，三十二相，無量光明。

○三住處

先盡在此娑婆世界之下，此界虛空中住。

○四聞命

是諸菩薩，聞釋迦牟尼佛所說音聲，從下發來。

○五眷屬

一一菩薩，皆是大眾唱導之首，各將六萬恒河沙眷屬，況將五萬、四萬、三萬、二萬、一萬恒河沙等眷屬者？況復乃至一恒河沙、半恒河沙、四分之一，乃至千萬億那由他分之一？況復千萬億那由他眷屬？況復億萬眷屬？況復千萬、百萬，乃至一萬？況復一千、一百，乃至一十？況復將五、四、三、二、一弟子者？況復單己，樂遠離行？如是等比，無量無邊，算數譬喻所不能知。

○二明問訊五，初三業供養

是諸菩薩從地出已，各詣虛空七寶妙塔，多寶如來、釋迦牟尼佛所。到已，向二世尊，頭面禮足。及至諸寶樹下，師子座上佛所，亦皆作禮，右繞三匝，合掌恭敬，以諸菩薩種種贊法，而以贊歎。住在一面，欣樂瞻仰於二世尊。是諸菩薩摩訶薩從初涌出，以諸菩薩種種贊法而贊於佛，如是時間，經五十小劫。是時釋迦牟尼佛默然而坐，及諸四眾亦皆默然，五十小劫，佛神力故，令諸大眾謂如半日。爾時四眾亦以佛神力故，見諸菩薩遍滿無量百千萬億國土虛空。

○二陳問訊之辭二，初標四導師

是菩薩眾中，有四導師，一名上行，二名無邊行，三名淨行，四名安立行。是四菩薩，於其眾中，最為上首唱導之師。

○二陳問訊辭二，初長行二，初問教主

在大眾前，各共合掌，觀釋迦牟尼佛，而問訊言：世尊，少病少惱，安樂行不？

○二問所度

所應度者，受教易不？不令世尊生疲勞耶？

○二偈頌二，初頌問教主

爾時四大菩薩，而說偈言：

世尊安樂 少病少惱 教化眾生 得無疲倦

○二頌問所度

又諸眾生 受化易不 不令世尊 生疲勞耶

○三如來具答二，初答安樂

爾時世尊於菩薩大眾中，而作是言：如是如是，諸善男子，如來安樂，少病少惱。

○二答易度二，初根利德厚

諸眾生等，易可化度，無有疲勞。所以者何？是諸眾生，世世已來，常受我化，亦於過去諸佛，供養尊重，種諸善根。此諸眾生，始見我身，聞我所說，即皆信受入如來慧。

○二根鈍德薄

除先修習學小乘者，如是之人，我今亦令得聞是經，入於佛慧。

○四偈頌隨喜

爾時諸大菩薩，而說偈言：

善哉善哉 大雄世尊 諸眾生等 易可化度

能問諸佛 甚深智慧 聞已信行 我等隨喜

○五如來述歎

於時世尊，贊歎上首諸大菩薩：善哉善哉，善男子，汝等能於如來發隨喜心。

○二疑問序二，初此土菩薩疑二，初長行

爾時彌勒菩薩，及八千恒河沙諸菩薩眾，皆作是念：我等從昔以來，不見不聞如是大菩薩摩訶薩眾，從地踴出住世尊前，合掌供養，問訊如來。

○二偈頌五，初問何處來

時彌勒菩薩摩訶薩，知八千恒河沙諸菩薩等心之所念，并欲自決所疑，合掌向佛，以偈問曰：

無量千萬億 大眾諸菩薩 昔所未曾見 願兩足尊說

是從何所來

○二問何因緣來

以何因緣集 巨身大神通 智慧叵思議 其志念堅固

有大忍辱力 眾生所樂見 為從何所來

○三敘其數量

一一諸菩薩 所將諸眷屬 其數無有量 如恒河沙等

或有大菩薩 將六萬恒沙 如是諸大眾 一心求佛道

是諸大師等 六萬恒河沙 俱來供養佛 及護持是經

將五萬恒沙 其數過於是 四萬及三萬 二萬至一萬

一千一百等 乃至一恒沙 半及三四分 億萬分之一

千萬那由他 萬億諸弟子 乃至於半億 其數復過上

百萬至一萬 一千及一百 五十與一十 乃至三二一

單己無眷屬 樂於獨處者 俱來至佛所 其數轉過上

如是諸大眾 若人行籌數 過於恒沙劫 猶不能盡知

○四問其師誰

是諸大威德 精進菩薩眾 誰為其說法 教化而成就

從誰初發心 稱揚何佛法 受持行誰經 修習何佛道

○五結請五，初結歎

如是諸菩薩 神通大智力

○二請答來處

四方地震裂 皆從中涌出 世尊我昔來 未曾見是事

願說其所從 國土之名號 我常遊諸國 未曾見是眾

○三請答來緣

我於此眾中 乃不識一人 忽然從地出 願說其因緣

○四大會同請

今此之大會 無量百千億 是諸菩薩等 皆欲知此事

是諸菩薩眾 本末之因緣

○五請答師主

無量德世尊 唯願決眾疑

○二他方菩薩疑二，初菩薩起疑

爾時釋迦牟尼分身諸佛，從無量千萬億他方國土來者，在於八方諸寶樹下師子座上結加趺坐，其佛侍者，各各見是菩薩大眾，於三千大千世界四方，從地涌出，住於虛空，各白其佛言：世尊，此諸無量無邊阿僧祇菩薩大眾，從何所來？

○二諸佛抑待

爾時諸佛各告侍者：諸善男子，且待須臾，有菩薩摩訶薩，名曰彌勒，釋迦牟尼佛之所授記，次後作佛。已問斯事，佛今答之，汝等自當因是得聞。

○二本門正說段二，初誡許二，初長行二，初誡二，初述贊

爾時釋迦牟尼佛，告彌勒菩薩：善哉善哉，阿逸多，乃能問佛如是大事。

○二正誡

汝等當共一心，被精進鎧，發堅固意。

○二許二，初標果智

如來今欲顯發宣示，諸佛智慧。

○二開化

諸佛自在神通之力，諸佛師子奮迅之力，諸佛威猛大勢之力。

○二偈頌二，初頌誡

爾時世尊，欲重宣此義，而說偈言：

當精進一心 我欲說此事 勿得有疑悔

○二頌許二，初頌果智

佛智叵思議

○二頌三世

汝今出信力 住於忍善中 昔所未聞法 今皆當得聞

我今安慰汝 勿得懷疑懼 佛無不實語 智慧不可量

所得第一法 甚深叵分別 如是今當說 汝等一心聽

○二正說三，初正開近顯遠二，初略開近顯遠動執生疑二，初略開二，初長行二，初雙答二，初答其師誰

爾時世尊說此偈已，告彌勒菩薩：我今於此大眾，宣告汝等。阿逸多，是諸大菩薩摩訶薩，無量無數阿僧祇從地涌出，汝等昔所未見者，我於是娑婆世界，得阿耨多羅三藐三菩提已，教化示導是諸菩薩，調伏其心，令發道意。

○二答何處來

此諸菩薩皆於是娑婆世界之下，此界虛空中住。

○二雙釋二，初釋師弟二，初雙修智斷

於諸經典，讀誦通利，思惟分別，正憶念。

○二雙證智斷

阿逸多，是諸善男子等，不樂在眾，多有所說，常樂靜處；勤行精進，未曾休息。

○二釋住處

亦不依止人天而住，常樂深智，無有障礙。亦常樂於諸佛之法，一心精進，求無上慧。

○二偈頌二，初頌雙答

爾時世尊，欲重宣此義，而說偈言：

阿逸汝當知 是諸大菩薩 從無數劫來 修習佛智慧

悉是我所化 令發大道心 此等是我子 依止是世界

常行頭陀事 志樂於靜處 捨大眾憒閙 不樂多所說

如是諸子等 學習我道法 晝夜常精進 為求佛道故

在娑婆世界 下方空中住 志念力堅固 常勤求智慧

說種種妙法 其心無所畏

○二頌雙釋

我於伽耶城 菩提樹下坐 得成最正覺 轉無上法輪

爾乃教化之 令初發道心 今皆住不退 悉當得成佛

我今說實語 汝等一心信 我從久遠來 教化是等眾

○二因疑更請二，初長行二，初動執生疑

爾時彌勒菩薩摩訶薩，及無數諸菩薩等，心生疑惑，怪未曾有，而作是念：云何世尊於少時間，教化如是無量無邊阿僧祇諸大菩薩，令住阿耨多羅三藐三菩提？

○二騰疑更請二，初法說三，初執近疑遠

即白佛言：世尊，如來為太子時，出於釋宮，去伽耶城不遠，坐於道場，得成阿耨多羅三藐三菩提，從是已來，始過四十餘年。世尊，云何於此少時大作佛事，以佛勢力，以佛功德，教化如是無量大菩薩眾，當成阿耨多羅三藐三菩提？

○二執遠疑近

世尊，此大菩薩眾，假使有人於千萬億劫，數不能盡，不得其邊。斯等久遠已來，於無量無邊諸佛所，植諸善根，成就菩薩道，常修梵行。

○三結請

世尊，如此之事，世所難信。

○二譬說二，初開譬三，初成道近

譬如有人，色美髮黑，年二十五。

○二所化多

指百歲人，言是我子。其百歲人，亦指年少，言是我父，生育我等。

○三結譬

是事難信。

○二合譬三，初合近

佛亦如是，得道已來，其實未久。

○二合遠

而此大眾諸菩薩等，已於無量千萬億劫，為佛道故，勤行精進，善入出住無量百千萬億三昧，得大神通，久修梵行。善能次第習諸善法，巧於問答，人中之寶，一切世間甚為希有。

○三合請答三，初舉佛語

今日世尊方云：得佛道時，初令發心，教化示導，令向阿耨多羅三藐三菩提。世尊得佛未久，乃能作此大功德事？

○二明請意二，初為現在

我等雖復信佛隨宜所說，佛所出言未曾虛妄，佛所知者皆悉通達。

○二為未來

然諸新發意菩薩，於佛滅後，若聞是語，或不信受，而起破法罪業因緣。

○三請答二，初除我等疑

唯然世尊，願為解說，除我等疑。

○二除未來疑

及未來世諸善男子，聞此事已，亦不生疑。

○二偈頌二，初頌法說三，初頌執近

爾時彌勒菩薩，欲重宣此義，而說偈言：

佛昔從釋種 出家近伽耶 坐於菩提樹 爾來尚未久

○二頌疑遠

此諸佛子等 其數不可量 久已行佛道 住於神通力

善學菩薩道 不染世間法 如蓮華在水 從地而涌出

皆起恭敬心 住於世尊前 是事難思議

○三頌結請

云何而可信 佛得道甚近 所成就甚多 願為除眾疑

如實分別說

○二頌譬說二，初頌開譬

譬如少壯人 年始二十五 示人百歲子 髮白而面皺

是等我所生 子亦說是父 父少而子老 舉世所不信

○二頌合譬三，初頌合執近

世尊亦如是 得道來甚近

○二頌合疑遠

是諸菩薩等 志固無怯弱 從無量劫來 而行菩薩道

巧於難問答 其心無所畏 忍辱心決定 端正有威德

十方佛所贊 善能分別說 不樂在人眾 常好在禪定

為求佛道故 於下空中住

○三頌合請答

我等從佛聞 於此事無疑 願佛為未來 演說令開解

若有於此經 生疑不信者 即當墮惡道 願今為解說

是無量菩薩 云何於少時 教化令發心 而住不退地

（從地涌出品第十五終）

# 如來壽量品第十六

○二廣開近顯遠斷疑生信二，初誡信四，初三誡

爾時佛告諸菩薩及一切大眾：諸善男子，汝等當信解如來誠諦之語。復告大眾：汝等當信解如來誠諦之語。又復告諸大眾：汝等當信解如來誠諦之語。

○二三請

是時菩薩大眾，彌勒為首，合掌白佛言：世尊，唯願說之，我等當信受佛語。如是三白已。

○三重請

復言：唯願說之，我等當信受佛語。

○四重誡

爾時世尊，知諸菩薩三請不止，而告之言：汝等諦聽。

○二正答二，初長行二，初法說二，初三世益物二，初過去益物二，初出執近情三，初出所迷之法

如來秘密神通之力。

○二出能迷之眾

一切世間天、人及阿修羅。

○三出迷遠之謂

皆謂今釋迦牟尼佛出釋氏宮，去伽耶城不遠，坐於道場，得阿耨多羅三藐三菩提。

○二破近顯遠二，初正明顯遠二，初法說顯遠

然善男子，我實成佛已來，無量無邊百千萬億那由他劫。

○二舉譬格量三，初舉譬問

譬如五百千萬億那由他阿僧祇三千大千世界，假使有人磨為微塵，過於東方五百千萬億那由他阿僧祇國，乃下一塵，如是東行，盡是微塵。諸善男子，於意云何？是諸世界，可得思惟校計，知其數不？

○二答

彌勒菩薩等俱白佛言：世尊，是諸世界無量無邊，非算數所知，亦非心力所及。一切聲聞、辟支佛，以無漏智，不能思惟，知其限數。我等住阿惟越致地，於是事中，亦所不達。世尊，如是諸世界無量無邊。

○三合

爾時佛告大菩薩眾：諸善男子，今當分明宣語汝等，是諸世界，若著微塵，及不著者，盡以為塵，一塵一劫，我成佛已來，復過於此百千萬億那由他阿僧祇劫。

○二過去益物所宜三，初益物處

自從是來，我常在此娑婆世界說法教化，亦於餘處百千萬億那由他阿僧祇國導利眾生。

○二拂迹上疑

諸善男子，於是中間，我說然燈佛等，又復言其入於涅槃，如是皆以方便分別。

○三正明益物所宜二，初感應

諸善男子，若有眾生來至我所，我以佛眼，觀其信等，諸根利鈍，隨所應度。

○二施化二，初形聲益二，初形益二，初非生現生

處處自說，名字不同，年紀大小。

○二非滅現滅

亦復現言，當入涅槃。

○二聲益

又以種種方便，說微妙法。

○二得益歡喜

能令眾生，發歡喜心。

○二現在益物二，初明機感

諸善男子，如來見諸眾生樂於小法，德薄垢重者。

○二明應化二，初非生現生二，初正明非生現生二，初現生

為是人說：我少出家，得阿耨多羅三藐三菩提。

○二非生

然我實成佛已來，久遠若斯。但以方便，教化眾生，令入佛道，作如是說。

○二利益二，初明形聲益

諸善男子，如來所演經典，皆為度脫眾生，或說己身，或說他身；或示己身，或示他身；或示己事，或示他事。

○二明不虛二，初正明不虛

諸所言說，皆實不虛。

○二釋不虛二，初照理不虛

所以者何？如來如實知見三界之相，無有生死，若退若出；亦無在世，及滅度者；非實非虛；非如非異；不如三界，見於三界；如斯之事，如來明見，無有錯謬。

○二稱機不虛二，初明機感

以諸眾生有種種性、種種欲、種種行、種種憶想分別故。

○二論施化二，初正對機施化

欲令生諸善根，以若干因緣，譬喻言辭，種種說法。

○二總結不虛

所作佛事，未曾暫廢。

○二非滅現滅二，初正明非滅現滅二，初明本實不滅二，初明果常

如是我成佛已來，甚大久遠，壽命無量阿僧祇劫，常住不滅。

○二舉因況

諸善男子，我本行菩薩道所成壽命，今猶未盡，復倍上數。

○二明迹中唱滅

然今非實滅度，而便唱言：當取滅度。

○二明現滅利益二，初不滅有損二，初正明不滅有損

如來以是方便教化眾生，所以者何？若佛久住於世，薄德之人，不種善根，貧窮下賤；貪著五欲，入於憶想妄見網中。

○二廣釋不滅有損

若見如來常在不滅，便起憍恣而懷厭怠，不能生難遭之想，恭敬之心。

○二唱滅有益二，初歎佛難值

是故如來以方便說：比丘當知，諸佛出世，難可值遇。

○二釋難值

所以者何？諸薄德人，過無量百千萬億劫，或有見佛，或不見者。以此事故，我作是言：諸比丘，如來難可得見。斯眾生等，聞如是語，必當生於難遭之想，心懷戀慕，渴仰於佛，便種善根。是故如來，雖不實滅而言滅度。

○二總結不虛三，初明佛出世必先施三

又善男子，諸佛如來，法皆如是。

○二明皆為化物

為度眾生。

○三明皆非虛妄

皆實不虛。

○二譬說二，初開譬二，初良醫治子譬三，初醫遠行譬過去二，初應化二，初超譬應化

譬如良醫，智慧聰達，明練方藥，善治眾病。

○二追譬機感

其人多諸子息，若十、二十，乃至百數。

○二現滅

以有事緣，遠至餘國。

○二還已復去譬現在二，初譬機感

諸子於後，飲他毒藥，藥發悶亂，宛轉於地。

○二譬應化二，初譬非生現生二，初聲形益二，初形益

是時其父還來歸家，諸子飲毒，或失本心，或不失者，遙見其父，皆大歡喜，拜跪問訊：善安隱歸，我等愚癡誤服毒藥，願見救療更賜壽命。

○二聲益二，初譬佛受請

父見子等，苦惱如是，依諸經方，求好藥草，色香美味皆悉具足，擣篩和合與子令服。

○二譬誡勸二，初勸門

而作是言：此大良藥，色香美味，皆悉具足，汝等可服。

○二誡門

速除苦惱，無復眾患。

○二利益不虛

其諸子中不失心者，見此良藥，色香俱好，即便服之，病盡除愈。

○二譬非滅現滅二，初不久應死譬二，初唱死之由

餘失心者，見其父來，雖亦歡喜問訊，求索治病，然與其藥而不肯服。所以者何？毒氣深入，失本心故。於此好色香藥，而謂不美。父作是念：此子可愍，為毒所中，心皆顛倒。雖見我喜，求索救療，如是好藥而不肯服。

○二正唱應死二，初擬宜去住譬

我今當設方便，令服此藥。

○二唱應死譬

即作是言：汝等當知，我今衰老，死時已至。是好良藥，今留在此，汝可取服，勿憂不差。作是教已，復至他國，遣使還告：汝父已死。

○二諸子醒悟譬二，初現滅利益

是時諸子，聞父背喪，心大憂惱，而作是念：若父在者，慈愍我等，能見救護。今者捨我，遠喪他國。

○二未來機感

自惟孤露，無復恃怙，常懷悲感，心遂醒悟。乃知此藥，色味香美，即取服之，毒病皆愈。

○三尋歸譬未來

其父聞子悉已得差，尋便來歸，咸使見之。

○二治子不虛譬

諸善男子，於意云何？頗有人能說此良醫虛妄罪不？不也，世尊。

○二合譬三，初合過去

佛言：我亦如是，成佛已來，無量無邊百千萬億那由他阿僧祇劫。

○二合現在

為眾生故，以方便力，言當滅度。

○三合不虛

亦無有能如法說我虛妄過者。

○二偈頌二，初頌法說二，初頌三世益物三，初頌過去三，初頌成道久

爾時世尊，欲重宣此義，而說偈言：

自我得佛來 所經諸劫數 無量百千萬 億載阿僧祇

○二頌中間益物

常說法教化 無數億眾生 令入於佛道 爾來無量劫

○三頌住處

為度眾生故 方便現涅槃 而實不滅度 常住此說法

我常住於此 以諸神通力 令顛倒眾生 雖近而不見

○二頌現在二，初頌非生現生

眾見我滅度 廣供養舍利 咸皆懷戀慕 而生渴仰心

眾生既信伏 質直意柔軟 一心欲見佛 不自惜身命

時我及眾僧 俱出靈鷲山

○二頌非滅現滅

我時語眾生 常在此不滅 以方便力故 現有滅不滅

餘國有眾生 恭敬信樂者 我復於彼中 為說無上法

汝等不聞此 但謂我滅度

○三頌未來四，初頌未來機應

我見諸眾生 沒在於苦惱 故不為現身 令其生渴仰

因其心戀慕 乃出為說法

○二頌常住不滅

神通力如是 於阿僧祇劫 常在靈鷲山 及餘諸住處

眾生見劫盡 大火所燒時 我此土安隱 天人常充滿

園林諸堂閣 種種寶莊嚴 寶樹多華果 眾生所遊樂

諸天擊天鼓 常作眾伎樂 雨曼陀羅華 散佛及大眾

○三明不見因緣

我淨土不毀 而眾見燒盡 憂怖諸苦惱 如是悉充滿

是諸罪眾生 以惡業因緣 過阿僧祇劫 不聞三寶名

○四明得見因緣

諸有修功德 柔和質直者 則皆見我身 在此而說法

或時為此眾 說佛壽無量 久乃見佛者 為說佛難值

我智力如是 慧光照無量 壽命無數劫 久修業所得

○二頌總結不虛

汝等有智者 勿於此生疑 當斷令永盡 佛語實不虛

○二頌譬說二，初頌開譬三，初頌過去

如醫善方便

○二頌現在

為治狂子故 實在而言死

○三頌不虛

無能說虛妄

○二頌合譬三，初頌合過去

我亦為世父 救諸苦患者

○二頌合現在

為凡夫顛倒 實在而言滅 以常見我故 而生憍恣心

放逸著五欲 墮於惡道中 我常知眾生 行道不行道

隨所應可度 為說種種法

○三頌合不虛

每自作是意 以何令眾生 得入無上慧 速成就佛身

（如來壽量品第十六終）

# 分別功德品第十七

○二分別功德品總授法身記三，初經家總序

爾時大會，聞佛說壽命劫數，長遠如是，無量無邊阿僧祇眾生得大饒益。

○二如來分別

於時世尊告彌勒菩薩摩訶薩：阿逸多，我說是如來壽命長遠時，六百八十萬億那由他恒河沙眾生，得無生法忍。復有千倍菩薩摩訶薩，得聞持陀羅尼門。復有一世界微塵數菩薩摩訶薩，得樂說無礙辯才。復有一世界微塵數菩薩摩訶薩，得百千萬億無量旋陀羅尼。復有三千大千世界微塵數菩薩摩訶薩，能轉不退法輪。復有二千中國土微塵數菩薩摩訶薩，能轉清淨法輪。復有小千國土微塵數菩薩摩訶薩，八生當得阿耨多羅三藐三菩提。復有四四天下微塵數菩薩摩訶薩，四生當得阿耨多羅三藐三菩提。復有三四天下微塵數菩薩摩訶薩，三生當得阿耨多羅三藐三菩提。復有二四天下微塵數菩薩摩訶薩，二生當得阿耨多羅三藐三菩提。復有一四天下微塵數菩薩摩訶薩，一生當得阿耨多羅三藐三菩提。復有八世界微塵數眾生，皆發阿耨多羅三藐三菩提心。

○三時眾供養

佛說是諸菩薩摩訶薩得大法利時，於虛空中，雨曼陀羅華、摩訶曼陀羅華，以散無量百千萬億眾寶樹下師子座上諸佛，并散七寶塔中師子座上釋迦牟尼佛及久滅度多寶如來，亦散一切諸大菩薩及四部眾。又雨細末栴檀、沈水香等。於虛空中，天鼓自鳴，妙聲深遠。又雨千種天衣，垂諸瓔珞，真珠瓔珞、摩尼珠瓔珞、如意珠瓔珞，遍於九方。眾寶香爐，燒無價香，自然周至，供養大會。一一佛上，有諸菩薩執持幡蓋，次第而上，至於梵天。是諸菩薩以妙音聲，歌無量頌，贊歎諸佛。

○三彌勒總申領解三，初頌時眾得解

爾時彌勒菩薩從座而起，偏袒右肩，合掌向佛，而說偈言：

佛說希有法 昔所未曾聞 世尊有大力 壽命不可量

無數諸佛子 聞世尊分別 說得法利者 歡喜充遍身

○二頌如來分別

或住不退地 或得陀羅尼 或無礙樂說 萬億旋總持

或有大千界 微塵數菩薩 各各皆能轉 不退之法輪

復有中千界 微塵數菩薩 各各皆能轉 清淨之法輪

復有小千界 微塵數菩薩 餘各八生在 當得成佛道

復有四三二 如此四天下 微塵諸菩薩 隨數生成佛

或一四天下 微塵數菩薩 餘有一生在 當成一切智

如是等眾生 聞佛壽長遠 得無量無漏 清淨之果報

復有八世界 微塵數眾生 聞佛說壽命 皆發無上心

世尊說無量 不可思議法 多有所饒益 如虛空無邊

○三頌時眾供養

雨天曼陀羅 摩訶曼陀羅 釋梵如恒沙 無數佛土來

雨栴檀沈水 繽紛而亂墜 如鳥飛空下 供散於諸佛

天鼓虛空中 自然出妙聲 天衣千萬種 旋轉而來下

眾寶妙香爐 燒無價之香 自然悉周遍 供養諸世尊

其大菩薩眾 執七寶幡蓋 高妙萬億種 次第至梵天

一一諸佛前 寶幢懸勝幡 亦以千萬偈 歌詠諸如來

如是種種事 昔所未曾有 聞佛壽無量 一切皆歡喜

佛名聞十方 廣饒益眾生 一切具善根 以助無上心

○三本門流通分二，初從此下至不輕品明弘經功德深勸流通三，初此半品及隨喜品明初品因功德勸流通二，初現在四信四，初一念信解二，初長行三，初舉示其人

爾時佛告彌勒菩薩摩訶薩：阿逸多，其有眾生，聞佛壽命長遠如是，乃至能生一念信解。

○二明功德二，初總論無量

所得功德，無有限量。

○二格量多少二，初舉五度為格量本

若有善男子、善女人，為阿耨多羅三藐三菩提故，於八十萬億那由他劫，行五波羅蜜，檀波羅蜜、尸羅波羅蜜、羼提波羅蜜、毘梨耶波羅蜜、禪波羅蜜，除般若波羅蜜。

○二正格多少

以是功德，比前功德，百分、千分、百千萬億分不及其一，乃至算數譬喻所不能知。

○三位行不退

若善男子、善女人，有如是功德，於阿耨多羅三藐三菩提退者，無有是處。

○二偈頌三，初頌格量多少

爾時世尊，欲重宣此義，而說偈言：

若人求佛慧 於八十萬億 那由他劫數 行五波羅蜜

於是諸劫中 布施供養佛 及緣覺弟子 并諸菩薩眾

珍異之飲食 上服與臥具 栴檀立精舍 以園林莊嚴

如是等布施 種種皆微妙 盡此諸劫數 以迴向佛道

若復持禁戒 清淨無缺漏 求於無上道 諸佛之所歎

若復行忍辱 住於調柔地 設眾惡來加 其心不傾動

諸有得法者 懷於增上慢 為斯所輕惱 如是亦能忍

若復勤精進 志念常堅固 於無量億劫 一心不懈息

又於無數劫 住於空閑處 若坐若經行 除睡常攝心

以是因緣故 能生諸禪定 八十億萬劫 安住心不亂

持此一心福 願求無上道 我得一切智 盡諸禪定際

是人於百千 萬億劫數中 行此諸功德 如上之所說

○二追頌人相

有善男女等 聞我說壽命 乃至一念信 其福過於彼

若人悉無有 一切諸疑悔 深心須臾信 其福為如此

○三頌行位不退

其有諸菩薩 無量劫行道 聞我說壽命 是則能信受

如是諸人等 頂受此經典 願我於未來 長壽度眾生

如今日世尊 諸釋中之王 道場師子吼 說法無所畏

我等未來世 一切所尊敬 坐於道場時 說壽亦如是

若有深心者 清淨而質直 多聞能總持 隨義解佛語

如是諸人等 於此無有疑

○二略解言趣二，初標人相

又阿逸多，若有聞佛壽命長遠，解其言趣。

○二格量

是人所得功德，無有限量，能起如來無上之慧。

○三廣為他說二，初標人相

何況廣聞是經，若教人聞；若自持，若教人持；若自書，若教人書；若以華香瓔珞、幢幡繒蓋、香油酥燈，供養經卷。

○二格量

是人功德無量無邊，能生一切種智。

○四深信觀成

阿逸多，若善男子、善女人，聞我說壽命長遠，深心信解，則為見佛常在耆闍崛山，共大菩薩、諸聲聞眾，圍繞說法。又見此娑婆世界，其地琉璃，坦然平正，閻浮檀金以界八道，寶樹行列，諸臺樓觀，皆悉寶成，其菩薩眾咸處其中。若有能如是觀者，當知是為深信解相。

○二滅後五品二，初列五品格量四品功德二，初長行五，初直起隨喜心

又復如來滅後，若聞是經，而不毀呰，起隨喜心，當知已為深信解相。

○二加自受持讀誦二，初標人

何況讀誦受持之者？

○二格量

斯人則為頂戴如來。阿逸多，是善男子、善女人，不須為我復起塔寺及作僧坊、以四事供養眾僧。所以者何？是善男子、善女人，受持讀誦是經典者，為已起塔、造立僧坊、供養眾僧。則為以佛舍利，起七寶塔，高廣漸小，至於梵天，懸諸幡蓋，及眾寶鈴，華香瓔珞，末香、塗香、燒香，眾鼓伎樂，簫笛箜篌，種種舞戲，以妙音聲，歌唄贊頌。則為於無量千萬億劫，作是供養已。

○三加勸他受持讀誦二，初標人

阿逸多，若我滅後，聞是經典，有能受持，若自書，若教人書。

○二格量

則為起立僧坊，以赤栴檀作諸殿堂三十有二，高八多羅樹，高廣嚴好，百千比丘，於其中止。園林浴池，經行禪窟，衣服飲食，床褥湯藥，一切樂具充滿其中。如是僧坊堂閣，若干百千萬億，其數無量，以此現前供養於我及比丘僧。是故我說，如來滅後，若有受持讀誦，為他人說，若自書，若教人書，供養經卷，不須復起塔寺及造僧坊，供養眾僧。

○四加兼行六度二，初標人

況復有人能持是經，兼行布施、持戒、忍辱、精進、一心、智慧？

○二格量

其德最勝，無量無邊。譬如虛空，東西南北，四維上下，無量無邊。是人功德，亦復如是，無量無邊，疾至一切種智。

○五加正行六度二，初標人

若人讀誦受持是經，為他人說，若自書，若教人書，復能起塔及造僧坊，供養贊歎聲聞眾僧，亦以百千萬億贊歎之法，贊歎菩薩功德。又為他人，種種因緣，隨義解說此法華經。復能清淨持戒，與柔和者而共同止，忍辱無瞋，志念堅固，常貴坐禪得諸深定，精進勇猛攝諸善法，利根智慧善答問難。

○二格量

阿逸多，若我滅後，諸善男子、善女人，受持讀誦是經典者，復有如是諸善功德。當知是人已趣道場，近阿耨多羅三藐三菩提，坐道樹下。阿逸多，是善男子、善女人，若坐若立，若行處，此中便應起塔，一切天人皆應供養，如佛之塔。

○二偈頌四，初頌第二品

爾時世尊，欲重宣此義，而說偈言：

若我滅度後 能奉持此經 斯人福無量 如上之所說

是則為具足 一切諸供養 以舍利起塔 七寶而莊嚴

表剎甚高廣 漸小至梵天 寶鈴千萬億 風動出妙音

又於無量劫 而供養此塔 華香諸瓔珞 天衣眾伎樂

然香油酥燈 周匝常照明 惡世法末時 能持是經者

則為已如上 具足諸供養

○二頌第三品

若能持此經 則如佛現在 以牛頭栴檀 起僧坊供養

堂有三十二 高八多羅樹 上饌妙衣服 床臥皆具足

百千眾住處 園林諸浴池 經行及禪窟 種種皆嚴好

○三頌第四品

若有信解心 受持讀誦書 若復教人書 及供養經卷

散華香末香 以須曼瞻蔔 阿提目多伽 薰油常然之

如是供養者 得無量功德 如虛空無邊 其福亦如是

況復持此經 兼布施持戒 忍辱樂禪定 不瞋不惡口

○四頌第五品

恭敬於塔廟 謙下諸比丘 遠離自高心 常思惟智慧

有問難不瞋 隨順為解說 若能行是行 功德不可量

若見此法師 成就如是德 應以天華散 天衣覆其身

頭面接足禮 生心如佛想 又應作是念 不久詣道樹

得無漏無為 廣利諸人天 其所住止處 經行若坐臥

乃至說一偈 是中應起塔 莊嚴令妙好 種種以供養

佛子住此地 則是佛受用 常在於其中 經行及坐臥

（分別功德品第十七終）

# 隨喜功德品第十八

○二隨喜品格量初品功德二，初問二，初長行

爾時彌勒菩薩摩訶薩白佛言：世尊，若有善男子、善女人，聞是法華經隨喜者，得幾所福？

○二偈頌

而說偈言：

世尊滅度後 其有聞是經 若能隨喜者 為得幾所福

○二答二，初長行二，初明內心隨喜人五，初展轉相教

爾時佛告彌勒菩薩摩訶薩：阿逸多，如來滅後，若比丘、比丘尼、優婆塞、優婆夷，及餘智者，若長若幼，聞是經隨喜已，從法會出，至於餘處。若在僧坊，若空閑地，若城邑巷陌，聚落田里，如其所聞，為父母宗親、善友知識，隨力演說。是諸人等，聞已隨喜，復行轉教。餘人聞已，亦隨喜轉教。如是展轉，至第五十。

○二格量本

阿逸多，其第五十善男子、善女人，隨喜功德，我今說之，汝當善聽。若四百萬億阿僧祇世界六趣四生眾生，卵生、胎生、濕生、化生，若有形、無形，有想、無想、非有想非無想，無足、二足、四足、多足，如是等在眾生數者，有人求福，隨其所欲娛樂之具，皆給與之。一一眾生與滿閻浮提金、銀、琉璃、硨磲、瑪瑙、珊瑚、虎珀，諸妙珍寶，及象馬車乘，七寶所成宮殿樓閣等。是大施主，如是布施滿八十年已，而作是念：我已施眾生娛樂之具，隨意所欲。然此眾生皆已衰老，年過八十，髮白面皺，將死不久，我當以佛法而訓導之。即集此眾生，宣布法化，示教利喜，一時皆得須陀洹道、斯陀含道、阿那含道、阿羅漢道，盡諸有漏。於深禪定，皆得自在，具八解脫。

○三問

於汝意云何？是大施主所得功德，寧為多不？

○四答

彌勒白佛言：世尊，是人功德甚多，無量無邊。若是施主，但施眾生一切樂具，功德無量，何況令得阿羅漢果？

○五正格量

佛告彌勒：我今分明語汝，是人以一切樂具，施於四百萬億阿僧祇世界六趣眾生，又令得阿羅漢果，所得功德，不如是第五十人，聞法華經一偈隨喜功德，百分、千分、百千萬億分不及其一，乃至算數譬喻所不能知。阿逸多，如是第五十人展轉聞法華經隨喜功德，尚無量無邊阿僧祇，何況最初於會中聞而隨喜者？其福復勝，無量無邊阿僧祇，不可得比。

○二直明外聽法人四，初自往

又阿逸多，若人為是經故，往詣僧坊，若坐若立，須臾聽受，緣是功德，轉身所生，得好上妙象馬車乘，珍寶輦輿，及乘天宮。

○二分座

若復有人於講法處坐，更有人來，勸令坐聽，若分座令坐。是人功德，轉身得帝釋坐處，若梵王坐處，若轉輪聖王所坐之處。

○三勸他

阿逸多，若復有人語餘人言：有經名法華，可共往聽。即受其教，乃至須臾間聞，是人功德，轉身得與陀羅尼菩薩共生一處，利根智慧，百千萬世，終不瘖瘂。口氣不臭，舌常無病，口亦無病，齒不垢黑，不黃不疏，亦不缺落，不差不曲。脣不下垂，亦不褰縮，不麤澁，不瘡胗，亦不缺壞，亦不咼斜，不厚不大，亦不黧黑，無諸可惡。鼻不匾**㔸**，亦不曲戾。面色不黑，亦不狹長，亦不窊曲，無有一切不可喜相。脣舌牙齒，悉皆嚴好。鼻修高直，面貌圓滿。眉高而長，額廣平正，人相具足。世世所生，見佛聞法，信受教誨。

○四具聽修行

阿逸多，汝且觀是勸於一人令往聽法，功德如此，何況一心聽說讀誦，而於大眾為人分別，如說修行？

○二偈頌二，初頌內心隨喜人三，初頌五十人

爾時世尊，欲重宣此義，而說偈言：

若人於法會 得聞是經典 乃至於一偈 隨喜為他說

如是展轉教 至於第五十

○二頌格量本

最後人獲福 今當分別之 如有大施主 供給無量眾

具滿八十歲 隨意之所欲 見彼衰老相 髮白而面皺

齒疏形枯竭 念其死不久 我今應當教 令得於道果

即為方便說 涅槃真實法 世皆不牢固 如水沫泡焰

汝等咸應當 疾生厭離心 諸人聞是法 皆得阿羅漢

具足六神通 三明八解脫

○三頌格量

最後第五十 聞一偈隨喜 是人福勝彼 不可為譬喻

如是展轉聞 其福尚無量 何況於法會 初聞隨喜者

○二頌外聽法人四，初超頌勸聽經

若有勸一人 將引聽法華 言此經深妙 千萬劫難遇

即受教往聽 乃至須臾聞 斯人之福報 今當分別說

世世無口患 齒不疏黃黑 脣不厚褰缺 無有可惡相

舌不乾黑短 鼻高修且直 額廣而平正 面目悉端嚴

為人所喜見 口氣無臭穢 優鉢華之香 常從其口出

○二追頌自往

若故詣僧坊 欲聽法華經 須臾聞歡喜 今當說其福

後生天人中 得妙象馬車 珍寶之輦輿 及乘天宮殿

○三頌分座

若於講法處 勸人坐聽經 是福因緣得 釋梵轉輪座

○四頌修行

何況一心聽 解說其義趣 如說而修行 其福不可量

（隨喜功德品第十八終）

# 法師功德品第十九

○二法師功德品明初品果勸流通二，初總列六根盈縮功德

爾時佛告常精進菩薩摩訶薩：若善男子善女人，受持是法華經，若讀若誦，若解說，若書寫，是人當得八百眼功德，千二百耳功德，八百鼻功德，千二百舌功德，八百身功德，千二百意功德。以是功德，莊嚴六根，皆令清淨。

○二別作六章解釋六，初眼根二，初長行

是善男子、善女人，父母所生清淨肉眼，見於三千大千世界，內外所有山林河海，下至阿鼻地獄，上至有頂。亦見其中一切眾生，及業因緣，果報生處，悉見悉知。

○二偈頌

爾時世尊，欲重宣此義，而說偈言：

若於大眾中 以無所畏心 說是法華經 汝聽其功德

是人得八百 功德殊勝眼 以是莊嚴故 其目甚清淨

父母所生眼 悉見三千界 內外彌樓山 須彌及鐵圍

并諸餘山林 大海江河水 下至阿鼻獄 上至有頂處

其中諸眾生 一切皆悉見 雖未得天眼 肉眼力如是

○二耳根二，初長行

復次常精進，若善男子、善女人，受持此經，若讀若誦，若解說，若書寫，得千二百耳功德。以是清淨耳，聞三千大千世界，下至阿鼻地獄，上至有頂，其中內外種種語言音聲，象聲、馬聲、牛聲、車聲、啼哭聲、愁歎聲、螺聲、鼓聲、鍾聲、鈴聲、笑聲、語聲、男聲、女聲、童子聲、童女聲、法聲、非法聲、苦聲、樂聲、凡夫聲、聖人聲、喜聲、不喜聲、天聲、龍聲、夜叉聲、乾闥婆聲、阿修羅聲、迦樓羅聲、緊那羅聲、摩睺羅伽聲、火聲、水聲、風聲、地獄聲、畜生聲、餓鬼聲、比丘聲、比丘尼聲、聲聞聲、辟支佛聲、菩薩聲、佛聲。以要言之，三千大千世界中一切內外所有諸聲，雖未得天耳，以父母所生清淨常耳，皆悉聞知。如是分別種種音聲，而不壞耳根。

○二偈頌

爾時世尊，欲重宣此義，而說偈言：

父母所生耳 清淨無濁穢 以此常耳聞 三千世界聲

象馬車牛聲 鍾鈴螺鼓聲 琴瑟箜篌聲 簫笛之音聲

清淨好歌聲 聽之而不著 無數種人聲 聞悉能解了

又聞諸天聲 微妙之歌音 及聞男女聲 童子童女聲

山川嶮谷中 迦陵頻伽聲 命命等諸鳥 悉聞其音聲

地獄眾苦痛 種種楚毒聲 餓鬼飢渴逼 求索飲食聲

諸阿修羅等 居在大海邊 自共言語時 出於大音聲

如是說法者 安住於此間 遙聞是眾聲 而不壞耳根

十方世界中 禽獸鳴相呼 其說法之人 於此悉聞之

其諸梵天上 光音及遍淨 乃至有頂天 言語之音聲

法師住於此 悉皆得聞之 一切比丘眾 及諸比丘尼

若讀誦經典 若為他人說 法師住於此 悉皆得聞之

復有諸菩薩 讀誦於經法 若為他人說 撰集解其義

如是諸音聲 悉皆得聞之 諸佛大聖尊 教化眾生者

於諸大會中 演說微妙法 持此法華者 悉皆得聞之

三千大千界 內外諸音聲 下至阿鼻獄 上至有頂天

皆聞其音聲 而不壞耳根 其耳聰利故 悉能分別知

持是法華者 雖未得天耳 但用所生耳 功德已如是

○三鼻根二，初長行

復次常精進，若善男子、善女人，受持是經，若讀若誦，若解說，若書寫，成就八百鼻功德。以是清淨鼻根，聞於三千大千世界，上下內外，種種諸香，須曼那華香、闍提華香、末利華香、瞻蔔華香、波羅羅華香、赤蓮華香、青蓮華香、白蓮華香、華樹香、果樹香、栴檀香、沈水香、多摩羅跋香、多伽羅香，及千萬種和香，若末若丸，若塗香。持是經者，於此間住，悉能分別。又復別知眾生之香，象香、馬香、牛羊等香、男香、女香、童子香、童女香，及草木叢林香。若近若遠，所有諸香，悉皆得聞，分別不錯。持是經者，雖住於此，亦聞天上諸天之香，波利質多羅，拘鞞陀羅樹香，及曼陀羅華香、摩訶曼陀羅華香、曼殊沙華香、摩訶曼殊沙華香，栴檀沈水，種種末香，諸雜華香。如是等天香，和合所出之香，無不聞知。又聞諸天身香，釋提桓因在勝殿上，五欲娛樂，嬉戲時香。若在妙法堂上，為忉利諸天說法時香，若於諸園遊戲時香，及餘天等男女身香，皆悉遙聞。如是展轉，乃至梵世，上至有頂諸天身香，亦皆聞之。并聞諸天所燒之香，及聲聞香、辟支佛香、菩薩香、諸佛身香，亦皆遙聞，知其所在。雖聞此香，然於鼻根不壞不錯。若欲分別為他人說，憶念不謬。

○二偈頌

爾時世尊，欲重宣此義，而說偈言：

是人鼻清淨 於此世界中 若香若臭物 種種悉聞知

須曼那闍提 多摩羅栴檀 沈水及桂香 種種華果香

及知眾生香 男子女人香 說法者遠住 聞香知所在

大勢轉輪王 小轉輪及子 群臣諸宮人 聞香知所在

身所著珍寶 及地中寶藏 轉輪王寶女 聞香知所在

諸人嚴身具 衣服及瓔珞 種種所塗香 聞香知其身

諸天若行坐 遊戲及神變 持是法華者 聞香悉能知

諸樹華果實 及酥油香氣 持經者住此 悉知其所在

諸山深嶮處 栴檀樹華敷 眾生在中者 聞香皆能知

鐵圍山大海 地中諸眾生 持經者聞香 悉知其所在

阿修羅男女 及其諸眷屬 闘諍遊戲時 聞香皆能知

曠野險隘處 師子象虎狼 野牛水牛等 聞香知所在

若有懷妊者 未辨其男女 無根及非人 聞香悉能知

以聞香力故 知其初懷妊 成就不成就 安樂產福子

以聞香力故 知男女所念 染欲癡恚心 亦知修善者

地中眾伏藏 金銀諸珍寶 銅器之所盛 聞香悉能知

種種諸瓔珞 無能識其價 聞香知貴賤 出處及所在

天上諸華等 曼陀曼殊沙 波利質多樹 聞香悉能知

天上諸宮殿 上中下差別 眾寶華莊嚴 聞香悉能知

天園林勝殿 諸觀妙法堂 在中而娛樂 聞香悉能知

諸天若聽法 或受五欲時 來往行坐臥 聞香悉能知

天女所著衣 好華香莊嚴 周旋遊戲時 聞香悉能知

如是展轉上 乃至於梵世 入禪出禪者 聞香悉能知

光音遍淨天 乃至於有頂 初生及退沒 聞香悉能知

諸比丘眾等 於法常精進 若坐若經行 及讀誦經法

或在林樹下 專精而坐禪 持經者聞香 悉知其所在

菩薩志堅固 坐禪若讀誦 或為人說法 聞香悉能知

在在方世尊 一切所恭敬 愍眾而說法 聞香悉能知

眾生在佛前 聞經皆歡喜 如法而修行 聞香悉能知

雖未得菩薩 無漏法生鼻 而是持經者 先得此鼻相

○四舌根二，初長行

復次常精進，若善男子、善女人，受持是經，若讀若誦，若解說，若書寫，得千二百舌功德。若好若醜，若美不美，及諸苦澀物，在其舌根，皆變成上味，如天甘露，無不美者。若以舌根，於大眾中有所演說，出深妙聲能入其心，皆令歡喜快樂。又諸天子、天女、釋梵諸天，聞是深妙音聲，有所演說，言論次第，皆悉來聽。及諸龍、龍女、夜叉、夜叉女、乾闥婆、乾闥婆女、阿修羅、阿修羅女、迦樓羅、迦樓羅女、緊那羅、緊那羅女、摩睺羅伽、摩睺羅伽女，為聽法故，皆來親近，恭敬供養。及比丘、比丘尼、優婆塞、優婆夷，國王王子、群臣眷屬、小轉輪王、大轉輪王、七寶千子內外眷屬，乘其宮殿俱來聽法。以是菩薩善說法故，婆羅門居士，國內人民，盡其形壽，隨侍供養。又諸聲聞、辟支佛、菩薩、諸佛，常樂見之。是人所在方面，諸佛皆向其處說法，悉能受持一切佛法，又能出於深妙法音。

○二偈頌

爾時世尊，欲重宣此義，而說偈言：

是人舌根淨 終不受惡味 其有所食噉 悉皆成甘露

以深淨妙聲 於大眾說法 以諸因緣喻 引導眾生心

聞者皆歡喜 設諸上供養 諸天龍夜叉 及阿修羅等

皆以恭敬心 而共來聽法 是說法之人 若欲以妙音

遍滿三千界 隨意即能至 大小轉輪王 及千子眷屬

合掌恭敬心 常來聽受法 諸天龍夜叉 羅剎毘舍闍

亦以歡喜心 常樂來供養 梵天王魔王 自在大自在

如是諸天眾 常來至其所 諸佛及弟子 聞其說法音

常念而守護 或時為現身

○五身根二，初長行

復次常精進，若善男子、善女人，受持是經，若讀若誦，若解說，若書寫，得八百身功德。得清淨身，如淨琉璃，眾生喜見。其身淨故，三千大千世界眾生，生時死時上下好醜，生善處惡處，悉於中現。及鐵圍山、大鐵圍山、彌樓山、摩訶彌樓山等諸山，及其中眾生，悉於中現。下至阿鼻地獄，上至有頂，所有及眾生，悉於中現。若聲聞、辟支佛、菩薩、諸佛說法，皆於身中現其色像。

○二偈頌

爾時世尊，欲重宣此義，而說偈言：

若持法華者 其身甚清淨 如彼淨琉璃 眾生皆喜見

又如淨明鏡 悉見諸色像 菩薩於淨身 皆見世所有

唯獨自明了 餘人所不見 三千世界中 一切諸群萌

天人阿修羅 地獄鬼畜生 如是諸色像 皆於身中現

諸天等宮殿 乃至於有頂 鐵圍及彌樓 摩訶彌樓山

諸大海水等 皆於身中現 諸佛及聲聞 佛子菩薩等

若獨若在眾 說法悉皆現 雖未得無漏 法性之妙身

以清淨常體 一切於中現

○六意根二，初長行

復次常精進，若善男子、善女人，如來滅後受持是經，若讀若誦，若解說，若書寫，得千二百意功德。以是清淨意根，乃至聞一偈一句，通達無量無邊之義。解是義已，能演說一句一偈，至於一月四月，乃至一歲。諸所說法，隨其義趣，皆與實相不相違背。若說俗間經書、治世語言、資生業等，皆順正法。三千大千世界六趣眾生，心之所行，心所動作，心所戲論，皆悉知之。雖未得無漏智慧，而其意根清淨如此。是人有所思惟，籌量言說，皆是佛法，無不真實，亦是先佛經中所說。

○二偈頌

爾時世尊，欲重宣此義，而說偈言：

是人意清淨 明利無濁穢 以此妙意根 知上中下法

乃至聞一偈 通達無量義 次第如法說 月四月至歲

是世界內外 一切諸眾生 若天龍及人 夜叉鬼神等

其在六趣中 所念若干種 持法華之報 一時皆悉知

十方無數佛 百福莊嚴相 為眾生說法 悉聞能受持

思惟無量義 說法亦無量 終始不忘錯 以持法華故

悉知諸法相 隨義識次第 達名字語言 如所知演說

此人有所說 皆是先佛法 以演此法故 於眾無所畏

持法華經者 意根淨若斯 雖未得無漏 先有如是相

是人持此經 安住希有地 為一切眾生 歡喜而愛敬

能以千萬種 善巧之語言 分別而說法 持法華經故

（法師功德品第十九終）

# 常不輕菩薩品第二十

○三常不輕品引信毀罪福證勸流通二，初長行三，初雙指前品罪福二，初指罪

爾時佛告得大勢菩薩摩訶薩：汝今當知，若比丘、比丘尼、優婆塞、優婆夷，持法華經者，若有惡口罵詈誹謗，獲大罪報，如前所說。

○二指福

其所得功德，如向所說，眼、耳、鼻、舌、身、意清淨。

○二雙開今品信毀二，初明事本七，初時節

得大勢，乃往古昔，過無量無邊不可思議阿僧祇劫。

○二名號

有佛名威音王如來、應供、正遍知、明行足、善逝、世間解、無上士、調御丈夫、天人師、佛、世尊。

○三劫國

劫名離衰，國名大成。

○四說法

其威音王佛，於彼世中為天人阿修羅說法。為求聲聞者，說應四諦法，度生老病死，究竟涅槃；為求辟支佛者，說應十二因緣法；為諸菩薩，因阿耨多羅三藐三菩提，說應六波羅蜜法，究竟佛慧。

○五壽命

得大勢，是威音王佛，壽四十萬億那由他恒河沙劫。

○六正像

正法住世劫數，如一閻浮提微塵，像法住世劫數，如四天下微塵。其佛饒益眾生已，然後滅度。

○七二萬億佛

正法像法滅盡之後，於此國土，復有佛出，亦號威音王如來、應供、正遍知、明行足、善逝、世間解、無上士、調御丈夫、天人師、佛、世尊。如是次第有二萬億佛，皆同一號。

○二明本事三，初時節

最初威音王如來既已滅度，正法滅後。

○二雙標兩人名

於像法中，增上慢比丘有大勢力。爾時有一菩薩比丘，名常不輕。

○三雙明得失二，初明信者論得

得大勢，以何因緣名常不輕？是比丘凡有所見，若比丘、比丘尼、優婆塞、優婆夷，皆悉禮拜贊歎，而作是言：我深敬汝等，不敢輕慢。所以者何？汝等皆行菩薩道，當得作佛。而是比丘，不專讀誦經典，但行禮拜。乃至遠見四眾，亦復故往禮拜贊歎，而作是言：我不敢輕於汝等，汝等皆當作佛。

○二明毀者之失

四眾之中，有生瞋恚，心不淨者，惡口罵詈言：是無智比丘，從何所來？自言我不輕汝，而與我等授記，當得作佛，我等不用如是虛妄授記。如此經歷多年，常被罵詈，不生瞋恚，常作是言：汝當作佛。說是語時，眾人或以杖木瓦石而打擲之，避走遠住，猶高聲唱言：我不敢輕於汝等，汝等皆當作佛。以其常作是語故，增上慢比丘、比丘尼、優婆塞、優婆夷，號之為常不輕。

○三雙明信毀果報二，初明信者果報二，初明果報

是比丘臨欲終時，於虛空中具聞威音王佛先所說法華經，二十千萬億偈，悉能受持，即得如上眼根清淨，耳、鼻、舌、身、意根清淨。得是六根清淨已，更增壽命二百萬億那由他歲，廣為人說是法華經。於時增上慢四眾，比丘、比丘尼、優婆塞、優婆夷，輕賤是人，為作不輕名者，見其得大神通力、樂說辯力、大善寂力，聞其所說，皆信伏隨從。是菩薩復化千萬億眾，令住阿耨多羅三藐三菩提。命終之後，得值二千億佛，皆號日月燈明，於其法中說是法華經。以是因緣，復值二千億佛，同號雲自在燈王，於此諸佛法中，受持讀誦，為諸四眾說此經典故，得是常眼清淨，耳、鼻、舌、身、意諸根清淨，於四眾中說法，心無所畏。得大勢，是常不輕菩薩摩訶薩供養如是若干諸佛，恭敬尊重贊歎，種諸善根，於後復值千萬億佛，亦於諸佛法中說是經典，功德成就，當得作佛。

○二結會二，初正結

得大勢，於意云何，爾時常不輕菩薩豈異人乎？則我身是。

○二勸持

若我於宿世不受持讀誦此經，為他人說者，不能疾得阿耨多羅三藐三菩提。我於先佛所，受持讀誦此經，為人說故，疾得阿耨多羅三藐三菩提。

○二明毀者果報二，初明果報

得大勢，彼時四眾，比丘、比丘尼、優婆塞、優婆夷，以瞋恚意，輕賤我故，二百億劫常不值佛、不聞法、不見僧，千劫於阿鼻地獄受大苦惱。畢是罪已，復遇常不輕菩薩，教化阿耨多羅三藐三菩提。

○二結會二，初正結

得大勢，於汝意云何？爾時四眾常輕是菩薩者，豈異人乎？今此會中，跋陀婆羅等五百菩薩，師子月等五百比丘，尼思佛等五百優婆塞，皆於阿耨多羅三藐三菩提不退轉者是。

○二勸持

得大勢，當知是法華經，大饒益諸菩薩摩訶薩，能令至於阿耨多羅三藐三菩提。是故諸菩薩摩訶薩於如來滅後，常應受持讀誦，解說書寫是經。

○二偈頌二，初頌信毀因果二，初頌事本

爾時世尊，欲重宣此義，而說偈言：

過去有佛 號威音王 神智無量 將導一切

天人龍神 所共供養

○二頌本事三，初頌雙標二人

是佛滅後 法欲盡時 有一菩薩 名常不輕

時諸四眾 計著於法

○二頌得失三，初頌得

不輕菩薩 往到其所 而語之言 我不輕汝

汝等行道 皆當作佛

○二頌失

諸人聞已 輕毀罵詈

○三頌重明得

不輕菩薩 能忍受之

○三頌信毀果報及結會古今二，初頌結信者果報

其罪畢已 臨命終時 得聞此經 六根清淨

神通力故 增益壽命 復為諸人 廣說是經

諸著法眾 皆蒙菩薩 教化成就 令住佛道

不輕命終 值無數佛 說是經故 得無量福

漸具功德 疾成佛道 彼時不輕 則我身是

○二頌結毀者果報

時四部眾 著法之者 聞不輕言 汝當作佛

以是因緣 值無數佛 此會菩薩 五百之眾

并及四部 清信士女 今於我前 聽法者是

我於前世 勸是諸人 聽受斯經 第一之法

開示教人 令住涅槃 世世受持 如是經典

○二頌勸持

億億萬劫 至不可議 時乃得聞 是法華經

億億萬劫 至不可議 諸佛世尊 時說是經

是故行者 於佛滅後 聞如是經 勿生疑惑

應當一心 廣說此經 世世值佛 疾成佛道

（常不輕菩薩品第二十終）

# 如來神力品第二十一

○二從神力品下八品付囑流通三，初神力囑累兩品明囑累流通二，初神力品明菩薩受命弘經二，初長行三，初菩薩受命二，初經家敘敬儀

爾時千世界微塵等菩薩摩訶薩，從地涌出者，皆於佛前一心合掌，瞻仰尊顏。

○二發誓弘經三，初時節

而白佛言：世尊，我等於佛滅後。

○二處所

世尊分身所在國土滅度之處，當廣說此經。

○三誓願

所以者何？我等亦自欲得是真淨大法，受持讀誦，解說書寫，而供養之。

○二佛現神力二，初所對之眾

爾時世尊於文殊師利等，無量百千萬億舊住娑婆世界菩薩摩訶薩，及諸比丘、比丘尼、優婆塞、優婆夷，天、龍、夜叉、乾闥婆、阿修羅、迦樓羅、緊那羅、摩睺羅伽，人非人等，一切眾前。

○二正現神力十，初出廣長舌

現大神力，出廣長舌，上至梵世。

○二通身放光

一切毛孔，放於無量無數色光，皆悉遍照十方世界。眾寶樹下師子座上諸佛，亦復如是，出廣長舌，放無量光。釋迦牟尼佛及寶樹下諸佛，現神力時，滿百千歲，然後還攝舌相。

○三一時謦咳

一時謦咳。

○四俱共彈指

俱共彈指。

○五地六種動

是二音聲，遍至十方諸佛世界，地皆六種震動。

○六普見大會

其中眾生，天、龍、夜叉、乾闥婆、阿修羅、迦樓羅、緊那羅、摩睺羅伽，人非人等，以佛神力故，皆見此娑婆世界無量無邊百千萬億眾寶樹下師子座上諸佛，及見釋迦牟尼佛共多寶如來在寶塔中坐師子座，又見無量無邊百千萬億菩薩摩訶薩，及諸四眾恭敬圍繞釋迦牟尼佛。既見是已，皆大歡喜，得未曾有。

○七空中唱聲

即時諸天於虛空中，高聲唱言：過此無量無邊百千萬億阿僧祇世界，有國名娑婆，是中有佛，名釋迦牟尼，今為諸菩薩摩訶薩，說大乘經，名妙法蓮華，教菩薩法，佛所護念。汝等當深心隨喜，亦當禮拜供養釋迦牟尼佛。

○八南無歸命

彼諸眾生，聞虛空中聲已，合掌向娑婆世界，作如是言：南無釋迦牟尼佛，南無釋迦牟尼佛。

○九遙散供養

以種種華香，瓔珞幡蓋，及諸嚴身之具，珍寶妙物，皆共遙散娑婆世界。所散諸物從十方來，譬如雲集，變成寶帳，遍覆此間諸佛之上。

○十十方通同

於時十方世界通達無礙，如一佛土。

○三結要勸持四，初稱歎付囑

爾時佛告上行等菩薩大眾：諸佛神力，如是無量無邊不可思議。若我以是神力，於無量無邊百千萬億阿僧祇劫，為囑累故，說此經功德，猶不能盡。

○二結要付囑

以要言之，如來一切所有之法，如來一切自在神力，如來一切秘要之藏，如來一切甚深之事，皆於此經宣示顯說。

○三勸獎付囑

是故汝等於如來滅後，應一心受持讀誦，解說書寫，如說修行。所在國土，若有受持讀誦，解說書寫，如說修行，若經卷所住之處，若於園中，若於林中，若於樹下，若於僧坊，若白衣舍，若在殿堂，若山谷曠野，是中皆應起塔供養。

○四釋付囑

所以者何？當知是處即是道場，諸佛於此得阿耨多羅三藐三菩提，諸佛於此轉於法輪，諸佛於此而般涅槃。

○二偈頌二，初頌佛現神力

爾時世尊，欲重宣此義，而說偈言：

諸佛救世者 住於大神通 為悅眾生故 現無量神力

舌相至梵天 身放無數光 為求佛道者 現此希有事

諸佛謦咳聲 及彈指之聲 周聞十方國 地皆六種動

以佛滅度後 能持是經故 諸佛皆歡喜 現無量神力

○二頌結要勸持三，初總頌四法

囑累是經故 贊美受持者 於無量劫中 猶故不能盡

是人之功德 無邊無有窮 如十方虛空 不可得邊際

○二別頌四法四，初頌一切之法

能持是經者 則為已見我 亦見多寶佛 及諸分身者

又見我今日 教化諸菩薩

○二頌自在神力

能持是經者 令我及分身 滅度多寶佛 一切皆歡喜

十方現在佛 并過去未來 亦見亦供養 亦令得歡喜

○三頌秘要之藏

諸佛坐道場 所得秘要法 能持是經者 不久亦當得

○四頌甚深之事

能持是經者 於諸法之義 名字及言辭 樂說無窮盡

如風於空中 一切無障礙 於如來滅後 知佛所說經

因緣及次第 隨義如實說 如日月光明 能除諸幽冥

斯人行世間 能滅眾生暗 教無量菩薩 畢竟住一乘

○三總頌結

是故有智者 聞此功德利 於我滅度後 應受持斯經

是人於佛道 決定無有疑

（如來神力品第二十一終）

# 囑累品第二十二

○二囑累品明如來摩頂付囑二，初付囑三，初如來付囑三，初正付

爾時釋迦牟尼佛，從法座起，現大神力，以右手摩無量菩薩摩訶薩頂，而作是言：我於無量百千萬億阿僧祇劫，修習是難得阿耨多羅三藐三菩提法，今以付囑汝等，汝等應當一心流布此法，廣令增益。如是三摩諸菩薩摩訶薩頂，而作是言：我於無量百千萬億阿僧祇劫，修習是難得阿耨多羅三藐三菩提法，今以付囑汝等，汝等當受持讀誦，廣宣此法，令一切眾生普得聞知。

○二釋付

所以者何？如來有大慈悲，無諸慳吝，亦無所畏，能與眾生佛之智慧、如來智慧、自然智慧。如來是一切眾生之大施主，汝等亦應隨學如來之法，勿生慳吝。

○三誡付

於未來世，若有善男子、善女人，信如來智慧者，當為演說此法華經，使得聞知，為令其人得佛慧故。若有眾生不信受者，當於如來餘深法中示教利喜。汝等若能如是，則為已報諸佛之恩。

○二菩薩領受

時諸菩薩摩訶薩，聞佛作是說已，皆大歡喜，遍滿其身。益加恭敬，曲躬低頭，合掌向佛，俱發聲言：如世尊敕，當具奉行。唯然世尊，願不有慮。諸菩薩摩訶薩眾，如是三反，俱發聲言：如世尊敕，當具奉行，唯然世尊，願不有慮。

○三事畢唱散

爾時釋迦牟尼佛，令十方來諸分身佛各還本土，而作是言：諸佛各隨所安，多寶佛塔還可如故。

○二時眾歡喜

說是語時，十方無量分身諸佛，坐寶樹下師子座上者，及多寶佛，并上行等無邊阿僧祇菩薩大眾，舍利弗等聲聞四眾，及一切世間天人阿修羅等，聞佛所說，皆大歡喜。

（囑累品第二十二終）

# 藥王菩薩本事品第二十三

○二藥王下五品約化他勸流通四，初藥王品勗弘法師苦行乘乘四，初問三，初通問遊化

爾時宿王華菩薩白佛言：世尊，藥王菩薩云何遊於娑婆世界？

○二別問苦行

世尊，是藥王菩薩，有若干百千萬億那由他難行苦行？

○三請答

善哉世尊，願少解說。諸天、龍神、夜叉、乾闥婆、阿修羅、迦樓羅、緊那羅、摩睺羅伽，人非人等，又他國土諸來菩薩，及此聲聞眾，聞皆歡喜。

○二答二，初答苦行二，初明事本三，初時節

爾時佛告宿王華菩薩：乃往過去無量恒河沙劫。

○二有佛聲聞

有佛號日月淨明德如來、應供、正遍知、明行足、善逝、世間解、無上士、調御丈夫、天人師、佛、世尊。其佛有八十億大菩薩摩訶薩，七十二恒河沙大聲聞眾，佛壽四萬二千劫，菩薩壽命亦等。

○三國土等

彼國無有女人、地獄、餓鬼、畜生、阿修羅等，及以諸難。地平如掌，琉璃所成。寶樹莊嚴，寶帳覆上，垂寶華幡。寶瓶香爐，周遍國界。七寶為臺，一樹一臺，其樹去臺，盡一箭道。此諸寶樹，皆有菩薩聲聞而坐其下。諸寶臺上，各有百億諸天作天伎樂，歌歎於佛，以為供養。

○二明本事三，初佛說法

爾時彼佛為一切眾生喜見菩薩，及眾菩薩、諸聲聞眾，說法華經。

○二修供養二，初現在二，初修行得法

是一切眾生喜見菩薩樂習苦行，於日月淨明德佛法中，精進經行，一心求佛。滿萬二千歲已，得現一切色身三昧。

○二作念報恩二，初三昧力

得此三昧已，心大歡喜，即作念言：我得現一切色身三昧，皆是得聞法華經力，我今當供養日月淨明德佛及法華經。即時入是三昧，於虛空中雨曼陀羅華、摩訶曼陀羅華，細末堅黑栴檀，滿虛空中，如雲而下。又雨海此岸栴檀之香，此香六銖，價直娑婆世界，以供養佛。

○二正報身力三，初燒身

作是供養已，從三昧起，而自念言：我雖以神力供養於佛，不如以身供養。即服諸香，栴檀、薰陸、兜樓婆、畢力迦、沉水、膠香，又飲瞻蔔諸華香油。滿千二百歲已，香油塗身，於日月淨明德佛前，以天寶衣而自纏身，灌諸香油，以神通力願，而自然身，光明遍照八十億恒河沙世界。

○二佛稱歎

其中諸佛同時贊言：善哉善哉，善男子，是真精進，是名真法供養如來。若以華香、瓔珞，燒香、末香、塗香，天繒幡蓋，及海此岸栴檀之香，如是等種種諸物供養，所不能及。假使國城妻子布施，亦所不及。善男子，是名第一之施，於諸施中最尊最上，以法供養諸如來故。作是語已，而各默然。

○三時節

其身火然，千二百歲，過是已後，其身乃盡。

○二未來五，初生王家

一切眾生喜見菩薩，作如是法供養已，命終之後，復生日月淨明德佛國中。於淨德王家，結加趺坐，忽然化生。

○二說本事

即為其父，而說偈言：

大王今當知 我經行彼處 即時得一切 現諸身三昧

勤行大精進 捨所愛之身 供養於世尊 為求無上慧

說是偈已，而白父言：日月淨明德佛，今故現在。我先供養佛已，得解一切眾生語言陀羅尼，復聞是法華經八百千萬億那由他甄迦羅、頻婆羅、阿閦婆等偈。大王，我今當還供養此佛。

○三往佛所

白已，即坐七寶之臺，上升虛空，高七多羅樹。往到佛所，頭面禮足，合十指爪，以偈贊佛：

容顏甚奇妙 光明照十方 我適曾供養 今復還親覲

爾時一切眾生喜見菩薩，說是偈已，而白佛言：世尊，世尊，猶故在世。

○四如來付囑

爾時日月淨明德佛告一切眾生喜見菩薩：善男子，我涅槃時到，滅盡時至，汝可安施床座，我於今夜當般涅槃。又敕一切眾生喜見菩薩：善男子，我以佛法囑累於汝，及諸菩薩大弟子，并阿耨多羅三藐三菩提法，亦以三千大千七寶世界，諸寶樹、寶臺，及給侍諸天，悉付於汝。我滅度後，所有舍利，亦付囑汝，當令流布，廣設供養，應起若干千塔。如是日月淨明德佛，敕一切眾生喜見菩薩已，於夜後分，入於涅槃。

○五奉命任持四，初起塔

爾時一切眾生喜見菩薩，見佛滅度，悲感懊惱，戀慕於佛。即以海此岸栴檀為**𧂐**，供養佛身，而以燒之。火滅已後，收取舍利，作八萬四千寶瓶，以起八萬四千塔，高三世界，表剎莊嚴，垂諸幡蓋，懸眾寶鈴。

○二燒臂

爾時一切眾生喜見菩薩，復自念言：我雖作是供養，心猶未足，我今當更供養舍利。便語諸菩薩大弟子，及天龍夜叉等一切大眾：汝等當一心念，我今供養日月淨明德佛舍利。作是語已，即於八萬四千塔前，然百福莊嚴臂七萬二千歲，而以供養。

○三利益

令無數求聲聞眾，無量阿僧祇人，發阿耨多羅三藐三菩提心，皆使得住現一切色身三昧。

○四現報

爾時諸菩薩、天、人、阿修羅等，見其無臂，憂惱悲哀，而作是言：此一切眾生喜見菩薩，是我等師，教化我者，而今燒臂，身不具足。於時一切眾生喜見菩薩，於大眾中立此誓言：我捨兩臂，必當得佛金色之身。若實不虛，令我兩臂還復如故。作是誓已，自然還復，由斯菩薩福德智慧淳厚所致。當爾之時，三千大千世界六種震動，天雨寶華，一切人天得未曾有。

○三結會二，初正結

佛告宿王華菩薩：於汝意云何？一切眾生喜見菩薩，豈異人乎？今藥王菩薩是也。其所捨身布施，如是無量百千萬億那由他數。

○二勸修

宿王華，若有發心欲得阿耨多羅三藐三菩提者，能然手指，乃至足一指，供養佛塔，勝以國城妻子及三千大千國土、山林河池，諸珍寶物而供養者。

○二歎經三，初歎能持者

若復有人，以七寶滿三千大千世界，供養於佛及大菩薩、辟支佛、阿羅漢，是人所得功德，不如受持此法華經，乃至一四句偈，其福最多。

○二歎所持法二，初歎法體十，初如海深大

宿王華，譬如一切川流江河，諸水之中，海為第一。此法華經亦復如是，於諸如來所說經中，最為深大。

○二如山第一

又如土山、黑山、小鐵圍山、大鐵圍山及十寶山，眾山之中，須彌山為第一。此法華經亦復如是，於諸經中最為其上。

○三如月照明

又如眾星之中，月天子最為第一。此法華經亦復如是，於千萬億種諸經法中，最為照明。

○四如日除暗

又如日天子，能除諸暗。此經亦復如是，能破一切不善之暗。

○五如轉輪王

又如諸小王中，轉輪聖王最為第一。此經亦復如是，於眾經中最為其尊。

○六如帝釋

又如帝釋，於三十三天中王。此經亦復如是，諸經中王。

○七如梵王

又如大梵天王，一切眾生之父。此經亦復如是，一切賢聖學無學，及發菩薩心者之父。

○八如辟支佛

又如一切凡夫人中，須陀洹、斯陀含、阿那含、阿羅漢，辟支佛為第一。此經亦復如是，一切如來所說，若菩薩所說，若聲聞所說，諸經法中，最為第一。有能受持是經典者，亦復如是，於一切眾生中亦為第一。

○九如菩薩

一切聲聞、辟支佛中，菩薩為第一。此經亦復如是，於一切諸經法中最為第一。

○十如佛

如佛為諸法王，此經亦復如是，諸經中王。

○二歎法用三，初歎拔苦

宿王華，此經能救一切眾生者，此經能令一切眾生離諸苦惱。

○二歎與樂

此經能大饒益一切眾生，充滿其願。如清涼池，能滿一切諸渴乏者，如寒者得火，如裸者得衣，如商人得主，如子得母，如渡得船，如病得醫，如暗得燈，如貧得寶，如民得王，如賈客得海，如炬除暗。

○三總結

此法華經亦復如是，能令眾生離一切苦，一切病痛，能解一切生死之縛。

○三明持經福深二，初舉全聞福

若人得聞此法華經，若自書，若使人書，所得功德，以佛智慧籌量多少不得其邊。若書是經卷，華香瓔珞，燒香、末香、塗香，幡蓋衣服，種種之燈，酥燈、油燈、諸香油燈、瞻蔔油燈、須曼那油燈、波羅羅油燈、婆利師迦油燈、那婆摩利油燈供養，所得功德亦復無量。

○二舉聞品福二，初格量

宿王華，若有人聞是藥王菩薩本事品者，亦得無量無邊功德。若有女人聞是藥王菩薩本事品，能受持者，盡是女身，後不復受。若如來滅後，後五百歲中，若有女人，聞是經典如說修行，於此命終，即往安樂世界。阿彌陀佛、大菩薩眾，圍繞住處，生蓮華中，寶座之上，不復為貪欲所惱，亦復不為瞋恚愚癡所惱，亦復不為憍慢嫉妬諸垢所惱，得菩薩神通，無生法忍。得是忍已，眼根清淨。以是清淨眼根，見七百萬二千億那由他恒河沙等諸佛如來。是時諸佛遙共贊言：善哉善哉，善男子，汝能於釋迦牟尼佛法中，受持讀誦思惟是經，為他人說，所得福德無量無邊，火不能燒，水不能漂。汝之功德千佛共說不能令盡，汝今已能破諸魔賊，壞生死軍，諸餘怨敵，皆悉摧滅。善男子，百千諸佛以神通力共守護汝，於一切世間天人之中無如汝者，唯除如來。其諸聲聞、辟支佛，乃至菩薩智慧禪定，無有與汝等者。宿王華，此菩薩成就如是功德智慧之力。若有人聞是藥王菩薩本事品，能隨喜贊善者，是人現世口中常出青蓮華香，身毛孔中常出牛頭栴檀之香，所得功德如上所說。

○二囑累

是故宿王華，以此藥王菩薩本事品，囑累於汝。我滅度後，後五百歲中，廣宣流布於閻浮提，無令斷絕，惡魔、魔民、諸天、龍、夜叉、鳩槃荼等，得其便也。宿王華，汝當以神通之力守護是經。所以者何？此經則為閻浮提人病之良藥。若人有病，得聞是經，病即消滅，不老不死。宿王華，汝若見有受持是經者，應以青蓮華，盛滿末香，供散其上。散已，作是念言：此人不久，必當取草坐於道場，破諸魔軍，當吹法螺，擊大法鼓，度脫一切眾生老病死海。是故求佛道者，見有受持是經典人，應當如是生恭敬心。

○三聞品利益

說是藥王菩薩本事品時，八萬四千菩薩，得解一切眾生語言陀羅尼。

○四多寶稱善

多寶如來於寶塔中，贊宿王華菩薩言：善哉善哉，宿王華，汝成就不可思議功德，乃能問釋迦牟尼佛如此之事，利益無量一切眾生。

（藥王菩薩本事品第二十三終）

# 妙音菩薩品第二十四

○二妙音觀音品勗受法弟子三昧乘乘二，初妙音菩薩品六，初放光東召

爾時釋迦牟尼佛，放大人相，肉髻光明，及放眉間白毫相光，遍照東方百八萬億那由他恆河沙等諸佛世界。過是數已，有世界名淨光莊嚴，其國有佛，號淨華宿王智如來、應供、正遍知、明行足、善逝、世間解、無上士、調御丈夫、天人師、佛、世尊。為無量無邊菩薩大眾恭敬圍繞，而為說法。釋迦牟尼佛白毫光明，遍照其國。

○二奉命西來二，初發來緣六，初經家敘福慧三，初敘福由

爾時一切淨光莊嚴國中，有一菩薩名曰妙音，久已植眾德本，供養親近無量百千萬億諸佛。

○二敘智慧

而悉成就甚深智慧。

○三敘福德

得妙幢相三昧、法華三昧、淨德三昧、宿王戲三昧、無緣三昧、智印三昧、解一切眾生語言三昧、集一切功德三昧、清淨三昧、神通遊戲三昧、慧炬三昧、莊嚴王三昧、淨光明三昧、淨藏三昧、不共三昧、日旋三昧，得如是等百千萬億恒河沙等諸大三昧。

○二被照

釋迦牟尼佛，光照其身。

○三辭佛

即白淨華宿王智佛言：世尊，我當往詣娑婆世界，禮拜親近供養釋迦牟尼佛，及見文殊師利法王子菩薩、藥王菩薩、勇施菩薩、宿王華菩薩、上行意菩薩、莊嚴王菩薩、藥上菩薩。

○四彼佛寄誡

爾時淨華宿王智佛告妙音菩薩：汝莫輕彼國，生下劣想。善男子，彼娑婆世界，高下不平，土石諸山穢惡充滿。佛身卑小，諸菩薩眾，其形亦小。而汝身四萬二千由旬，我身六百八十萬由旬。汝身第一端正，百千萬福，光明殊妙。是故汝往，莫輕彼國，若佛菩薩及國土生下劣想。

○五受旨

妙音菩薩白其佛言：世尊，我今詣娑婆世界，皆是如來之力，如來神通遊戲，如來功德智慧莊嚴。

○六現來相六，初遣蓮華

於是妙音菩薩，不起於座，身不動搖，而入三昧。以三昧力，於耆闍崛山去法座不遠，化作八萬四千眾寶蓮華，閻浮檀金為莖，白銀為葉，金剛為鬚，甄叔迦寶以為其臺。

○二文殊問

爾時文殊師利法王子，見是蓮華，而白佛言：世尊，是何因緣先現此瑞？有若干千萬蓮華，閻浮檀金為莖，白銀為葉，金剛為鬚，甄叔迦寶以為其臺？

○三釋迦答

爾時釋迦牟尼佛告文殊師利：是妙音菩薩摩訶薩，欲從淨華宿王智佛國，與八萬四千菩薩圍繞而來，至此娑婆世界，供養親近禮拜於我，亦欲供養聽法華經。

○四文殊請見

文殊師利白佛言：世尊，是菩薩種何善本、修何功德而能有是大神通力？行何三昧？願為我等說是三昧名字，我等亦欲勤修行之。行此三昧，乃能見是菩薩色相大小、威儀進止。唯願世尊，以神通力，彼菩薩來令我得見。

○五釋迦推功多寶

爾時釋迦牟尼佛告文殊師利：此久滅度多寶如來，當為汝等而現其相。

○六多寶命來

時多寶佛告彼菩薩：善男子來，文殊師利法王子，欲見汝身。

○二正發來六，初與眷屬經歷

於時妙音菩薩於彼國沒，與八萬四千菩薩俱共發來。所經諸國，六種震動，皆悉雨於七寶蓮華，百千天樂不鼓自鳴。

○二敘相登臺

是菩薩目如廣大青蓮華葉，正使和合百千萬月，其面貌端正，復過於此。身真金色，無量百千功德莊嚴，威德熾盛，光明照曜，諸相具足，如那羅延堅固之身。入七寶臺，上升虛空，去地七多羅樹，諸菩薩眾恭敬圍繞，而來詣此娑婆世界耆闍崛山。

○三問訊傳旨

到已，下七寶臺，以價直百千瓔珞，持至釋迦牟尼佛所，頭面禮足，奉上瓔珞，而白佛言：世尊，淨華宿王智佛，問訊世尊：少病少惱，起居輕利，安樂行不？四大調和不？世事可忍不？眾生易度不？無多貪欲、瞋恚、愚癡、嫉妬慳慢不？無不孝父母、不敬沙門、邪見、不善心、不攝五情不？世尊，眾生能降伏諸魔怨不？久滅度多寶如來，在七寶塔中來聽法不？又問訊多寶如來，安隱少惱，堪忍久住不？

○四請見多寶

世尊，我今欲見多寶佛身，唯願世尊，示我令見。

○五世尊為通

爾時釋迦牟尼佛語多寶佛：是妙音菩薩欲得相見。

○六塔中稱善

時多寶佛告妙音言：善哉善哉，汝能為供養釋迦牟尼佛，及聽法華經，并見文殊師利等，故來至此。

○三十方弘經二，初問答善根神力二，初問二，初問種何善根

爾時華德菩薩白佛言：世尊，是妙音菩薩，種何善根？

○二問有是神力

修何功德，有是神力？

○二答二，初答善根

佛告華德菩薩：過去有佛，名雲雷音王多陀阿伽度、阿羅訶、三藐三佛陀。國名現一切世間，劫名喜見。妙音菩薩於萬二千歲，以十萬種伎樂，供養雲雷音王佛，并奉上八萬四千七寶鉢，以是因緣果報，今生淨華宿王智佛國，有是神力。華德，於汝意云何？爾時雲雷音王佛所，妙音菩薩伎樂供養，奉上寶器者，豈異人乎？今此妙音菩薩摩訶薩是。華德，是妙音菩薩，已曾供養親近無量諸佛，久植德本，又值恒河沙等百千萬億那由他佛。

○二答神力

華德，汝但見妙音菩薩其身在此，而是菩薩現種種身，處處為諸眾生說是經典。或現梵王身，或現帝釋身，或現自在天身，或現大自在天身，或現天大將軍身，或現毘沙門天王身，或現轉輪聖王身，或現諸小王身，或現長者身，或現居士身，或現宰官身，或現婆羅門身，或現比丘、比丘尼、優婆塞、優婆夷身，或現長者居士婦女身，或現宰官婦女身，或現婆羅門婦女身，或現童男、童女身，或現天、龍、夜叉、乾闥婆、阿修羅、迦樓羅、緊那羅、摩睺羅伽，人非人等身，而說是經。諸有地獄、餓鬼、畜生，及眾難處，皆能救濟。乃至於王後宮，變為女身而說是經。華德，是妙音菩薩，能救護娑婆世界諸眾生者。是妙音菩薩，如是種種變化現身，在此娑婆國土，為諸眾生說是經典，於神通變化智慧，無所損減。是菩薩以若干智慧，明照娑婆世界，令一切眾生各得所知。於十方恒河沙世界中，亦復如是。若應以聲聞形得度者，現聲聞形而為說法。應以辟支佛形得度者，現辟支佛形而為說法。應以菩薩形得度者，現菩薩形而為說法。應以佛形得度者，即現佛形而為說法。如是種種，隨所應度，而為現形。乃至應以滅度而得度者，示現滅度。華德，妙音菩薩摩訶薩，成就大神通智慧之力，其事如是。

○二問答今住何定二，初問

爾時華德菩薩白佛言：世尊，是妙音菩薩深種善根。世尊，是菩薩住何三昧而能如是在所變現，度脫眾生？

○二答

佛告華德菩薩：善男子，其三昧名現一切色身。妙音菩薩住是三昧中，能如是饒益無量眾生。

○四二土得益

說是妙音菩薩品時，與妙音菩薩俱來者八萬四千人，皆得現一切色身三昧。此娑婆世界無量菩薩，亦得是三昧及陀羅尼。

○五還歸本土

爾時妙音菩薩摩訶薩，供養釋迦牟尼佛及多寶佛塔已，還歸本土。所經諸國，六種震動，雨寶蓮華，作百千萬億種種伎樂。既到本國，與八萬四千菩薩圍繞，至淨華宿王智佛所，白佛言：世尊，我到娑婆世界饒益眾生，見釋迦牟尼佛，及見多寶佛塔，禮拜供養。又見文殊師利法王子菩薩，及見藥王菩薩、得勤精進力菩薩、勇施菩薩等，亦令是八萬四千菩薩得現一切色身三昧。

○六聞品進道

說是妙音菩薩來往品時，四萬二千天子得無生法忍，華德菩薩得法華三昧。

（妙音菩薩品第二十四終）

# 觀世音菩薩普門品第二十五

○二觀音菩薩品二，初問答二，初約人問答二，初問二，初經家敘

爾時無盡意菩薩即從座起，偏袒右肩，合掌向佛。

○二興問

而作是言：世尊，觀世音菩薩，以何因緣名觀世音？

○二答三，初總答四，初人數

佛告無盡意菩薩：善男子，若有無量百千萬億眾生。

○二遭苦

受諸苦惱。

○三聞名稱號

聞是觀世音菩薩，一心稱名。

○四得解脫

觀世音菩薩即時觀其音聲，皆得解脫。

○二別答三，初口機應二，初明七難七，初火難

若有持是觀世音菩薩名者，設入大火，火不能燒，由是菩薩威神力故。

○二水難

若為大水所漂，稱其名號，即得淺處。

○三羅剎難

若有百千萬億眾生，為求金、銀、琉璃、硨磲、瑪瑙、珊瑚、虎珀、真珠等寶，入於大海，假使黑風吹其船舫，飄墮羅剎鬼國。其中若有乃至一人，稱觀世音菩薩名者，是諸人等，皆得解脫羅剎之難，以是因緣名觀世音。

○四刀仗難

若復有人，臨當被害，稱觀世音菩薩名者，彼所執刀杖，尋段段壞，而得解脫。

○五鬼難

若三千大千國土，滿中夜叉、羅剎，欲來惱人，聞其稱觀世音菩薩名者，是諸惡鬼，尚不能以惡眼視之，況復加害？

○六枷鎖難

設復有人，若有罪，若無罪，杻械枷鎖檢繫其身，稱觀世音菩薩名者，皆悉斷壞，即得解脫。

○七怨賊難

若三千大千國土滿中怨賊，有一商主將諸商人，齎持重寶，經過嶮路，其中一人作是唱言：諸善男子勿得恐怖，汝等應當一心稱觀世音菩薩名號，是菩薩能以無畏施於眾生。汝等若稱名者，於此怨賊當得解脫。眾商人聞，俱發聲言：南無觀世音菩薩。稱其名故，即得解脫。

○二結歎

無盡意，觀世音菩薩摩訶薩，威神之力，巍巍如是。

○二意機應二，初明三毒

若有眾生多於婬欲，常念恭敬觀世音菩薩，便得離欲；若多瞋恚，常念恭敬觀世音菩薩，便得離瞋；若多愚癡，常念恭敬觀世音菩薩，便得離癡。

○二結歎

無盡意，觀世音菩薩有如是等大威神力，多所饒益，是故眾生常應心念。

○三身機應二，初明二求二，初求男

若有女人，設欲求男，禮拜供養觀世音菩薩，便生福德智慧之男。

○二求女

設欲求女，便生端正有相之女，宿植德本，眾人愛敬。

○二結歎

無盡意，觀世音菩薩有如是力。若有眾生，恭敬禮拜觀世音菩薩，福不唐捐。

○三勸持名答三，初勸持

是故眾生，皆應受持觀世音菩薩名號。

○二格量

無盡意，若有人受持六十二億恒河沙菩薩名字，復盡形供養飲食衣服、臥具醫藥，於汝意云何？是善男子、善女人功德多不？無盡意言：甚多世尊。佛言：若復有人受持觀世音菩薩名號，乃至一時禮拜供養，是二人福正等無異。於百千萬億劫，不可窮盡。

○三結歎

無盡意，受持觀世音菩薩名號，得如是無量無邊福德之利。

○二約法問答二，初問三業

無盡意菩薩白佛言：世尊，觀世音菩薩云何遊此娑婆世界？云何而為眾生說法？方便之力，其事云何？

○二答三，初別答

佛告無盡意菩薩：善男子，若有國土眾生，應以佛身得度者，觀世音菩薩即現佛身而為說法。應以辟支佛身得度者，即現辟支佛身而為說法。應以聲聞身得度者，即現聲聞身而為說法。應以梵王身得度者，即現梵王身而為說法。應以帝釋身得度者，即現帝釋身而為說法。應以自在天身得度者，即現自在天身而為說法。應以大自在天身得度者，即現大自在天身而為說法。應以天大將軍身得度者，即現天大將軍身而為說法。應以毘沙門身得度者，即現毘沙門身而為說法。應以小王身得度者，即現小王身而為說法。應以長者身得度者，即現長者身而為說法。應以居士身得度者，即現居士身而為說法。應以宰官身得度者，即現宰官身而為說法。應以婆羅門身得度者，即現婆羅門身而為說法。應以比丘、比丘尼、優婆塞、優婆夷身得度者，即現比丘、比丘尼、優婆塞、優婆夷身而為說法。應以長者、居士、宰官、婆羅門婦女身得度者，即現婦女身而為說法。應以童男、童女身得度者，即現童男、童女身而為說法。應以天、龍、夜叉、乾闥婆、阿修羅、迦樓羅、緊那羅、摩睺羅伽，人非人等身得度者，即皆現之而為說法。應以執金剛身得度者，即現執金剛身而為說法。

○二總答

無盡意，是觀世音菩薩成就如是功德，以種種形遊諸國土，度脫眾生。

○三勸供養二，初勸

是故汝等，應當一心供養觀世音菩薩。是觀世音菩薩摩訶薩，於怖畏急難之中，能施無畏。是故此娑婆世界，皆號之為施無畏者。

○二受旨六，初奉命

無盡意菩薩白佛言：世尊，我今當供養觀世音菩薩。即解頸眾寶珠瓔珞，價直百千兩金，而以與之。作是言：仁者，受此法施珍寶瓔珞。

○二不受

時觀世音菩薩不肯受之。

○三重奉

無盡意復白觀世音菩薩言：仁者，愍我等故，受此瓔珞。

○四佛勸

爾時佛告觀世音菩薩：當愍此無盡意菩薩，及四眾、天、龍、夜叉、乾闥婆、阿修羅、迦樓羅、緊那羅、摩睺羅伽，人非人等故，受是瓔珞。

○五即受

即時觀世音菩薩愍諸四眾，及於天龍，人非人等，受其瓔珞。分作二分，一分奉釋迦牟尼佛，一分奉多寶佛塔。

○六結歎

無盡意，觀世音菩薩有如是自在神力，遊於娑婆世界。

○二聞品得益

爾時持地菩薩即從座起，前白佛言：世尊，若有眾生，聞是觀世音菩薩品自在之業，普門示現神通力者，當知是人功德不少。佛說是普門品時，眾中八萬四千眾生，皆發無等等阿耨多羅三藐三菩提心。

（附普門品偈）

○偈頌分三，初雙頌二問二，初歎德

爾時無盡意菩薩，以偈問曰：

世尊妙相具

○二雙問二，初重問含上二問意

我今重問彼

○二別頌初問

佛子何因緣 名為觀世音

○二雙頌二答二，初經家敘

具足妙相尊 偈答無盡意

○二正頌佛答二，初加頌總歎願行

汝聽觀音行 善應諸方所 弘誓深如海 歷劫不思議

侍多千億佛 發大清淨願

○二別頌二答二，初頌初答觀音得名二，初頌總答

我為汝略說 聞名及見身 心念不空過 能滅諸有苦

○二頌別答二，初頌七難十二，初頌第一火難

假使興害意 推落大火坑 念彼觀音力 火坑變成池

○二頌第二水難

或漂流巨海 龍魚諸鬼難 念彼觀音力 波浪不能沒

○三加頌墮須彌峰

或在須彌峰 為人所推墮 念彼觀音力 如日虛空住

○四加頌墮金剛山

或被惡人逐 墮落金剛山 念彼觀音力 不能損一毛

○五頌第七怨賊難

或值怨賊繞 各執刀加害 念彼觀音力 咸即起慈心

○六頌第四刀杖難

或遭王難苦 臨刑欲壽終 念彼觀音力 刀尋段段壞

○七頌第六枷鎖難

或囚禁枷鎖 手足被杻械 念彼觀音力 釋然得解脫

○八加頌咒詛毒藥難

咒詛諸毒藥 所欲害身者 念彼觀音力 還著於本人

○九頌第五鬼難

或遇惡羅剎 毒龍諸鬼等 念彼觀音力 時悉不敢害

○十加頌惡獸難

若惡獸圍遶 利牙爪可怖 念彼觀音力 疾走無邊方

○十一加頌蚖蛇難

蚖蛇及蝮蠍 氣毒煙火然 念彼觀音力 尋聲自迴去

○十二加頌雷電難

雲雷鼓掣電 降雹澍大雨 念彼觀音力 應時得消散

○二總頌三毒二求

眾生被困厄 無量苦逼身 觀音妙智力 能救世間苦

○二頌次答普門示現二，初正頌示現二，初超頌總答

具足神通力 廣修智方便 十方諸國土 無剎不現身

○二追頌別答三，初頌身業普應

種種諸惡趣 地獄鬼畜生 生老病死苦 以漸悉令滅

○二頌意業普觀二，初明本觀慈悲

真觀清淨觀 廣大智慧觀 悲觀及慈觀 常願常瞻仰

○二明智光遍照

無垢清淨光 慧日破諸暗 能伏災風火 普明照世間

○三頌口業普說二，初明二輪為化本

悲體戒雷震 慈意妙大雲

○二正頌口論說法

澍甘露法雨 滅除煩惱焰

○二頌顯機顯應

諍訟經官處 怖畏軍陣中 念彼觀音力 眾怨悉退散

○三雙頌二勸二，初頌勸受持二，初明境智深妙以勸念

妙音觀世音 梵音海潮音 勝彼世間音 是故須常念

○二明感應難測以止疑

念念勿生疑 觀世音淨聖 於苦惱死厄 能為作依怙

○二頌勸供養

具一切功德 慈眼視眾生 福聚海無量 是故應頂禮

（觀世音菩薩普門品第二十五終）

# 陀羅尼品第二十六

○三陀羅尼品以總持乘乘四，初問持經功德

爾時藥王菩薩即從座起，偏袒右肩合掌向佛，而白佛言：世尊，若善男子、善女人，有能受持法華經者，若讀誦通利，若書寫經卷，得幾所福？

○二答甚多四，初格量本

佛告藥王：若有善男子、善女人，供養八百萬億那由他恒河沙等諸佛。

○二問多否

於汝意云何，其所得福，寧為多不？

○三答甚多

甚多，世尊。

○四格出功德

佛言：若善男子、善女人，能於是經，乃至受持一四句偈，讀誦解義，如說修行，功德甚多。

○二請以咒護五，初藥王四，初請

爾時藥王菩薩白佛言：世尊，我今當與說法者陀羅尼咒，以守護之。

○二說

即說咒曰：

安爾(一) 曼爾(二) 摩禰(三) 摩摩禰(四)

旨隷(五) 遮梨第(六) 賒咩(七) 賒履多瑋(八) 羶帝(九) 目帝(十) 目多履(十一) 娑履(十二) 阿瑋娑履(十三)

桑履(十四) 娑履(十五) 叉裔(十六) 阿叉裔(十七)

阿耆膩(十八) 羶帝(十九) 賒履(二十) 陀羅尼(二十一)

阿盧伽婆娑簸蔗毘叉膩(二十二) 禰毘剃(二十三)

阿便哆邏禰履剃(二十四) 阿亶哆波隷輸地(二十五)

漚究隷(二十六) 牟究隷(二十七) 阿羅隷(二十八)

波羅隷(二十九) 首迦差(三十) 阿三磨三履(三十一)

佛馱毘吉利袠帝(三十二) 達磨波利差帝(三十三)

僧伽涅瞿沙禰(三十四) 婆舍婆舍輸地(三十五) 曼哆邏(三十六)

曼哆邏叉夜多(三十七) 郵樓哆(三十八) 郵樓哆憍舍略(三十九) 惡叉邏(四十) 惡叉冶多冶(四十一) 阿婆盧(四十二)

阿摩若那多夜(四十三)

○三歎

世尊，是陀羅尼神咒，六十二億恒河沙等諸佛所說。若有侵毀此法師者，則為侵毀是諸佛已。

○四印

時釋迦牟尼佛贊藥王菩薩言：善哉善哉，藥王，汝愍念擁護此法師故，說是陀羅尼，於諸眾生多所饒益。

○二勇施三，初請

爾時勇施菩薩白佛言：世尊，我亦為擁護讀誦受持法華經者，說陀羅尼。若此法師得是陀羅尼，若夜叉、若羅剎、若富單那、若吉遮、若鳩槃荼、若餓鬼等，伺求其短，無能得便。

○二說

即於佛前，而說咒曰：

痤隷(一) 摩訶痤隷(二) 郁枳(三) 目枳(四) 阿隷(五)

阿羅婆第(六) 涅隷第(七) 涅隷多婆第(八) 伊緻柅(九)

韋緻柅(十) 旨緻柅(十一) 涅隷墀柅(十二) 涅犁墀婆底(十三)

○三歎

世尊，是陀羅尼神咒，恒河沙等諸佛所說，亦皆隨喜。若有侵毀此法師者，則為侵毀是諸佛已。

○三毘沙門三，初請

爾時毘沙門天王護世者，白佛言：世尊，我亦為愍念眾生，擁護此法師故，說是陀羅尼。

○二說

即說咒曰：

阿梨(一) 那梨(二) **㝹**那梨(三) 阿那盧(四) 那履(五)

拘那履(六)

○三歎

世尊，以是神咒，擁護法師。我亦自當擁護持是經者，令百由旬內無諸衰患。

○四持國三，初請

爾時持國天王在此會中，與千萬億那由他乾闥婆眾恭敬圍繞，前詣佛所，合掌白佛言：世尊，我亦以陀羅尼神咒，擁護持法華經者。

○二說

即說咒曰：

阿伽禰(一) 伽禰(二) 瞿利(三) 乾陀利(四) 旃陀利(五)

摩蹬耆(六) 常求利(七) 浮樓莎柅(八) 頞底(九)

○三歎

世尊，是陀羅尼神咒，四十二億諸佛所說。若有侵毀此法師者，則為侵毀是諸佛已。

○五十女五，初列名

爾時有羅剎女等，一名藍婆，二名毘藍婆，三名曲齒，四名華齒，五名黑齒，六名多髮，七名無厭足，八名持瓔珞，九名睪帝，十名奪一切眾生精氣。是十羅剎女，與鬼子母并其子及眷屬，俱詣佛所。

○二請說

同聲白佛言：世尊，我等亦欲擁護讀誦受持法華經者，除其衰患。若有伺求法師短者，令不得便。即於佛前，而說咒曰：

伊提履(一) 伊提泯(二) 伊提履(三) 阿提履(四)

伊提履(五) 泥履(六) 泥履(七) 泥履(八) 泥履(九)

泥履(十) 樓醯(十一) 樓醯(十二) 樓醯(十三) 樓醯(十四)

多醯(十五) 多醯(十六) 多醯(十七) 兜醯(十八)

**㝹**醯(十九)

○三歎

寧上我頭上，莫惱於法師。若夜叉，若羅剎，若餓鬼，若富單那，若吉遮，若毘陀羅，若揵陀羅，若烏摩勒伽，若阿跋摩羅，若夜叉吉遮，若人吉遮，若熱病，若一日，若二日，若三日，若四日，乃至七日，若常熱病，若男形，若女形，若童男形，若童女形，乃至夢中，亦復莫惱。即於佛前，而說偈言：

若不順我咒 惱亂說法者 頭破作七分 如阿梨樹枝

如殺父母罪 亦如壓油殃 斗秤欺誑人 調達破僧罪

犯此法師者 當獲如是殃

○四誓

諸羅剎女說此偈已，白佛言：世尊，我等亦當身自擁護受持讀誦修行是經者，令得安隱，離諸衰患，消眾毒藥。

○五印

佛告諸羅剎女：善哉善哉，汝等但能擁護受持法華名者，福不可量，何況擁護具足受持，供養經卷，華香瓔珞，末香、塗香、燒香，幡蓋伎樂，然種種燈，酥燈，油燈，諸香油燈，蘇摩那華油燈、瞻蔔華油燈、婆師迦華油燈、優鉢羅華油燈，如是等百千種供養者？睪帝，汝等及眷屬，應當擁護如是法師。

○四聞品得益

說是陀羅尼品時，六萬八千人得無生法忍。

（陀羅尼品第二十六終）

# 妙莊嚴王本事品第二十七

○四妙莊嚴王品以誓願乘乘六，初明事本

爾時佛告諸大眾：乃往古世，過無量無邊不可思議阿僧祇劫，有佛名雲雷音宿王華智，多陀阿伽度、阿羅訶、三藐三佛陀。國名光明莊嚴，劫名喜見。

○二雙標能所

彼佛法中有王，名妙莊嚴。其王夫人，名曰淨德。有二子，一名淨藏，二名淨眼。是二子有大神力，福德智慧，久修菩薩所行之道，所謂檀波羅蜜、尸羅波羅蜜、羼提波羅蜜、毘梨耶波羅蜜、禪波羅蜜、般若波羅蜜、方便波羅蜜、慈悲喜捨，乃至三十七品助道法，皆悉明了通達。又得菩薩淨三昧、日星宿三昧、淨光三昧、淨色三昧、淨照明三昧、長莊嚴三昧、大威德藏三昧，於此三昧亦悉通達。

○三能化方便三，初時至

爾時彼佛欲引導妙莊嚴王，及愍念眾生故，說是法華經。

○二論議

時淨藏、淨眼二子，到其母所，合十指爪掌，白言：願母往詣雲雷音宿王華智佛所，我等亦當侍從親近，供養禮拜。所以者何？此佛於一切天人眾中，說法華經，宜應聽受。母告子言：汝父信受外道，深著婆羅門法，汝等應往白父，與共俱去。淨藏、淨眼合十指爪掌白母：我等是法王子，而生此邪見家。母告子言：汝等當憂念汝父，為現神變。若得見者，心必清淨，或聽我等往至佛所。

○三現化

於是二子念其父故，涌在虛空，高七多羅樹，現種種神變。於虛空中行住坐臥，身上出水，身下出火，身下出水，身上出火。或現大身，滿虛空中，而復現小，小復現大。於空中滅，忽然在地，入地如水，履水如地。現如是等種種神變，令其父王心淨信解。

○四所化得益十，初信子伏師

時父見子神力如是，心大歡喜得未曾有，合掌向子言：汝等師為是誰？誰之弟子？二子白言：大王，彼雲雷音宿王華智佛，今在七寶菩提樹下法座上坐，於一切世間天人眾中，廣說法華經，是我等師，我是弟子。父語子言：我今亦欲見汝等師，可共俱往。

○二父王已信

於是二子從空中下，到其母所，合掌白母：父王今已信解，堪任發阿耨多羅三藐三菩提心。我等為父，已作佛事，願母見聽，於彼佛所出家修道。爾時二子欲重宣其意，以偈白母：

願母放我等 出家作沙門 諸佛甚難值 我等隨佛學

如優曇鉢羅 值佛復難是 脫諸難亦難 願聽我出家

母即告言：聽汝出家。所以者何？佛難值故。

○三重催父母

於是二子白父母言：善哉父母，願時往詣雲雷音宿王華智佛所，親近供養。所以者何？佛難得值，如優曇鉢羅華。又如一眼之龜，值浮木孔。而我等宿福深厚，生值佛法。是故父母當聽我等，令得出家。所以者何？諸佛難值，時亦難遇。

○四化功已著

彼時妙莊嚴王後宮八萬四千人，皆悉堪任受持是法華經。淨眼菩薩，於法華三昧久已通達。淨藏菩薩，已於無量百千萬億劫，通達離諸惡趣三昧，欲令一切眾生離諸惡趣故。其王夫人，得諸佛集三昧，能知諸佛秘密之藏。二子如是以方便力善化其父，令心信解，好樂佛法。

○五俱詣佛所五，初詣佛

於是妙莊嚴王與群臣眷屬俱，淨德夫人與後宮婇女眷屬俱，其王二子與四萬二千人俱，一時共詣佛所。到已，頭面禮足，繞佛三匝，却住一面。

○二聞法

爾時彼佛為王說法，示教利喜，王大歡悅。

○三供養

爾時妙莊嚴王及其夫人，解頸真珠瓔珞，價直百千，以散佛上。

○四見瑞

於虛空中，化成四柱寶臺。臺中有大寶床，敷百千萬天衣。其上有佛，結加趺坐，放大光明。

○五歡喜

爾時妙莊嚴王作是念：佛身希有，端嚴殊特，成就第一微妙之色。

○六佛與授記

時雲雷音宿王華智佛告四眾言：汝等見是妙莊嚴王於我前合掌立不？此王於我法中作比丘，精勤修習，助佛道法，當得作佛，號娑羅樹王，國名大光，劫名大高王。其娑羅樹王佛，有無量菩薩眾，及無量聲聞，其國平正，功德如是。

○七出家修行

其王即時以國付弟，與夫人二子并諸眷屬，於佛法中出家修道。王出家已，於八萬四千歲，常勤精進，修行妙法華經。過是已後，得一切淨功德莊嚴三昧。

○八稱歎二子

即升虛空，高七多羅樹，而白佛言：世尊，此我二子，已作佛事，以神通變化轉我邪心，令得安住於佛法中，得見世尊。此二子者，是我善知識，為欲發起宿世善根，饒益我故，來生我家。

○九佛述行高

爾時雲雷音宿王華智佛告妙莊嚴王言：如是如是，如汝所言。若善男子、善女人，種善根故，世世得善知識。其善知識，能作佛事，示教利喜，令入阿耨多羅三藐三菩提。大王當知，善知識者是大因緣，所謂化導令得見佛，發阿耨多羅三藐三菩提心。大王，汝見此二子不？此二子已曾供養六十五百千萬億那由他恒河沙諸佛，親近恭敬，於諸佛所受持法華經，愍念邪見眾生，令住正見。

○十歎佛自誓

妙莊嚴王即從虛空中下，而白佛言：世尊，如來甚希有，以功德智慧故，頂上肉髻光明顯照，其眼長廣而紺青色，眉間毫相白如珂月，齒白齊密常有光明，脣色赤好如頻婆果。爾時妙莊嚴王贊歎佛如是等無量百千萬億功德已，於如來前，一心合掌，復白佛言：世尊，未曾有也，如來之法具足成就不可思議微妙功德，教誡所行安隱快善，我從今日不復自隨心行，不生邪見、憍慢瞋恚、諸惡之心。說是語已，禮佛而出。

○五結會古今二，初結古今

佛告大眾：於意云何，妙莊嚴王豈異人乎？今華德菩薩是。其淨德夫人，今佛前光照莊嚴相菩薩是。哀愍妙莊嚴王及諸眷屬故，於彼中生。其二子者，今藥王菩薩、藥上菩薩是。

○二結歎二菩薩

是藥王、藥上菩薩，成就如此諸大功德，已於無量百千萬億諸佛所，植眾德本，成就不可思議諸善功德。若有人識是二菩薩名字者，一切世間諸天人民，亦應禮拜。

○六聞品悟道

佛說是妙莊嚴王本事品時，八萬四千人遠塵離垢，於諸法中得法眼淨。

（妙莊嚴王本事品第二十七終）

# 普賢菩薩勸發品第二十八

○三普賢菩薩自行勸流通神通乘乘四，初發來三，初上供

爾時普賢菩薩，以自在神通力，威德名聞，與大菩薩無量無邊不可稱數從東方來。所經諸國，普皆震動，雨寶蓮華，作無量百千萬億種種伎樂。

○二下化

又與無數諸天、龍、夜叉、乾闥婆、阿修羅、迦樓羅、緊那羅、摩睺羅伽，人非人等大眾圍繞，各現威德神通之力。

○三修敬

到娑婆世界耆闍崛山中，頭面禮釋迦牟尼佛，右繞七匝。

○二勸發二，初請問勸發二，初請問

白佛言：世尊，我於寶威德上王佛國，遙聞此娑婆世界說法華經，與無量無邊百千萬億諸菩薩眾，共來聽受。唯願世尊，當為說之，若善男子、善女人，於如來滅後，云何能得是法華經？

○二佛答三，初總答

佛告普賢菩薩：若善男子、善女人，成就四法，於如來滅後，當得是法華經。

○二別答

一者為諸佛護念，二者植眾德本，三者入正定聚，四者發救一切眾生之心。

○三結答

善男子、善女人，如是成就四法，於如來滅後，必得是經。

○二誓願勸發二，初護人六，初攘其外難二，初總攘其難

爾時普賢菩薩白佛言：世尊，於後五百歲，濁惡世中，其有受持是經典者，我當守護，除其衰患，令得安隱，使無伺求，得其便者。

○二別攘其難

若魔，若魔子，若魔女，若魔民，若為魔所著者，若夜叉，若羅剎，若鳩槃荼，若毘舍闍，若吉遮，若富單那，若韋陀羅等，諸惱人者，皆不得便。

○二教其內法三，初行立讀誦

是人若行若立，讀誦此經，我爾時乘六牙白象王，與大菩薩眾俱詣其所，而自現身，供養守護安慰其心，亦為供養法華經故。

○二却坐思惟

是人若坐，思惟此經，爾時我復乘白象王，現其人前。其人若於法華經，有所忘失一句一偈，我當教之，與共讀誦，還令通利。爾時受持讀誦法華經者，得見我身，甚大歡喜，轉復精進。以見我故，即得三昧及陀羅尼，名為旋陀羅尼、百千萬億旋陀羅尼、法音方便陀羅尼，得如是等陀羅尼。

○三三七精進二，初示教利喜

世尊，若後世，後五百歲濁惡世中，比丘、比丘尼、優婆塞、優婆夷，求索者，受持者，讀誦者，書寫者，欲修習是法華經，於三七日中應一心精進。滿三七日已，我當乘六牙白象，與無量菩薩而自圍繞，以一切眾生所喜見身，現其人前，而為說法，示教利喜。

○二說咒護人

亦復與其陀羅尼咒，得是陀羅尼故，無有非人能破壞者，亦不為女人之所惑亂，我身亦自常護是人。唯願世尊，聽我說此陀羅尼咒。即於佛前，而說咒曰：

阿檀地(一) 檀陀婆地(二) 檀陀婆帝(三) 檀陀鳩舍隷(四)

檀陀修陀隷(五) 修陀隷(六) 修陀羅婆底(七)

佛馱波羶禰(八) 薩婆陀羅尼阿婆多尼(九)

薩婆婆沙阿婆多尼(十) 修阿婆多尼(十一) 僧伽婆履叉尼(十二)

僧伽涅伽陀尼(十三) 阿僧祇(十四) 僧伽婆伽地(十五)

帝隷阿惰僧伽兜略阿羅帝婆羅帝(十六)

薩婆僧伽三摩地伽蘭地(十七) 薩婆達磨修波利剎帝(十八)

薩婆薩埵樓馱憍舍略阿**㝹**伽地(十九) 辛阿毘吉利地帝(二十)

○三覆以神力

世尊，若有菩薩得聞是陀羅尼者，當知普賢神通之力。若法華經行閻浮提，有受持者，應作此念，皆是普賢威神之力。

○四示勝因

若有受持讀誦，正憶念，解其義趣，如說修行，當知是人行普賢行，於無量無邊諸佛所深種善根，為諸如來手摩其頭。

○五示近果

若但書寫，是人命終當生忉利天上。是時八萬四千天女，作眾伎樂而來迎之，其人即著七寶冠，於婇女中娛樂快樂。何況受持讀誦，正憶念，解其義趣，如說修行？若有人受持讀誦，解其義趣，是人命終為千佛授手，令不恐怖，不墮惡趣，即往兜率天上彌勒菩薩所。彌勒菩薩有三十二相，大菩薩眾所共圍繞，有百千萬億天女眷屬，而於中生。有如是等，功德利益。

○六總結

是故智者應當一心自書，若使人書，受持讀誦，正憶念，如說修行。

○二護法

世尊，我今以神通力故，守護是經。於如來滅後，閻浮提內廣令流布，使不斷絕。

○三述發二，初述第二護法

爾時釋迦牟尼佛贊言：善哉善哉，普賢，汝能護助是經，令多所眾生安樂利益。汝已成就不可思議功德，深大慈悲，從久遠來，發阿耨多羅三藐三菩提意，而能作是神通之願，守護是經。我當以神通力，守護能受持普賢菩薩名者。

○二述第一護人五，初述第二示其教法

普賢，若有受持讀誦，正憶念，修習書寫是法華經者，當知是人則見釋迦牟尼佛，如從佛口聞此經典，當知是人供養釋迦牟尼佛，當知是人佛贊善哉，當知是人為釋迦牟尼佛手摩其頭，當知是人為釋迦牟尼佛衣之所覆。

○二述第四示勝因

如是之人，不復貪著世樂，不好外道經書手筆，亦復不喜親近其人，及諸惡者，若屠兒，若畜猪羊雞狗，若獵師，若衒賣女色。是人心意質直，有正憶念，有福德力。是人不為三毒所惱，亦復不為嫉妬、我慢、邪慢、增上慢所惱。是人少欲知足，能修普賢之行。

○三述第五示近果

普賢，若如來滅後，後五百歲，若有人見受持讀誦法華經者，應作是念：此人不久當詣道場，破諸魔眾，得阿耨多羅三藐三菩提。轉法輪，擊法鼓，吹法螺，雨法雨，當坐天人大眾中，師子法座上。普賢，若於後世，受持讀誦是經典者，是人不復貪著衣服臥具、飲食資生之物，所願不虛，亦於現世得其福報。

○四述第一攘外難

若有人輕毀之言：汝狂人耳，空作是行，終無所獲。如是罪報，當世世無眼。若有供養贊歎之者，當於今世得現果報。若復見受持是經者，出其過惡，若實若不實，此人現世得白癩病。若有輕笑之者，當世世牙齒疏缺，醜脣平鼻，手腳繚戾，眼目角睞，身體臭穢，惡瘡膿血，水腹短氣，諸惡重病。

○五述第六總結

是故普賢，若見受持是經典者，當起遠迎，當如敬佛。

○四發益二，初聞品益

說是普賢勸發品時，恒河沙等無量無邊菩薩，得百千萬億旋陀羅尼。三千大千世界微塵等諸菩薩，具普賢道。

○二聞經益

佛說是經時，普賢等諸菩薩，舍利弗等諸聲聞，及諸天龍，人非人等，一切大會，皆大歡喜，受持佛語，作禮而去。

（普賢菩薩勸發品第二十八終）

**妙法蓮華經**